<p><strong>A Fellegvár története</strong></p>

<p>A ma látogatható Fellegvár nem az első vár, amely itt épült. Az első vár, amely a tatárjárás során pusztult el, a Sibrik-dombon, az egykori római tábor alapjaira épült.</p>

<p>A visegrádi kettős várrendszert 1250-1260 körül építette IV. Béla király és felesége Laszkarisz Mária királyné, a királynő hozományából. A vár a hegycsúcsot övező erődítésfalakból, két toronyból és egy lakópalotából állt. A későbbi korokban a fővárost ide helyező I. Károly király bővítette a várat, s itt került sor az 1335-ös híres királytalálkozóra is. A várat Luxemburgi Zsigmond idején tovább korszerűsítették, vélhetően ekkor készült el az asszonyház is.</p>

<p>A Fellegvárat az Alsóvárral völgyzárófal kötötte össze, mely egésze a Duna partjáig tartott, majd ott őrtoronyban végződött. A völgyzárófalakon vezetett az a középkori, Esztergomból Budáig tartó út, melyet északon a kaputorony, délen pedig egy kapu zárt le.</p>

<p>Mátyás király uralkodása idején a vár palotaszárnyait teljesen felújították. A várban az évszázadok során több alkalommal is őrizték a szent koronát a koronázási ékszerekkel, sőt egy rablási történet is fűződik Visegrádhoz: 1440-ben Erzsébet királyné megbízásából egyik udvarhölgye, Kottaner Jánosné innen rabolta el a szent koronát. Visegrád koronaőrző hely volt 1529-ig, majd a 1490-től a koronaőrők kezén volt. A török időkben a vár óriási pusztítást szenvedett el, 1544-ben török kézre került. Ez után felváltva volt a török és a magyar csapatoké, majd legvégül a törökök – miután katonai célra már teljesen alkalmatlanná vált – elhagyták a szinte teljesen elpusztult várat. Nemcsak a vár, hanem a város is elpusztult, újranépesedése hosszú időt vett igénybe. A vár helyreállítására az első törekvések az 1870-es évek elején történtek, s még napjainkban is tartanak.</p>

<p>A mai látogató több érdekes kiállítással is találkozhat fellegvári látogatása során:<br />
• A vár történeti kiállítása<br />
• Rekonstruált makett-erődrendszer, vár<br />
• A Szent korona történeti kiállítás<br />
• Panoptikum<br />
• Vadászati, halászati és gazdálkodási kiállítás</p>

<p>Árak, látogatási információk, nyitva tartás a fenntartó <a href="https://parkerdo.hu/turizmus/latnivalok/visegradi-fellegvar" rel=" noopener" target="_blank">Pilisi Parkerdő Zrt.</a> honlapján olvashatók.</p>

<p class="text-align-center"><a href="https://www.visegrad.hu/galeriak/fellegvar" rel=" noopener" target="_blank" title="Képgaléria a visegrádi Fellegvárról">Képgaléria a visegrádi Fellegvárról</a></p>
