<p>A Duna-parton&nbsp;épült fel&nbsp;városunk Millenniumi emlékműve, Vígh Tamás szobrász művész Életfa című kompozíciója. Az Életfa kortárs műalkotás, egyszerre modern és ősi.&nbsp;A nemzedékek egymásutáni életét jelképezi, egy közösség generációkon átívelő történetét, ezért esett választásunk erre a szoborra.</p>  <h1>Vígh Tamás: Életfa c. szobra</h1> <table cellspacing="0" cellpadding="0" width="100%"></table> <p>Vígh Tamás Kossuth- és Munkácsy-díjas szobrászművész, akit 2007-ben a Prímák közé választottak a Prima Primissima díj szavazásán. Az ötvenes évektől kötődik Visegrádhoz mint nyaralótulajdonos, a közelmúltban pedig állandó lakosa lett a városnak, műtermet épített itt, és letelepedett közöttünk. Vigh Tamás Életfa című szobra teljes mértékben kifejezi Millenniumunk szellemiségét.</p> <p>Vigh Tamás a Képzőművészeti Egyetemen majd a Kiscelli Múzeumban megrendezett életmű-kiállításán is kiderült, hogy az Életfa mára a XX. századi szobrászat egyik kiemelkedő, méltán sokat emlegetett alkotása. Olyan egyedi kortárs műről van szó, aminek bronzba öntött terve kiállta az idő próbáját. Mai, modern műalkotás, ami ősi és egyetemes jelképet testesít meg.</p> <p>Választásunk azért is esett erre a szoborra, mert az Életfa mint szimbólum egyszerre fejezheti ki ezeréves múltunkat és a jövőbe vetett hitünket. A keresztény elképzelés szerint, ahogy a Magyar Nagylexikon írja, az Életfa a nemzedékek egymásutáni életét jelképezi, egy közösség generációkon átívelő történetét – ezért képviselheti közösségünk ezeréves múltját. Reményeink szerint mindenki számára közös szimbólum lehet, hiszen egyszerre egyetemes és magyar jelkép, a kereszténység és a népi hagyomány őrizte pogány folklór és hitvilág is magáénak érzi, a földbe gyökerezés és az égbe törés jele egyaránt, valamint a múlt és a jövő megtestesítője, a megmaradás és az élet kifejezője.&nbsp;</p> <p>A szobor helyszíne a Dunaparti sétányon lesz, a 11-es út melletti sétány Rév alatti szakaszán, a parti sétány által átölelt kinyúló földnyelven. Látható lesz a 11-es főútról, akár Esztergom, akár Szentendre felől érkezik Visegrádra valaki, látható lesz a Várból és a Salamon-toronyból, és a tervezett Városközpont főteréről is. Az Életfa mint egy szimbolikus felkiáltójel áll majd a Város szíve mellett.<span>&nbsp;&nbsp;&nbsp;</span></p> <p><span>A Népszabadság kritikája a szoborról:&nbsp;<a href="http://nol.hu/kult/dallam_es_statika">http://nol.hu/kult/dallam_es_statika</a>&nbsp;</span></p> <p><span>&nbsp;</span></p> <p><span>&nbsp;&nbsp;&nbsp; &nbsp;</span></p> 