<p><span><span><span><span>Kedves Visegrádiak!</span></span></span></span></p>

<p class="left-border"><strong><span><span><span><span>Nagyböjt idején Jézus feltámadásának ünnepére készülünk a hitben való elmélyüléssel. Sokan talán úgy tartják, a böjt kizárólag arról szól, hogy le kell mondanunk bizonyos dolgokról. Én azt vallom, testi és lelki megtisztulásunk akkor lehet igazán eredményes, ha hitünk mellett megerősítjük magunkban jó szokásainkat, legfőképp a másokért és talán az önmagunkért való tenni akarás képességét is.</span></span></span></span></strong></p>

<p><span><span><span><span>Ezekben a nehéz időkben, amikor a közvetlen szomszédunkban háború dúl, a gazdasági válság okozta bizonytalanságot, a jövőtől való félelmet nap mint nap átéljük, különösen fontos, hogy hitünk erős maradjon. És ehhez szükség van arra, hogy szorosabbra fonjuk kapcsolataink kötelékét, legyen szó akár a családunkról, akár a kisebb vagy nagyobb közösségről, amelyhez tartozunk. Mi, visegrádiak jól tudjuk, hogyan kell ezt tenni. Számos példát sorolhatnánk fel arról, hogyan fogtunk össze a bajban és hogyan győztük le közös erővel a nehézségeket. A múltunk, városunk történelme ékes bizonyítéka az itt élőket hosszú évszázadok óta jellemző habitusnak.</span></span></span></span></p>

<p><span><span><span><span>Erős hitünk és összetartásunk mellett Jézus Krisztus keresztútja, értünk való önfeláldozása és feltámadása az, ami mindannyiunk számára reményt kell, hogy adjon. Isten kegyelmébe és az emberi jóságba vetett hitet semmi sem pusztíthatja el. Szent Pál apostoltól származik az idézet, mely szerint:</span></span></span></span></p>

<p><span><span><span><em><span>„Amilyen bőven részesedünk Krisztus szenvedésében, olyan bőven árad ránk Krisztus által a vigasztalás is.”</span></em></span></span></span></p>

<p><span><span><span><span>A hit és a remény mellett kiemelt helye kell, hogy legyen életünkben a szeretetnek, hiszen ez emberi létünk legfontosabb összetevője. Jézus emberek iránt érzett szeretete adhat példát: <em>„Keresztre feszítették, majd harmadnapra feltámadott a halálból”</em> – értünk áldozta fel magát, hogy elnyerjük az örök életet. Az élet pedig, amit Istentől kaptunk, győzelmet arat a halál felett. Ezt az örömhírt hirdeti az egyház kétezer éve.</span></span></span></span></p>

<p><span><span><span><span>Hiszem a húsvét üzenetét, ugyanakkor fontosnak tartom az ünnephez kapcsolódó hagyományok ápolását is, amely gyökereinkre, őseink szokásaira emlékeztet bennünket, hozzájárulva közös kultúránk megőrzéséhez, identitásunk megtartásához – ami a következő generációk nevelése szempontjából ugyancsak nélkülözhetetlen.</span></span></span></span></p>

<p><span><span><span><span>Visegrád Város Önkormányzata nevében e gondolatokkal kívánok városunk minden polgárának Áldott Húsvéti Ünnepeket!</span></span></span></span></p>

<p><span><span><span><span>„<em>Ha szeretetben éljük az életünket, akkor már most megkezdett örök életünk van. A halál olyan kapu, ami Jézus esetében is beteljesedés. Éppen a feltámadás és az örök élet hite tesz minket igazán kereszténnyé, és ez ad reménységet, még ha a szeretteinket el is siratjuk, mégis azt mondjuk, hogy hisszük: a szeretet örök és legyőzi a halált!” (XVI. Benedek pápa)</em></span></span></span></span></p>

<p class="text-align-right"><span><span><span><em><span>Eőry Dénes<br />
polgármester</span></em></span></span></span></p>

<p><span><span><span><span><span>(borítókép: Bánk Erik)</span></span></span></span></span></p>
