<p class="left-border"><strong><span><span>A sportpálya területén az elmúlt két évtizedben mindannyiunk örömére megvalósult fejlesztések során napjainkra egyértelművé vált, hogy szükség van a további elképzeléseket összefoglaló, az egész területre vonatkozó átfogó tervre. A tulajdonviszonyok rendezését követően, egy évvel ezelőtt tavasszal, megkezdődött a terület fejlesztésére vonatkozó koncepció kidolgozása.</span></span></strong></p>

<p><span><span>A Visegrádi Sportegyesület és a szakosztályok vezetői, Bártfai István a Sportpálya üzemeltetője, a Visegrád Sportjáért Alapítvány, a Képviselő-testület és a Városfejlesztési, Városüzemeltetési és Turisztikai Bizottság tagjai közreműködésével, javaslataik alapján, számos egyeztetés, tervezési munka eredményeként készült el a fejlesztési koncepció!&nbsp;</span></span></p>

<p><span><span>Eőry Dénes polgármester úr felkérésére Prof. Ferencz Marcel DLA, Ybl- és Pro Architektúra díjas építész a többszöri helyszíni bejáráson, egyeztetésen, bizottsági ülésen összegyűjtött információk alapján, a megfogalmazott fejlesztési célok szerint készítette el a <a href="https://www.visegrad.hu/sites/default/files/2023-05/beatrix-sportliget-tanulmanyterv.pdf" rel=" noopener" target="_blank">„Beatrix sportliget” beépítési tanulmánytervet</a>. A Képviselő-testület által is jóváhagyott terv biztosít kijelölt utat a következő években a sportolási lehetőségeink gyarapításához.&nbsp;</span></span></p>

<p><span><span>Dr. Vitályos Eszter országgyűlési képviselő asszony segítségével az elmúlt évben az evezősök számára megnyílt az alsó és felső öböl, ezzel a helyi vízisportokat kedvelők régi vágya teljesült. Idén tavasszal a ponton elhelyezésével a vízre szállás is mindenki számára kényelmesebbé vált. </span></span></p>

<p><span><span>A régi íjászpálya sajnos a három évvel ezelőtt megépült árvízvédelmi töltés tervezett nyomvonalába esett, ezért elbontásra került. A napokban megkezdődik az új íjászpálya kialakítása.</span></span></p>

<p class="left-border--thin"><strong><span><span>Hosszú távú célunk olyan magas színvonalú rekreációs terület kialakítása a sportpályán, mely elsősorban a helyi lakosok, családok, gyerekek szabadidős, szórakozási, sportolási lehetőségeit biztosítja.</span></span></strong></p>

<p class="text-align-right"><em><span><span>Visegrád Város Önkormányzata</span></span></em></p>
