<p class="text-align-justify left-border"><span><strong>A </strong></span><strong>Tarsoly zenekar „Mohács emlékezete” című műsora egy nagyszabású történelmi és zenei összeállítás, amely a mohácsi csata hőseinek és eseményeinek állít emléket. A produkcióban a magyar népzene, a történelmi énekek és a költészet ötvöződik, gyakran helyi táncegyüttesek közreműködésével.</strong></p><p class="text-align-justify">Időpont: <strong>2026. augusztus 8. szombat, 20 óra</strong><br>Helyszín: <strong>Visegrád, Királyi palota, Kápolna terasz</strong></p><p class="text-align-justify">A Tarsoly zenekart 2010-ben, a Váci Bartók-Pikéthy Zeneművészeti Szakgimnázium tanulói alapították. A banda 10 éves fennállása alatt számos díjat és elismerést érdemelt ki – megalakulásunk évében Külön díjat kaptunk a tápiószentmártoni népzenei versenyen és Nívó-díjat Bonyhádon. 2011-ben a Folkbeats népzenei Tehetségkutatón 50 nevezett együttes közül a 4. díjat hozhattuk haza, 2016-ban zenei Nívó díjban részesültünk, 2019-ben pedig együttesvezetőnk, Bencze Mátyás, Junior Prima díjat vehetett át. Első lemezünket Szombaton este címmel 2011-ben adtuk ki. Ezt követően a Patakparton-Rákosmente népzenéje (2017), Mindenkié (2018) majd Nyírségi muzsika (2019) című lemezeink jelentek meg, melyeket Kunos Tamás rendezett. A Fölszállott a páva televíziós vetélkedőben 2013-ban, mint középdöntős zenekar szerepeltünk, majd 2018-ban a Döntők döntőjében is megmérettethettük magunkat. Az évek során vendégfellépői lettünk az Állami Népi Együttesnek és a Fitos Dezső Társulatnak, később a Szilas, majd a Forrás Néptáncegyüttessel dolgoztunk és szereztünk kiváló minősülést. 2015 óta a Bartina Néptáncegyüttes állandó kísérői vagyunk, akikkel az együttműködés ideje alatt több ízben képviseltük már hazánkat Európán innen és túl – többek között Borneón, Kínában és Kirgizisztánban is. A zenekar fennállása óta rendszeres kísérőként szerepel hazai szóló tánc és koreográfia versenyeken, nyaranta pedig az EFOTT Fesztivál nagysikerű Muzsika Szigete színpadának házigazdájaként találkozhat velünk a közönség.</p><p class="text-align-justify"><em><strong>Ars poetica</strong></em><br><br>Tanáraink meghatározók számunkra a mai napig, mert nem csak elültettek bennünk valamit, de addig nevelték ezt, míg mindannyian hivatásunknak fogadtuk. Nem hangokról, dallamokról vagy táncrendekről beszélünk itt, hanem arról, hogy mit ad a muzsika nekünk, és mi mit tudunk adni ebből a világnak. <strong>Ez nem csak a hobbink, ez a szakmánk. Ez a kettősség magában hordozza azt, mely számunkra kedves, illetve a napi rutint, amely ezt kikristályosítja. Zenélni közösen a legjobb, ahogy hallgatni is együtt az igazi, hiszen a közösség teszi szinte földöntúlivá a muzsikálás keltette érzést.</strong> Mindig is társasági emberek voltunk, ezért szeretnénk mi a kapocs lenni a közösségek és a magyar népzene között! Fontosnak tartjuk, hogy minél többet adjunk hallgatóinknak – mind hallgatói, mind pedig a zenélés élményét, hiszen a muzsika sava-borsa, a kultúra színes íze ott rejlik mindannyiunkban. Sok éves barátságunk és összetartásunk az alapja művészetünknek. <strong>Közös célunk, hogy hagyományainkat megélhessük, és azokat széles körben megismertessük, megszerettessük hallgatóinkkal és töretlen kitartással, elhivatottsággal és tisztelettel űzhessük azt a hivatást, ami egyben szívügyünk: a magyar népzenét.</strong></p>