<p class="text-align-justify"><span>A mai napon is folytatódott az árvízvédekezés, egyes helyeken biztonsági beavatkozásokat hajtottunk végre. Tegnap kora este a Mátyás szobortól a hajóállomásig kútgyűrűket rögzítettünk a csapadékvíz elvezetőkre és a csatorna szemekre, illetve egy-egy ponton homokzsákok elhelyezésére került sor, hogy esetleges meghibásodás esetén sem kerülhessen víz a 11-es főútra.</span></p><p class="text-align-justify"><span>A korábban felhasznált homokzsák tartalékot biztonsági okokból pótoltuk, de legfrissebb számításaink szerint remélhetőleg nem alakul ki nem várt árvízi jelenség, így nem lesz szükség ezekre a védekezési terület legkritikusabb pontjain sem.</span></p><p class="text-align-justify"><span>A mai nap folytatódtak a szivattyúzási munkák, a beüzemelt eszközök többek között a Platánsor végében, a Révnél és a korábbi tájékoztatókban már sokszor említett Apátkúti pataknál végzik feladatukat.</span></p><p class="text-align-justify"><span>Egyre biztosabban számíthatunk arra, hogy a 11-es számú főútnak maximum a szélét érheti el a Duna vize a Mogyoróhegy utcánál. Ez azt jelenti, hogy a korábban reméltek szerint, ezen a szakaszon sem lesz szükség forgalomkorlátozásra.</span></p><p class="text-align-justify"><span>Örömteli hír, hogy az elmúlt napokhoz hasonlóan tovább mérséklődött a Duna tetőzésének várható szintje és az ideje is korábbra került. <strong>Az Országos Vízügyi Főigazgatóság honlapján található információk alapján ma éjszaka eléri a folyó a jelenlegi árhullám legmagasabb szintjét, majd lassú, de biztos apadás kezdődik.</strong> Kerti Andor elmondta, hogy a folyó tetőzésének szintjét rögzíteni kell a település több pontján. Erre azért van szükség, hogy ne csak a nagymarosi vízmércét ismerjük, hanem a begyűjtött információk alapján, egy következő árhullám levonulására a lehető legprecízebb ütemezés szerint fel tudjunk készülni.</span></p><p class="text-align-justify"><span><strong>Ezúton hívjuk fel mindenki figyelmét arra, hogy az árvízvédelmi mobilfal mögé menni vagy arra felmászni szigorúan TILOS! A III. fokú árvízvédelmi készültség továbbra is érvényben van!</strong></span></p><p class="text-align-justify"><em>(Borítókép: Bánk Erik fotográfus)</em></p><p class="text-align-right"><em><span>Visegrád Város Önkormányzata</span></em></p>