<p class="text-align-justify left-border"><span><strong>Eőry Dénes polgármester 2024. szeptember 18-án 12 órától elrendelte a III. fokú árvízvédelmi készültséget.</strong></span></p><p class="text-align-justify"><span>Az elmúlt 24 órában rendkívüli esemény nem történt, árvízi jelenséget nem tapasztaltunk, de folyamatosan figyeljük ezeket, különösen a védekezési terület mélyebben fekvő részein. Ahogyan a tegnapi tájékoztatónkban is olvashatták, a szivattyú kezelő és figyelőszolgálatok működnek a védmű mindhárom szakaszán.</span></p><p class="text-align-justify"><span>A nagy teljesítményű szivattyúk próbája sikeres volt, üzemeltetésre készen állnak, és szakaszos üzemben emelik át az Apátkúti patak vizét a Dunába.</span></p><p class="text-align-justify"><span>Lakossági segítséggel elkészült a biztonsági homokzsák depónia, ezúton is köszönjük mindenkinek, aki az előző napi felhívásunkra reagálva részt vett a Nagyparkolóban és a Hotel Hontinál zajló munkákban!</span></p><p class="text-align-justify"><span>Ma délutántól kérésünkre a Volánbusz járatok Visegrád-Újtelep megálló helyett Visegrád-Gizellatelepig közlekednek.</span></p><p class="text-align-justify"><span><strong>A 11-es számú főutat a Thermál Hotelnél Dömös irányába lezárták. Az elkerülő útszakaszon az alábbi dokumentumok bemutatásával lehet áthaladni:</strong></span></p><ul><li><p class="text-align-justify"><span>Pilismarót, Dömös és Visegrád településekre szóló lakcímkártya, vagy ennek hiányában (máshova van bejelentve) az ingatlanon élő és áthaladni kívánó nevére és az ingatlan címére szóló hiteles igazolás, vagy közüzemi számla</span></p></li><li><p class="text-align-justify"><span>vagy az áthaladás szükségességét indokló munkáltatói igazolás</span></p></li></ul><p class="text-align-justify"><span>3,5 tonna össztömeg felett kizárólag a mentési munkálatokban részt vevő járművek haladhatnak át a jelzett szakaszon.</span></p><p class="text-align-justify"><span><strong>A rendőrség kéri, hogy csak a legszükségesebb esetben használják az elkerülő útszakaszt ezzel is segítve az árvízi védekezésben résztvevők munkáját.</strong></span></p><p class="text-align-justify"><span>Köszönjük türelmüket és együttműködésüket!</span></p><p class="text-align-right"><em><span>Visegrád Város Önkormányzata</span></em></p>