<p><em><span>Szerezzük be a legalapvetőbb eszközöket otthonra:</span></em><span> homok vagy só a jeges járdaszakaszok felszórására; a homok segítségül szolgálhat, ha a gépkocsit ki kell húzni a hó fogságából; hó eltakarítására szolgáló lapát;</span></p><p><em><span>Gépjármű felkészítése</span></em></p><ul><li><span>Ellenőrizzük: fagyálló folyadék; tiszta és ép gyertyák; fékbetétek és fékfolyadék; sérülésmentes kipufogó rendszer (CO veszély!); üzemanyagszűrő és légszűrő állapota; megfelelő fűtési rendszer; fényszórók és jelzőlámpák épsége; olaj szint és minőség (az elhasznált motorolajok alacsony hőmérsékleten nem biztosítanak már olyan jó kenést); termosztát működése; elegendő szélvédőmosó-folyadék; vészjelző-lámpa működése.</span></li><li><span>Cseréljük le a nyári gumiabroncsokat: a magyarországi viszonyok között, minden híresztelés ellenére, a téli-nyári gumik általában megfelelőek, bár előfordulhatnak extrém helyzetek vagy meg is követelhetnek bizonyos útszakaszon speciális gumikat, eszközöket;</span></li><li><span>Tankolás: Soha ne ürítsük le teljesen a tankot, ha már félig van, tankoljunk.</span></li><li><span>Az alábbi téli készlet legyen a gépkocsiban: lapát; szélvédő kaparó; kicsi seprű; zseblámpa; elem; víz; snack-étel; gyufa; plusz zokni, kesztyű, meleg ruha; zsebkés; elsősegély készlet; szükséges gyógyszerek; pokrócok; vontató kötél; úti só vagy homok; gyújtás rásegítő kábel; láthatósági mellény.</span></li></ul><p><em><span>Ruházat</span></em></p><ul><li><span>inkább több réteg könnyű, mint egy réteg nehéz ruházat a célszerű;</span></li><li><span>a kabát lehetőleg vízlepergetős legyen;</span></li><li><span>az egyujjas kesztyűk melegebbek a mutatós ötujjas kesztyűknél;</span></li><li><span>a sapka elengedhetetlen;</span></li><li><span>nagy szél és hideg esetén szánk elé tegyünk sálat, védve tüdőnket</span></li></ul><p><span>Ha veszélyhelyzetbe kerülünk, gyakran a mentőerők megérkezéséig eldől a sorsunk. Veszteségeink ilyenkor attól függnek, hogy meg tudtuk-e őrizni a bajban a nyugalmunkat, megtettünk-e mindent önmagunk és társaink mentése érdekében. Mit tegyünk, hogy elkerüljük a veszélyhelyzeteket, illetve mit tegyünk, hogy minél kevesebb sérüléssel és veszteséggel kerüljünk ki a bajból, ha már kialakult a veszélyhelyzet?</span></p><p><span><strong>Rendkívüli téli időjárás</strong></span></p><p><span>A téli időjárás hazánkban általában akkor okoz problémát, ha a hőmérséklet tartósan, és jelentősen alacsonyabb a megszokottnál, illetve, ha a hosszantartó, vagy intenzív csapadékkihullás miatt a megszokott mértéket jelentősen meghaladó mennyiségű hó esik. Az ilyen szélsőséges téli időjárás Magyarországon nem túl gyakori, bekövetkezésére azonban területünkön is számítani lehet.</span></p><p><span><strong>A havazás, fagyás lehetséges következményei</strong></span></p><p><span>A hideg hatására a vasúti váltók befagyhatnak, csak nehézségek árán működtethetők, ami fennakadásokat okozhat a közlekedésben;</span></p><p><span>Ha a hideg miatt a hó nem tud összetapadni, a porhóból a szél hatalmas torlaszokat hordhat össze, amely akadályozhatja a közúti közlekedést.</span></p><p><span>A közlekedés nehézségei miatt akadozhat a közellátás, egyes árúk ideiglenesen és helyenként hiánycikké válhatnak.</span></p><p><span>Akadályokba ütközhet az egészségügyi ellátás, a betegszállítás, egyes gyógyszerek, beszerzése megnehezülhet.</span></p><p><span>A gázvezetékek befagyhatnak, így a vezetékes gázellátásban hosszabb-rövidebb ideig tartó szünetekre lehet számítani.</span></p><p><span>Az elektromos áram felhasználásának várható növekedése miatt átmeneti zavarok keletkezhetnek az áramszolgáltatásban.</span></p><p><span>A hó egyes településeket, sőt egyes tájegységeket elvághat a külvilágtól.</span></p><p><span>A hó súlyától az épületek födéme károsodhat.</span></p><p><span>Ha a hőmérséklet nem túl alacsony és a csapadék eső formájában hullik ki, a víz a szilárd tárgyak felületére fagyva jégréteg kialakulását eredményezheti, amely rendkívül megnehezítheti a közlekedést, vagy esetleg lehetetlenné teheti azt. A vastag jégréteg az elektromos távvezetékekre és távíróvezetékekre fagyva könnyen tönkreteheti azokat, komoly energiaellátási nehézségeket okozva ezzel.</span></p><p><span>Az emberek esetében a legnagyobb veszélyt a fagyási sérülések kialakulása, illetve a testhőmérséklet veszélyes mértékű csökkenése jelenti, amely súlyos, esetleg végzetes következményekkel járhat.</span></p><p><span><strong>Mit tegyen?</strong></span></p><p><span>Folyamatosan kísérje figyelemmel az időjárás-jelentést, hogy időben felkészülhessen.</span></p><p><span>Tartson otthonában olyan mennyiségű élelmiszert, amely az egész család számára elegendő, legalább egy hétre.</span></p><p><span>Tartson készenlétben alapvető gyógyszereket, kötszert, és legalább egy hétre elegendő mennyiséget a folyamatosan szedett gyógyszerekből.</span></p><p><span>Amennyiben a családban csecsemő vagy kisgyermek van, tartalékoljon a számára szükséges tápszerekből, gyógyszerekből és egyéb, nélkülözhetetlen cikkekből.</span></p><p><span>Ha lakását vezetékes gázzal fűtik, gondoskodjék hagyományos fűtőeszközről és fűtőanyagról, arra az esetre, ha kimaradás lenne a gázszolgáltatásban.</span></p><p><span>Gondoskodjék szükség-világítóeszközről, (például petróleumlámpáról és petróleumról, palackról, működtethető gázlámpáról, elektromos lámpáról,) áramkimaradás esetére.</span></p><p><span>Tartson üzemképes állapotban egy elemről működtethető rádiót és biztosítson hozzá tartalék elemeket, arra az esetre, ha megszűnne az áramszolgáltatás.</span></p><p><span>Alapszabály, hogy szélsőséges időjárási viszonyok között senki ne hagyja el otthonát, csak ha meggyőződött róla, hogy úti célját biztonsággal eléri, és a visszautazás feltételei is biztosítottak.</span></p><p><span>Ha ezen feltételek hiányában is elkerülhetetlen az utazás, nagyobb távolságra soha ne induljon el egyedül!</span></p><p><span>Ha nagyobb távolságot kell gyalogosan megtennie, öltözzön rétegesen, felsőruházata lehetőleg legyen vízhatlan, mindig vigyen magával meleg kávét vagy teát.</span></p><p><span>Gépkocsival csak akkor induljon el, ha az feltétlenül szükséges, gépjárműve megfelelő műszaki állapotban van, és rendelkezik a biztonságos téli üzemeléshez szükséges felszereléssel (téli gumiabroncsok, hólánc, tartalék üzemanyag, elakadás esetére lapát vagy ásó, homok stb.). Ebben az esetben sem tanácsos egyedül elindulni.</span></p><p><span>Indulás előtt gépkocsijában helyezzen el meleg takarót, elektromos kézilámpát, meleg italt, legalább egynapi étkezésre elegendő élelmiszert.</span></p><p><span>Legyen felkészülve arra, hogy gépkocsija bármikor elakadhat, és esetleg csak napok múlva fogják kiszabadítani. Öltözetét úgy állítsa össze, hogy szükség esetén gyalog is képes legyen folytatni az útját.</span></p><p><span>Amennyiben hosszabb időt (néhány órát) kénytelen álló gépjárművében tartózkodni, a motor járatásával fűtheti az utasteret, de ne felejtsen el legalább tíz-tizenöt percenként szellőztetni. Az álló jármű utasterébe ugyanis kipufogó gázok szivároghatnak, amelyek súlyos rosszullétet, esetleg halálos balesetet okozhatnak.</span></p><p><span>A gázszolgáltatás ideiglenes kimaradása esetén ne hagyja nyitva a fűtőkészülék elzárócsapját! Az ezekbe beépített biztonsági berendezések általában kielégítően működnek, de saját és családja biztonságát ne bízza a véletlenre.</span></p><p><span>Ne terhelje túl a távbeszélő vonalakat felesleges hívásokkal! A telefonvonalak egy része megsérülhet, míg másokra a mentésben résztvevő erőknek lehet szüksége. Gondoljon arra, hogy esetleg életmentő hívás szenvedhet késedelmet egy-egy kevésbé fontos beszélgetés miatt.</span></p><p><span>Idősebb emberek ilyenkor lehetőleg maradjanak otthon. Ha mégis útra kell kelniük, óvatosan lépjenek a jeges járdára. Járjanak teli talppal, az egész talp érintkezzen a jéggel.</span></p><p><span>Viseljünk lapos sarkú, gumitalpú cipőt vagy csizmát, lehetőleg olyat, amely biztosan tartja a bokát. Szükség esetén húzzunk egy zoknit a cipőre.</span></p><p><span>Ne tegyék a kezüket a zsebbe, mert könnyebben tartható az egyensúly, ha szabadon van a kéz, és egyensúlyvesztéskor a kezükkel tudják tompítani az esést.</span></p><p><span>Apró léptekkel haladjunk. Ezzel hosszabb időre lesz szükség a célunk eléréséhez, ezért induljunk el korábban, tervezzük jól az időnket.</span></p><p><span>A csontritkulásos betegek, 45 év feletti nők különösen veszélyeztetettek, mert a csontok erőssége csontritkuláskor jelentősen csökken, könnyen törnek, ezért az érintettek lehetőleg kísérettel keljenek útra, mert esésük következménye majdnem minden esetben törés.</span></p><p><span>Ha már nem kerülhető el az esés, kézzel tompítsuk, fejünket emeljük előre, hogy csökkentsük a koponyasérülés veszélyét. Előre eséskor kezünkkel védjük az arcunkat</span><br><span>Az ingatlan-tulajdonosok tartsák tisztán, jégtelenítsék a járdát, az átjárókat, mert ennek elmulasztásakor baleset esetén kártérítésre kötelezhetőek.</span></p><p><span>(</span><em><span>A fotó illusztráció, forrás: news.delaware.gov</span></em><span>)</span></p>