<p class="Default"><span><span><span><strong><span><span><span>Számos turisztikai szolgáltatással bővül a Pilis és a Visegrádi-hegység aktív turisztikai kínálata. Közel 75 kilométer biciklizésre alkalmas erdei út újul meg, e-kerékpárbérlő-rendszer épül ki, illetve fejlesztik a visegrádi Nagyvillám sípálya szolgáltatásait. Az Aktív- és Ökoturisztikai Fejlesztési Központ támogatásával indított beruházások összértéke eléri a 3 milliárd forintot, a megvalósítás pedig 2022 év végével zárul le.</span></span></span></strong></span></span></span></p>

<p><span><span><span><span><span><span>A Pilisi Parkerdő területén találhatók hazánk leglátogatottabb kirándulóhelyei és turisztikai célpontjai. Az éves látogatószám a járvány előtt is már elérte a 25 millió főt, de a tavalyi év óta ez a szám jelentős emelkedésnek indult. Az egyre erősödő igény és a Parkerdő által kezelt természeti környezet adja az alapot ahhoz a komplex turisztikai fejlesztéshez, amelyet az Aktív- és Ökoturisztikai Fejlesztési Központtal partnerségben valósít meg a Pilisi Parkerdő.</span></span></span></span></span></span></p>

<p class="Default text-align-center"><a href="https://aofk.hu/" target="_blank"><img alt="Aktív" data-entity-type="file" data-entity-uuid="287dbd6a-40bb-4372-83c6-51c3163bfda2" src="/sites/default/files/inline-images/aofk_logo_rgb_2.jpg" /></a></p>

<p class="Default"><span><span><span><strong><span><span><span>Fejlődnek a Parkerdő kerékpáros szolgáltatásai</span></span></span></strong></span></span></span></p>

<p><span><span><span><span><span><span>A projektcsomag egyik legfontosabb eleme a kerékpározásra alkalmas erdei utak felújítása, helyreállítása. Továbbá kiterjedt e-kerékpárkölcsönző-hálózat és egy hegyi kerékpározásra alkalmas pálya is kiépül a Parkerdő területén. A felújítások során az úthálózat közel 75 kilométer hosszan újul meg és válik kerékpározásra alkalmassá. Egyre nagyobb az igény a hegyi kerékpártúrázásra, ezért tervezetten 100 e-bringával biciklikölcsönző-rendszer is kialakításra kerül. Az új eszközöknek köszönhetően a kevésbé edzettek is megtapasztalhatják a hegyi bringatúrák örömét. Mindezeken felül az egyre népszerűbb hegyi terepkerékpárosokra is gondol a projekt azzal a céllal, hogy az erdőben történő minőségi terepkerékpározás lehetősége mindenki számára elérhetővé váljon. A természetes közeg minimális alakításával megvalósuló beruházásnak köszönhetően a sportág szerelmesei egy egyértelműen kijelölt nyomvonallal, biztonságos infrastruktúrával és technikai kihívásokkal ellátott új pályán hódolhatnak szenvedélyüknek.</span></span></span></span></span></span></p>

<p><span><span><span><strong><span><span><span>A Visegrád melletti sípálya fejlesztése</span></span></span></strong></span></span></span></p>

<p><span><span><span><span><span><span>A rekonstrukciós folyamatok másik nagy célterülete a Mogyoró-hegyen található Nagyvillám sípálya. A fejlesztés a sípálya technológiai hátterének korszerűsítésével a&nbsp;síelhető napok, illetve a látogatók számának növelésére, valamint a négyévszakos szolgáltatások megteremtésére koncentrál. A modernizáció során egy víztározót és egy ahhoz tartozó szivattyúházat alakítanak ki, amely folyamatosan biztosítja a hó előállításához szükséges vízmennyiséget. Ezen felül a sípályához érkező látogatók megfelelő minőségű vendégfogadását egy újonnan épülő, kétszintes fogadóépület biztosítja majd. A beruházás a legkisebbekre is gondol, hiszen a Mogyoró-hegyen, a 11. számú főút és a Fellegvár közötti útról is jól látható helyszínen egy tematikus játszótér épül, amely így vonzó célponttá válhat az arrafelé autózó családok számára. A játszótér tematikája az erdő és annak élővilága.</span></span></span></span></span></span></p>

<p class="Pa2"><span><span><span><strong><span><span><span>Parkolófejlesztések</span></span></span></strong></span></span></span></p>

<p><span><span><span><span><span><span>A Pilisi Parkerdő Zrt. területén üzemelő parkolók a megnövekedett forgalom miatt gyakran telítettek, zsúfoltak, illetve sokszor a kevés hely miatt az erdőbe, fák közé parkolnak az autóval érkezők. A projekt keretein belül új személygépjármű- és autóbusz parkolóhelyeket alakítanak ki, illetve újítanak fel. A fejlesztés tervezett eredményeként 9 db parkolóponton, összesen 335 személygépkocsi parkolása válik lehetővé, a sípálya mellett ezen felül egy 10 busz megállására alkalmas területet alakítanak ki. Az érintett parkolók helyreállítása, valamint fejlesztése során a legfontosabb szempontok közé tartoznak majd a kulturált, biztonságos és jól körülhatárolt területek kialakítása, illetve a parkolószám optimalizálása.</span></span></span></span></span></span></p>

<p><span><span><span><span><span><span>(<em>fotó: Greguss Tamás</em>)</span></span></span></span></span></span></p>
