<p class="left-border">cím: 2025 Visegrád, Széchenyi u. 11.<br />
telefon: +36 26 398 128<br />
e-mail: <a href="mailto:mikesytamas@gmail.com" target="_blank">mikesytamas@gmail.com</a></p>

<p class="left-border"><strong>nyitva tartás</strong><br />
hétfő-péntek: 09:40-17:40<br />
szombat-vasárnap: zárva</p>

<hr />
<p>A művelődési háznak a kezdetektől fogva többféle feladatköre van. Fő tevékenysége a közösségek szervezése, kisközösségek létrehozása, a közművelődés szervezése, a kultúra széles választékának bemutatása és terjesztése. Ugyanakkor a szórakoztatás, az igényes kikapcsolódás segítése is szerves része a munkának. A művelődési ház otthont ad emellett olyan rendezvényeknek is, melyeket civil szervezetek, magánemberek szerveznek és bonyolítanak le. Itt tartja összejöveteleit többek között a visegrádi Nyugdíjas Klub, a Német Nemzetségi Énekkar és Fúvószenekar, a gyermek és felnőtt sakk-szakkör, a kártyakör, a cserkész szakkör, de könyvkötő és más kézműves foglalkozások is várják az alkotni vágyó felnőtteket és gyermekeket. A művelődési házban jelenleg két egyesület és egy alapítvány is működik:&nbsp; a Visegrádi Fiatalok Klubja Egyesület, a Soproni Sándor Egyesület, valamint az Ars Danubiana Visegrád Alapítvány. E mellett itt tartja fogadóóráját heti rendszerességgel a Családsegítő és Gyermekjóléti Szolgálat is.</p>

<h5><span>Rendszeres&nbsp; programjaink</span></h5>

<p><strong>Péntek esti előadás-sorozat</strong><br />
Több mint egy évtizede rendezzük meg hagyományos előadás-sorozatunkat a könyvtárban (ősztől-nyár elejéig, minden hónap utolsó péntekén). Az irodalomtól a földrajzon át a történelmen keresztül egészen a zenéig, változatos témákkal és előadásokkal várjuk az érdeklődőket egy egész estés kikapcsolódásra. Az előadások során komoly témákat könnyedén, ismeretterjesztő jelleggel adnak elő hozzáértő szakemberek, tudósok.</p>

<p><strong>Kiállítások</strong><br />
A művelődési ház kiállításai mostanra rangos helyet vívtak ki a Dunakanyarban. Az évi 5-6 kiállítás tematikája igen széles körű, gyermekrajztól a képzőművészeten át a néprajzig, helytörténeti tárgyak és dokumentumok bemutatásáig terjed.</p>

<p><strong>Zenés Nyári Esték</strong><br />
A művelődési ház 2000 óta rendezi meg a Zenés Nyári Esték Visegrádon című komolyzenei koncertsorozatot. A koncertek összeállításánál fontos szempont, hogy a műsor változatos és magas színvonalú legyen; komoly, mégis könnyed nyár esti kikapcsolódást nyújtva a helybeliek, valamint a Visegrádra látogató vendégek számára. A koncertek szervezésében és lebonyolításában 2009 óta Ars Danubiana Visegrád Alapítvány nyújt nélkülözhetetlen segítséget.</p>

<p><strong>Zoller Attila emlékkoncert és díjátadó ünnepség</strong><br />
A világhírű jazzgitáros, a Visegrádon született Zoller Attila örökségének és szellemiségének ápolása szintén kiemelt feladatunk. A művelődési ház és Scheili Richárd által 2006-ban alapított Zoller Attila-díjat minden év januárjában egy arra érdemes zenét tanuló diák kapja meg, az átadást követően pedig jazzkoncertet tartunk. 2009 óta a zenész születésnapjára emlékezve emlékkoncertet is rendezünk, melynek helyszíne – a díjátadóhoz hasonlóan – Zoller Attila szülőháza, ahol ma étterem és pizzéria működik.</p>

<p><strong>Naptár</strong><br />
A visegrádi falinaptár kiadását hagyományosan a művelődési ház végzi. A 2002 óta megjelenő naptár témája minden évben Visegrádhoz kötődik, bemutatva a város helytörténeti, képzőművészeti és természeti értékeit.</p>

<p>&nbsp;</p>
