<p class="text-align-justify left-border"><strong>Mesélj, mit olvastál! – ezzel a címmel invitál olvasásra a Könyvtár idén januártól május 31-éig, csatlakozva az országos Könyvtári Kihívás 2.0 pályázathoz.</strong></p><p class="text-align-justify">Három ajánlott életkori kategóriában összesen hat címsort adunk meg; a kihívás teljesítéséhez elegendő két könyvet elolvasni, legalább egyet az ajánlottak közül (bármelyik lista bármelyik kötetét), a másik lehet szabadon választott szépirodalmi mű (vers, dráma, esszé stb. is), vagy akár ismeretterjesztő, szakkönyv is. A fő cél: tudjuk egymásról, hogy olvasunk, és amit olvasunk, az bennünk gondolatokat, érzelmeket kelt. Ezért a felhívás címe <em>Mesélj, mit olvastál!</em></p><p class="text-align-justify"><strong>A részvevőket arra kérjük, hogy írjanak röviden a választott művekről, és ismertetőiket (ha valaki nagyon szemérmes, akár anonim módon) megjelentetjük a Visegrádi Hírek hasábjain.</strong></p><p class="text-align-justify">Tehát amire hívunk: legalább két könyv, publikáció elolvasása. Az egyik az alább közölt listákból választandó, a többi szabadon választható, és ezekről várunk rövid, írásos ismertetést. A kategóriák címsorai azonban bizonyos tematikát követnek, ezért bátran ajánljuk végighaladni azokon.</p><p class="text-align-justify"><strong>Ha valakitől távol áll az írás, akkor születhet egy rövid beszélgetés, interjú is, életkortól függetlenül (és legifjabbaktól elfogadott rajz is).</strong></p><p class="text-align-justify">És amit ígérhetünk: a jutalom nem marad el.</p><p class="text-align-justify">Várjuk olvasóinkat és papírra/e-mailbe/fájlba vetett élményeiket személyesen a Könyvtárban; vagy e-mail címünkön: vkonyvtar@gmail.com; telefonszámunkon: 26/398-128.</p><p class="text-align-justify">Az ajánlott olvasmánylisták életkori kategóriák szerint:</p><p class="text-align-justify"><strong>1. kategória: 9 év felettieknek</strong></p><p class="text-align-justify"><em><strong>1/1 M. Kácsor Zoltán: Zabaszauruszok sorozat</strong></em><br>M. Kácsor Zoltán: Utazás Dínómdánomba<br>M. Kácsor Zoltán: Sárkánytörvény<br>M. Kácsor Zoltán: Acsargó-mocsarak<br>M. Kácsor Zoltán: Dragalád visszavág<br>M. Kácsor Zoltán: A Százfok-öböl réme<br>M. Kácsor Zoltán: A sárkányok fővárosa<br>M. Kácsor Zoltán: A dragoszauruszháború</p><p class="text-align-justify"><em><strong>1/2 M. Kácsor Zoltán: Berci és a koboldok sorozat</strong></em><br>M. Kácsor Zoltán: A varázsajtó<br>M. Kácsor Zoltán: Bizsúr király csapdájában<br>M. Kácsor Zoltán: Az elátkozott amulett</p><p class="text-align-justify"><strong>2. kategória: 12 év felettieknek</strong></p><p class="text-align-justify"><em><strong>2/1 Orsi-trilógia</strong></em><br>Bernáth Zsolt sorozata három részből áll, mindegyik kötet egy kicsit fantasztikus időutazás, kicsit történelem, kicsit kamaszos önismeret.</p><p class="text-align-justify">A sorozat kötetei:</p><p class="text-align-justify">Bernáth Zsolt: Lemezbolt a Szent János utcában<br>Bernáth Zsolt: Holnapelőtt, tegnapután<br>Bernáth Zsolt: Végállomás fogadó</p><p class="text-align-justify">Ezt a sorozatot feldolgozhatjuk néhány beszélgetésben (mellékelve hozzá: tea, hangulat), egyeztetett időpontban, ha lesz rá legalább 2-3 jelentkező.</p><p class="text-align-justify"><em><strong>2/2 Kosársulik</strong></em><br>Turbuly Lilla két könyvet szentelt a témának, Kollár Betti Kosársuli-sorozata pedig a negyedik kötetnél jár. Iskola, sport, és persze barátságok, kapcsolatok. Érdekes kihívás a két sorozat összehasonlítása.</p><p class="text-align-justify">Turbuly Lilla: Kosársuli<br>Turbuly Lilla: Viszlát, kosársuli!<br>Kollár Betti: Kosársuli<br>Kollár Betti: Kosársuli: újra a pályán<br>Kollár Betti: Kosársuli: visszajátszás<br>Kollár Betti: Kosársuli: új kihívók</p><p class="text-align-justify"><em><strong>2/3 Szürke világok</strong></em><br>Nos, igen… Ezek a regények erősebb témákat dolgoznak fel, de befogadható szinten. Akár felnőtteknek is ajánlottak újra- vagy első olvasásra.</p><p class="text-align-justify">George Orwell: Állatfarm<br>William Golding: A legyek ura<br>Lois Lowry: Az emlékek őre<br>Kalapos Éva: Nem hagylak itt<br>Eve Ainsworth: 7 nap</p><p class="text-align-justify">Ezt a sorozatot is feldolgozhatjuk néhány beszélgetésben (ugyanúgy mellékelve hozzá a tea, a hangulat), egyeztetett időpontban, ha lesz rá legalább 2-3 jelentkező.</p><p class="text-align-justify"><strong>3. kategória: Felnőtt olvasótér</strong></p><p class="text-align-justify"><em><strong>3/1 Történelem és életek</strong></em><br>Orhan Pamuk: Fekete könyv<br>Mo Yan: Békák<br>Ljudmilla Ulickaja: Daniel Stein, tolmács</p><p class="text-align-justify"><em><strong>3/2 Magyarok, rólunk</strong></em><br>Térey János: Káli holtak<br>Kollár Zsolt: Sztehlo bárkái<br>Veszprémy László Bernát: 1921</p><p class="text-align-justify">Jó olvasást, gondolatokat, élményeket, és főleg együtt olvasást kívánok!</p><p class="text-align-right"><em>Csizmadia Ákos</em><br><em>könyvtáros</em></p>