<p>Sz. Szimeth Judit 1946-ban született Visegrádon. 1969-ben szerzett diplomát a Tanárképző Főiskola rajz-matematika szakán. Ezt követően több művésztelepen, művészeti körben rajzolt, festett, zománcozott.</p>  <p>A tűzzománc aprólékos technikáját a zebegényi Szőnyi István Művészeti Szabadiskolában sajátította el neves mesterektől. A többféle zománctechnika közül ezek a képek a festett zománctechnikát mutatják be. A réz vagy acél alaplapra 800-900 Celsius fokon ráégetett alapzománcra ecsettel kell felhordani a vízzel elkevert festéket. Többszöri égetés után nyeri el végleges formáját a mű. A tűzzománc legfőbb éltető eleme a fény és a fényváltozás. A zománc megköveteli a maga számára a fényt, hogy azután megsokszorozva adja vissza.</p> <p>1980-ban volt a legnagyobb egyéni kiállítása a budapesti Művelődési Házban. Többször vett részt pedagógus és egyéb kiállításokon. Legnagyobb szeretettel a természetet, virágokat, fákat, hegyeket örökíti meg.</p> 