<p class="left-border text-align-justify"><strong>Eőry Dénes polgármester 2024. szeptember 16-án 10 órától elrendelte a II. fokú árvízvédelmi készültséget. A Visegrádi Polgármesteri Hivatal mától 24 órás ügyeletet lát el. Az ügyelet elérhetősége: 06 30 604 0509</strong></p><p class="text-align-justify">Az elmúlt napokhoz hasonlóan a védekezési munkálatok szakemberek bevonásával, közreműködésével zajlanak, ahogyan a korábbi árvizek idején most is segítségünkre van szakértelmével Kerti Andor. A szükséges eszközök, például nagy teljesítményű szivattyúk ugyancsak rendelkezésre állnak.</p><p class="text-align-justify"><strong>Az ütemezési terv szerint megtörtént az árvízvédelmi mobilfal felállítása a rév kikötő és a hajóállomás között. A figyelőszolgálat megkezdte működését a védmű mindhárom szakaszán</strong>, a műszakokba beosztottak a szakaszvezetők iránymutatása alapján teljesítenek szolgálatot.</p><p class="text-align-justify">A DMRV Zrt. arról tájékoztatta önkormányzatunkat, hogy az ivóvíz szolgáltatás és a szennyvízcsatorna hálózat működése biztosított.</p><p class="text-align-justify">A 11-es számú főúton történő esetleges útlezárásokkal, valamint a személygépjármű és buszközlekedéssel kapcsolatban zajlanak az egyeztetések az illetékesekkel, reményeink szerint a holnapi nap folyamán konkrétumokról is be tudunk számolni. A hivatalos információk birtokában azonnal tájékoztatjuk a lakosságot.</p><p class="text-align-right"><em>Visegrád Város Önkormányzata</em></p><p class="text-align-right"><em>(borítókép: Grósz Gábor kommunikációs referens)</em></p>