<p><span><span><span><span>2021 nyarán született határozat (<em>114/2021. VI. 10.</em>) Visegrád Város Közlekedésfejlesztési Koncepciójának elfogadásáról. Önkormányzatunk a közlekedéstervező mérnök által összeállított dokumentumban foglaltakat lépésről-lépésre valósítja meg, kiemelt célként kezelve a közlekedéssel és parkolással kapcsolatos problémák hosszú távú megoldását. A koncepció részeként került kialakításra a gyalogátkelőhely a CBA üzletnél, továbbá három parkolóhely a Rév utca elején. Utóbbi kérés volt a lakosság és a közelben vállalkozást üzemeltetők részéről, és a vásárolni érkezők segítését szolgálja. Ugyancsak parkolóhelyeket alakítottunk ki a volt Műemlékvédelmi Felügyelőség udvarán, ahol kizárólag visegrádiak parkolhatnak. Ezzel az önkormányzat a Fő utca forgalmának folyamatosságát és biztonságosabbá tételét kívánta elősegíteni.</span></span></span></span></p>

<p class="left-border"><strong><span><span><span><span>Idén tavasszal Önkormányzatunk megbízásából forgalomtechnikai engedélyezési terv készült a Rév, Nagy Lajos és Mátyás király utcák vonatkozásában, párhuzamos parkolók és kerékpáros nyom kijelölése céljából. A Városvezetés szándéka, hogy településünk ezen részein a parkolás szabályozottabban történjen, és az Apátkúti völgy felé tartó és az onnan érkező kerékpáros forgalom biztonságosabb legyen.</span></span></span></span></strong></p>

<p><span><span><span><strong><span>Milyen változások várhatóak?</span></strong></span></span></span></p>

<p><span><span><span><strong><em><span>Rév utca</span></em></strong></span></span></span></p>

<p><span><span><span><em><span>Mivel a Rév utcában az útpálya keresztmetszeti mérete csak szűkösen alkalmas a parkoló járművek mellett a kétirányú forgalom biztonságos és gördülékeny lebonyolítására (különösen buszok esetében), ezért az alábbi beavatkozásokra van szükség:</span></em></span></span></span></p>

<p><span><span><span><span>A CBA előtti szakaszon a zebrán közlekedők védelmét biztosító közlekedési szabályok mindenki számára egyértelmű megerősítése érdekében, forgalom elől elzárt terület (<em>záróvonallal határolt, ferde csíkozással jelölt</em>) felfestését rendeltük meg. A Rév utca teljes szakaszán, 25 méterenként, mindkét irányban kerékpáros nyom felfestése fog megtörténni.</span></span></span></span></p>

<p><span><span><span><strong><em><span>Nagy Lajos utca</span></em></strong></span></span></span></p>

<p><span><span><span><span>A folyamatos biztonságos közlekedés érdekében burkolati jelekkel látjuk el a parkolásra használható felületeket, ezáltal a kapubehajtók helyzete is egyértelművé válik. A Nagy Lajos utca teljes szakaszán, ugyancsak 25 méterenként, mindkét irányban kerékpáros nyom felfestése fog megtörténni.</span></span></span></span></p>

<p><span><span><span><strong><em><span>Mátyás király utca</span></em></strong></span></span></span></p>

<p><span><span><span><span>A Széchenyi utca bejáratától az Apátkúti völgy bejáratáig, 25 méterenként, mindkét irányban kerékpáros nyom lesz felfestve. Két keresztező utcánál (Mátyás köz, Temetősor utca vége) a jobb beláthatóság érdekében, forgalomtechnikai tükör elhelyezésére kerül sor.</span></span></span></span></p>

<p><span><span><span><strong><span>A Közlekedésfejlesztési Koncepció kidolgozásának szükségessége</span></strong></span></span></span></p>

<p><span><span><span>Alapvető célként tűztük ki a fenntartható, élhető, és biztonságos környezet megteremtését, megőrzését. A Közlekedésfejlesztési Koncepció kidolgozása során fontos szempont volt, hogy a szakmai előírások betartásával és a műszaki lehetőségek figyelembevételével, a lakossági észrevételek és jelzések, valamint a témában végzett kérdőíves felmérés során beérkezett válaszok bekerüljenek a dokumentumba. Mindezeket szem előtt tartva folytatjuk tovább a közlekedési hálózat fejlesztését.</span></span></span></p>
