<p>&nbsp;</p><p><span><strong>Régészeti szenzációnak számító faragott márványtöredékekre bukkantak a visegrádi műemlékegyüttes újjászületését megelőző feltáráson. A szakemberek a különleges leleteket nemrég egy teniszpálya alatt feltárt kolostor maradványai közt találták meg. Hasonló művészeti értékű és ilyen jó állapotban fennmaradt itáliai reneszánsz műalkotás Magyarországon eddig még nem került elő. Az ATV Híradó riportja.&nbsp;</strong></span></p><p><span>„Ahogy Ady Endre lényeglátóan megfogalmazta: most percemberek dáridója tart, tegyük fel tehát azt a kérdést, amit sok percember feltesz magában, miért kell nekünk felásnunk régi korok letűnt emlékeit, ha a helyén teniszpálya is lehetne?” – Ady Endrét idézve kezdte beszédét Demeter Szilárd a Régészeti szenzáció Visegrádon című sajtóeseményen.</span></p><p><span>A Visegrádi vár és környékének méltó megújulását célzó Visegrád Reneszánsza fejlesztési program 2021-ben indult el, melynek eredményeként a várrendszer és a királyi palota a Mátyás korabeli állapotoknak megfelelően születik újjá. A kutatások során egy teniszpálya alatt rejtőző, ferences kolostor templomának romjaira bukkantak, ahol régészeti szenzációnak számító igen jelentős faragott márványtöredékeket is találtak az itáliai reneszánsz időszakából.</span></p><p><span><strong>„Egy reneszánsz szoboregyüttes volt a legfontosabb lelet, ez a templom egykori főoltárából maradt fenn. A főoltár előtt egy sírkamrát találtunk, és ebbe a sírkamrába beomolva több olyan fehér-márvány töredék került felszínre, amely egyértelműen egy nagyon magas színvonalú reneszánsz szoborcsoport egészét alkotta”&nbsp;</strong></span></p><p><span>– fogalmazott Buzás Gergely. Köztük volt két, jórészt épségben maradt, kerubfigurával díszített szobortartó konzol, amelyek egykor a templom főoltárát ékesíthették. A márványoltár a 15-16. század fordulóján királyi megrendelésre kerülhetett Itáliából Visegrádra.</span></p><p><span>Vitályos Eszter elmondta, Visegrádra évente körülbelül egymillió turista látogat. „Azok a szolgáltatások, amelyek a fellegvár, a királyi palota és tulajdonképpen Visegrád történeti emlékeit bemutatják, már elavultnak számítanak a mai kor embere számára, ezért is nagyon fontos, hogy nemcsak az épületek fognak megújulni, hanem azok a szolgáltatások is, amelyek a turistákat ide vonzzák” – fogalmazott a kormányszóvivő.</span></p><p><span>Visegrád polgármestere arról beszélt az ATV Híradónak, hogy mit jelent ez a munka a város számára. „Életünk részévé vált a visegrádi történelmi múlt, a magyar történelem kiemelkedő helyszíne, hiszen az elmúlt évben ünnepeltük a hétszázadik évfordulóját, hogy Visegrád lett a magyar királyság központja. A legkisebbektől a legnagyobbakig, és az idősek is nagyon büszkék arra, hogy itt élhetnek” – mondta Eőry Dénes.</span></p><p><span>A Visegrád Reneszánsza program keretében a következő években nemcsak az alsóvár és a Salamon-torony, a völgyzárófal és a vízibástya rekonstrukciója valósul meg, de a visegrádi fellegvár és a királyi palota is megújul.</span></p><p><span>forrás:&nbsp;</span><a href="https://www.atv.hu/belfold/20240529/visegrad-regeszet-mualkotas-marvany"><span>https://www.atv.hu/belfold/20240529/visegrad-regeszet-mualkotas-marvany</span></a></p><drupal-media data-entity-type="media" data-entity-uuid="30ccda1e-0b53-4661-a22b-10e43460ac74">&nbsp;</drupal-media><p><em>(fotók: Bánk Erik fotográfus)</em></p>