<p>Visegrád központjában, egy megújult és egy teljesen új épület ad otthont az általános iskola 8 évfolyamának és a zeneiskolának. A településen már több mint 220 éve folyik a gyermekek nevelése-oktatása. A bejárat fölött olvasható latin felirat szerint itt „kiváló ifjúság” nevelése a cél. Ezt ma is így gondoljuk.</p>

<p><strong>Mit teszünk mi ezért?</strong><br />
<br />
Családias légkört teremtünk, az osztálylétszámok lehetővé teszik a gyermekekkel való személyes törődést. Tehetséges tanulóink többféle szakkörbe járhatnak, versenyekre, vetélkedőkre készítjük fel őket. Hangsúlyt fektetünk a tantárgyi korrepetálásokra is, ahol kis csoportban van lehetőség gyakorlásra. Fontos, hogy minden gyermek jól érezze magát nálunk. Lehetőség szerint a német és angol nyelvet csoportbontásban oktatjuk.</p>

<p>Az iskolában nemcsak hagyományos tanórák vannak, hanem különböző témákat a projekt módszerét alkalmazva, új tanulási-tanítási helyzetben dolgoznak fel a tanulók /Áprily-hét, erdei iskola, honismereti-nemzetiségi hét/.</p>

<p>Nagy hangsúlyt kap iskolánkban a művészeti nevelés. Intézményünkben zeneművészeti ágon folyik az oktatás. A következő hangszerek közül választhatnak növendékeink: zongora, furulya, klarinét, gitár, trombita, kürt, szaxofon, cselló és oboa. &nbsp;Zeneiskolánk 2021 szeptemberétől az újonnan átadott iskolaépületben kapott helyet, ahol négy zeneteremben és egy nagy befogadóképességű művészeti teremben folyik a zenei nevelés-oktatás. Az alapfokú művészeti iskola alapfeladata, hogy kibontakoztassa a művészi képességeket, fejlessze a művészi tehetségeket, igény esetén felkészítsen szakirányú továbbtanulásra. Ennek megfelelően iskolánk a gyermekek adottságait, tehetségét figyelembe vevő, egyénre szabott művészeti nevelést-oktatást valósít meg.</p>

<p>Kihasználjuk a település adottságait a tanórai, a szabadidős és osztályprogramok szervezése során. Az iskola udvaráról közvetlenül megközelíthető a város sportcsarnoka, amelyet tanítási időben a testnevelés órákon használunk. Ezen kívül testnevelés órák keretében lehetőség van külső helyszínes órák megtartására is, amelyek keretében a tanulók bicikliznek, téli sportokat / síelés, korcsolyázás/ próbálhatnak ki. A tankerület biztosítja a 2. 4. és 6. évfolyamokon az úszásoktatást. Szakember foglalkozik azokkal a tanulókkal, akiknek javasolt a gyógy-testnevelés.&nbsp;</p>

<p>Visegrád Városának Önkormányzata biztosítja a pedagógiai programunkban tervezett osztálykirándulások, színházlátogatások és erdei iskolai programok anyagi támogatását – így csökkentve a szülőkre háruló anyagi terheket.</p>

<p>Reméljük, hogy intézményünk felkeltette érdeklődédét, és közelebbről is meg kívánja azt ismerni!</p>

<p class="left-border">Cím: 2025 Visegrád, Rév u. 2.<br />
Telefon: +36 26&nbsp;398-312<br />
Fax: +36&nbsp;26 397-826<br />
Website: <a href="http://www.aprily-visegrad.hu/" target="_blank">http://www.aprily-visegrad.hu</a><br />
e-mail.: <a href="mailto:iroda@aprily-visegrad.hu" target="_blank">iroda@aprily-visegrad.hu</a>; <a href="mailto:igazgato@aprily-visegrad.hu" target="_blank">igazgato@aprily-visegrad.hu</a><br />
Stefanich Klára intézményvezető: +36 30 714 4977<br />
Titkárság: +36 30 714 5006</p>
