<p>A 2025/2026. tanévre történő általános iskolai beiratkozásról a nemzeti köznevelésről szóló 2011. évi CXC. törvény (továbbiakban: Nkt.) 50. §. (7), illetve a 2024/2025. tanév rendjéről szóló 32/2024. (VIII. 8.) BM rendelet 8. §-nak megfelelően a <strong>2025/2026-os tanévre szóló általános iskolai beiratkozásra az alábbi időpontokban kerül sor:</strong></p><p class="text-align-center"><strong>2025. április 10. (csütörtök) 8 és 18 óra között</strong><br><strong>2025. április 11. (péntek) 8 és 18 óra között</strong></p><p><strong>A személyes megjelenés a beiratkozás során kötelező, azonban az előzetes online jelentkezés jelentősen meggyorsítja az ügyintézés folyamatát.</strong></p><p>Az elektronikus beiratkozás szülői felülete (BÁI) 2025. március 31-től válik elérhetővé.</p><p>Az Nkt. 45. § (2) szerint <em>a gyermek abban az évben, amelynek augusztus 31. napjáig a hatodik életévét betölti, tankötelessé válik.</em></p><p><strong>A beiratkozáshoz kapcsolódóan az alábbi dokumentumokra van szükség:</strong></p><ul><li>a gyermek személyazonosságát igazoló hatósági igazolvány,</li><li>a gyermek nevére kiállított TAJ kártya,</li><li>a gyermek nevére kiállított lakcímet igazoló hatósági igazolvány,</li><li>nyilatkozat az életvitelszerű ott lakásról, (20/2012. (VIII. 31.) EMMI rendelet 22. § (7-8) szabályozza az életvitelszerű ottlakás fogalmát!)</li><li>nyilatkozat a közös szülői felügyeleti jog gyakorlására vonatkozóan.</li></ul><p><strong>Fontos tudnivaló, hogy a szülő/törvényes képviselő csak egy általános iskolába nyújthatja be gyermeke jelentkezését.</strong></p><p>A 20/2012. (VIII. 31.) EMMI rendelet 22. § (2) alapján <em>az adott évben tanköteles korba lépő gyermeket a szülő (…) köteles beíratni a lakóhelye szerint illetékes vagy a választott iskola első évfolyamára. Amennyiben a választott iskola igazgatója a gyermek felvételét elutasító döntést hoz, a szülő a gyermekét a döntés véglegessé válását követő öt napon belül köteles beíratni a kötelező felvételt biztosító iskola első évfolyamára.</em></p><p>Az aktuális körzethatárok megtekinthetők: <a href="https://kir2korzet3h.kir.hu/Pub/index" target="_blank" rel=" noopener">https://kir2korzet3h.kir.hu/Pub/index</a></p><p>A szülő az Nkt. 37. § (2-3) bekezdése értelmében az iskola elutasító döntése ellen - a közléstől, ennek hiányában a tudomására jutásától számított tizenöt napon belül – eljárást indíthat, kérelmet nyújthat be a fenntartóhoz.</p><p>Amennyiben a tanköteles korú tanuló külföldön teljesíti tankötelezettségét - a köznevelési intézmény értesítése mellett - be kell jelenteni az Oktatási Hivatal számára.</p><p>Tájékoztatásul jelzem, hogy a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdése értelmében az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az iskolába nem íratja be, aki nem biztosítja, hogy súlyos és halmozottan fogyatékos gyermeke a fejlődését biztosító nevelésben, nevelés-oktatásban vegyen részt (…) szabálysértést követ el.</p><p>Vác, 2025. március 13.</p><p class="text-align-right"><em>Dr. Pánczél János s.k.</em><br><em>tankerületi igazgató</em></p>