<p class="text-align-justify left-border"><span><strong>Örömünkre szolgált, hogy pályázati siker koronázta kulturális törekvéseinket. Óvodánk a Kulturális és Innovációs Minisztérium megbízásából a Nemzeti Kulturális Támogatáskezelő által meghirdetett Kincses Kultúróvoda pályázaton 2025 őszén 800 000 forint összeget nyert kulturális programok megvalósítására.</strong></span></p><p class="text-align-justify"><span>Így a „Kincses Kultúróvoda 2025” cím büszke birtokosa lehet intézményünk, ami rangos elismerése értékközvetítő nevelésünknek.</span></p><p class="text-align-justify"><span><strong>A pályázat kiemelt céljához igazodóan óvodánk egyre tudatosabban igyekszik igénybe venni a kulturális intézmények nevelést segítő programjait.</strong></span></p><p class="text-align-justify"><span><strong>Ennek keretében 2026 tavaszán számos különleges és már megszokott programot valósíthattunk meg.</strong></span></p><p class="text-align-justify"><span>Pedagógiai programunk egyik fő feladata a népi és német nemzetiségi hagyományok ápolása, kulturális örökségünk, természeti-és társadalmi értékeink megismertetése, ezért a nevelőtestülettel úgy gondoltuk, hogy pályázati célként az ezekkel kapcsolatos tevékenységeket szeretnénk megvalósítani., <strong>A „Kincses Kultúróvoda” pályázat lehetőséget adott arra, hogy az általunk képviselt értékközvetítő nevelést kiterjesztett környezetben is folytathassuk.</strong></span></p><p class="text-align-justify"><span>Koncepciónk három pillérre épült. Egyrészt a néphagyományok és a német nemzetiségi nevelés és kultúra területén, másrészt a történelmi kultúrkincs megismertetésének körében, végül a művészeti neveléshez kapcsolódóan. Nagy hangsúlyt fektettünk az élményalapú tanulásra, valamint az inkluzív, értékközvetítő pedagógiai szemlélet előtérbehelyezésére.</span></p><p class="text-align-justify"><span>A pályázati tartalom összeállításakor kiemelt szempont volt, hogy az óvoda meglévő értékeinek, hagyományainak és jógyakorlatainak figyelembevételével egy olyan kulturális programsorozatot állítsunk össze, amely önerőből nem valósulhatott volna meg.</span></p><p class="text-align-justify"><span><strong>Népi hagyományok, német nemzetiségi nevelés, hagyományápolás:</strong></span></p><p class="text-align-justify"><span>Nemzetiségi céljaink megvalósulását szolgálta a Budapesti Néprajzi Múzeum új, „Súlyos anyag” című, sváb öltözékeket bemutató kiállításának megtekintése. A tárlat az ünnepi viseletek és egykori tulajdonosaik személyes történeteinek segítségével mutatta be a németek 20. századi történelmét. A kiállításhoz tárlatvezetés és múzeumpedagógiai foglalkozás is kapcsolódott. Az óvodásokat „A nagymama gardróbja” elnevezésű mesés foglalkozás várta, ahol beszélő ruhák, titkokat rejtő kendők és varázslatok segítségével kalandozhattak óvodás gyermekeink a múltban. Nem feledkezhetünk meg arról az élményről sem, amit a múzeum nemzetközi szinten is elismert emblematikus épülete adott nekünk és a gyerekeknek. Nemcsak a belső terek, de az épület tetejére való séta és az onnan táruló panoráma is maradandó élményként él bennünk.</span></p><p class="text-align-justify"><span><strong>Történelmi kultúrkincs megismertetése:</strong></span></p><p class="text-align-justify"><span>Magyarországon irigylésre méltó helyzetben van óvodánk, hogy ilyen történelmi emlékekben gazdag környezet vesz körül minket. Nem lehetünk elég hálásak azért, hogy az óvodai mindennapjaink során számunkra természetes a Királyi Palota, a Salamon-torony, a Fellegvár közelsége. Ezeket az adottságainkat legjobb tudásunk szerint igyekszünk kihasználni a gyermekek mind élménygazdagabb nevelése érdekében. A pályázat segítségével ezt a gyakorlatunkat földrajzi értelemben kiszélesítve, a Budai Várnegyedben folytathattuk.</span></p><p class="text-align-justify"><span>Ennek keretében terveztük a Mesemúzeum meglátogatását. A múzeumban a gyerekek – a ,,Mesehősök hétpróbája” elnevezésű interaktív múzeumpedagógiai foglakozás keretében ismerkedhettek meg a népmesékkel és azok hőseivel. A mesék nemcsak az érzelmek felismerését segítették, de gazdagították nyelvi kifejezőkészségüket, erősítették az együttműködést és a csoportkohéziót, valamint a történetek által a gyermekek kapcsolatba kerültek kulturális hagyományainkkal is.</span></p><p class="text-align-justify"><span>Középsős és nagycsoportos gyermekeink a Mesemúzeumban tett látogatás után a Budavári Siklóval utaztak, majd bejárták a Várnegyedet.</span></p><p class="text-align-justify"><span>Megcsodáltuk a Mátyás templomot, a Halászbástyát, a Sándor Palota előtt két őrségváltást is megtekinthettünk, ami szintén hatalmas élmény volt mindannyiunknak.</span></p><p class="text-align-justify"><span><strong>Művészeti nevelés, a művészetek gyermekközeli, életkorának megfelelő óvodai közvetítése:</strong></span></p><p class="text-align-justify"><span>A hagyományápolás, a régmúlt értékeinek megismertetése mellett, napjaink feladatai közé tartozik az is, hogy a gyermekeinknek alkalmat adjunk a művészettel való találkozásra, megismerkedésre.&nbsp;</span></p><p class="text-align-justify"><span>A Dunakanyar Vonósnégyest – Berényi Zsuzsa hegedűművész vezetésével – hívtuk meg 2026. tavaszán a Költészet napja alkalmából óvodánkba. Repertoárjukban a klasszikus zeneszerzők művei mellett kortárs művek is helyet kaptak a gyermekek számára is érthető és élvezhető módon.</span></p><p class="text-align-justify"><span>A Családi ovinapunk (Ovimajális) egyik fő attrakciója az igényes művészi értéket képviselő Ákombákom Bábcsoport előadása volt. Büszkék vagyunk arra, hogy az Ovimajális egy valódi közösségformáló családi rendezvénye az intézménynek, mely a vidám programok (arcfestés, barkácsolás, bohóc fellépése) mellett igényes, tartalmas kulturális perceket is kínál. Másik visszatérő vendégünk a Fanyűvő Játszópark,- tematikus játékaik mindig óriási élményt nyújtanak a gyerekeknek. A pályázat segítségével a régi magyar meséket idéző „Mesék világa” játékcsomagot hozták el a rendezvényre.</span></p><p class="text-align-justify"><span>A mai gyermekek érdeklődési köre, kíváncsisága megváltozott a korábbi generációkhoz képest.</span></p><p class="text-align-justify"><span>Felgyorsult, digitális világba születtek bele, ennek megfelelőlen befogadóképességük, tájékozottságuk is más lett. Az óvoda nevelési elveivel összhangban fontosnak tartjuk a gyermekek érzelmi nevelését, tudásuk, tapasztalásuk bővítését a hagyományos értékrend megtartása mellett, a mai modern lehetőségeket kihasználva, a közvetlen tapasztalásra építve, élményszerűen biztosítani.</span></p><p class="text-align-justify"><span>A pályázati célok összeállítása során ezeket a szempontokat vettük figyelembe. Olyan programokat választottunk kollégáimmal, ahol gyermekközeli módon ötvöződnek a múlt és a jelen értékei.</span></p><p class="text-align-right"><em><span>Papp Éva</span></em><br><em><span>igazgató</span></em></p><img src="/sites/default/files/inline-images/kim-lgo.jpg" data-align="center" data-entity-uuid="8edc5bee-907e-4cfb-ba2f-fb167683168c" data-entity-type="file" width="233" height="117"><p>&nbsp;</p><img src="/sites/default/files/inline-images/nktk-logo.jpg" data-align="center" data-entity-uuid="4bffc5a3-72ea-4851-bdfa-3f5133d80e37" data-entity-type="file" width="145" height="58">