<p>Folyamatban van a mobil gátrendszer gyártmányának kiválasztása, a kiviteli tervek készítése és jóváhagyatása, a mobilgát elemeinek tárolására szolgáló épület áttervezése, továbbá az építkezés területének előkészítése. A tervezők módosítják a gát nyomvonalát annak érdekében, hogy minél több idős fát megkíméljenek a beruházás során.</p>

<p>Külső szemlélő számára egyelőre nem látható módon, de gőzerővel folyik az árvízvédelmi beruházás kivitelezésének előkészítése. Az építkezés megkezdésének feltétele a jóváhagyott kiviteli tervek elkészítése, mely a kivitelezéssel megbízott cég, az MVZ Visegrád Konzorcium megbízásából a TÉR-TEAM Kft. generáltervezésében készül. A kiviteli tervek a jelenleg kiválasztás alatt lévő mobil gátrendszer paramétereihez készülnek.<br />
A mobilrendszer kiválasztásával párhuzamosan zajlanak a tervezéssel kapcsolatos&nbsp; szakhatósági, közműszolgáltatói, közútkezelői egyeztetések és a kivitelezés ütemezésének előkészítése. A tervezők igyekeznek térben és időben úgy eltolni az egyes szakaszokon történő munkavégzést, hogy forgalmi dugók lehetőség szerint sehol se alakuljanak ki. Számítani kell ugyanakkor arra, hogy rövid időszakokra a 11 sz. főúton félsávos lezárások lesznek, elsősorban a hajóállomás, a révállomás, illetve az Apátkúti-patak hídjának környezetében.<br />
A kiviteli tervezés keretében, az építési terület előkészítése kapcsán kezdeményezte az önkormányzat a nyomvonalba, illetve a védmű fenntartási sávjába eső fák kivágásának engedélyezését. Az engedélyező "zöldhatóság", valamint a közreműködő Duna-Ipoly Nemzeti Park munkatársai kérték a fakivágási engedélyezési terv felülvizsgálatát a kivágandó faegyedek csökkentése érdekében. Ennek során a tervezett beruházás helyszínén több ízben&nbsp; tartottak bejárást a projekt megvalósítói a Hatóság vezetőivel, valamint a környezetügyért felelős államtitkárral, dr. Illés Zoltánnal. A beruházás ellehetetlenülését elkerülendő, a tervezők úgy módosították a védmű&nbsp; nyomvonalát, hogy minél több értékes fa megmaradhasson. A módosított terv május 15-én egyeztetésre került a Vidékfejlesztési Minisztérium Környezetügyért Felelős Államtitkárságán, ahol megállapodás született a fák kivágásának ütemezésében: június elején 54 olyan fa kivágása történik meg, melyek ténylegesen az építmény nyomvonalába&nbsp; esnek, később&nbsp; - a fészkelési&nbsp; és vegetációs időszakot követően - még 21 fa kivágására kerül sor. Ezen fák szinte mindegyike telepített fa. Törzsátmérő alapján pedig lényegesen&nbsp; (5.096 helyett 2.246 centiméterre) csökkent a kivágandó fák össztörzsátmérője a nyomvonal módosításának köszönhetően.<br />
Szintén a terület előkészítéséhez tartoznak az örökségvédelemmel kapcsolatos feladatok, melyek két részre bonthatóak. Egyrészt a gát nyomvonalán folyamatos régészeti megfigyelésre lesz szükség, ez az építési munkákkal párhuzamosan zajlik majd. Mivel a kiviteli tervek elkészültéig ezek a munkák nem kezdődnek el, ezen a területen még nem dolgoznak a régészek. Az örökségvédelemmel kapcsolatos feladatok másik részét a mobilgát elemeinek tárolására szolgáló épület alatti régészeti feltárások jelentik. A körülbelül 6x20 méter alapterületű tároló az önkormányzat tulajdonát képező, Fő u. 57. szám alatti Rendőrőrs és Okmányiroda épületének udvarán kerül megépítésre. Régészeti szempontból azért lehet különösen érdekes az érintett terület,&nbsp; mivel a középkori főutca nyomvonalát több helyen "megfogták" már a kutatók előző feltárások során, és valószínűleg azonos a mostani Fő utca nyomvonalával. Lehetséges, hogy a tervezett tárolóépület alatt középkori lakóépület vagy gazdasági épület található, mely igazolhatja a középkori főutcával kapcsolatos feltételezéseket. Azért is jelentős ez a kutatás, mivel eddig annak 100 méteres körzetében egyáltalán nem volt semmilyen régészeti feltárás, továbbá a középkoriakon kívül az 1700-as évekből is előkerülhetnek értékes leletek. A Mátyás Király Múzeum a tárolóépület alatti területre tervásatás elvégzése iránt kérelmet nyújtott be az illetékes hatósághoz, az ásatási bizottság május 12-én tárgyalt róla. Az engedély megérkezését követően, május második felében vagy június elején kezdődik el a feltárás Boruzs Katalin régész vezetésével.<br />
(Tájékoztatás a „Duna menti árvízvédelmi beruházás Visegrádon" című KEOP-2.1.2/2F/09/-11-2011-0004 számú projekt állásáról)</p>
