<p class="text-align-justify"><em><span>Időről időre előfordul, hogy panasz érkezik hivatalunkhoz az utcákon gazdátlanul kóborló kutyák miatt és ugyancsak bosszúságot okoz a közterületeken „felbukkanó” kutyaürülék. A felelős ebtartással kapcsolatos szabályok betartása közös érdekünk, ezért az alábbiakban összefoglaljuk a legfontosabb tudnivalókat a teljesség igénye nélkül:</span></em></p><p class="text-align-justify"><span><strong>Az eb tartása</strong></span></p><p class="text-align-justify"><span>Az eb tulajdonosa köteles a jó gazda gondosságával eljárni, az állat fajtájának és élettani szükségleteinek megfelelő életfeltételekről gondoskodni, azok kialakítása során tekintettel lenni korára, nemére és állapotára.</span></p><p class="text-align-justify"><span><strong>Az állattartó köteles gondoskodni az állat megfelelő és biztonságos elhelyezéséről, microchippel történő egyedi megjelöléséről</strong>, az eb életkorának megfelelő, veszettség elleni oltás meglétéről, valamint széles spektrumú féreghajtó szerrel történő kezeléséről.</span></p><p class="text-align-justify"><span><strong>Kutya sétáltatás</strong></span></p><p class="text-align-justify"><span><strong>Az ebtartó a kedvtelésből tartott állatának ürülékét minden esetben köteles eltávolítani a közterületről.</strong> Aki erről nem gondoskodik, köztisztasági szabálysértést követ el. Kutyák iránt közömbös, vagy kifejezetten állatbarát embereket is kutyaellenessé tehetünk, ha ezt az egyszerű együttélési szabályt nem tartjuk tiszteletben.</span></p><p class="text-align-justify"><span><strong>Az ebek vezetéséhez nyakörv vagy hám használható</strong> olyan módon, hogy az az állat testi épségét, egészségét ne veszélyeztesse. A kutya testalkatának és méretének megfelelő nyakörvet, hámot válasszunk, az ne legyen túl vékony. Belterület közterületén – kivéve az ebek futtatására kijelölt területet – ebet csak pórázon lehet vezetni, valamint <strong>közterületen ebet csak olyan személy vezethet, aki az eb irányítására, kezelésére és féken tartására képes</strong>. E körben fontos megjegyezni, hogy legyen a kutyánk bármilyen jól nevelt és szófogadó, <strong>az állatvédelmi jogszabályok a póráz használatát közterületen kötelezővé teszik</strong>, melynek be nem tartása szankciót vonhat maga után. Közterületen az eb tulajdonosának biztosítania kell továbbá, hogy az eb sem más állatot, sem embert harapásával ne veszélyeztethessen.</span></p><p class="text-align-justify"><span><strong>Közforgalmú közlekedési eszközön kötelező a szájkosár és a póráz használata</strong>, ellenkező esetben a kutyát vezető személy szabálysértést követ el. <strong>Védett természeti területen, vadászterületen nem szabad az ebet póráz nélkül elengedni, kóborolni hagyni</strong>, ezzel ellentétes magatartás szintén szabálysértésnek minősül.</span></p><p class="text-align-justify"><span><strong>Az állattartó mindenkor köteles gondoskodni az állat szökésének megakadályozásáról.</strong> Kutyánk életterének kialakításakor a biztonságos, szökésmentes elhelyezésre is nagy gondot kell fordítani, mind kedvencünk, mind az emberek védelme érdekében. Ennek elmulasztása esetén a szükséges építési munkák elvégzésére (</span><em><span>kerítés építése, megfoltozása, pótlása stb.</span></em><span>) kötelezhet az állatvédelmi hatóság. Ügyeljünk rá, hogy a kerítést úgy alakítsuk ki, hogy azon a kutya ne férjen át, illetve az alatt ne tudja „átásni” magát, és átugorni se tudja. <strong>Szabálysértést követ el, aki a felügyelete alatt álló kutyát a település belterületén vagy védett természeti területen kóborolni hagyja.</strong></span></p><p class="text-align-justify"><span><strong>Kérjük a tisztelt eb tulajdonosokat, hogy szíveskedjenek a tájékoztatóban szereplő szabályokat betartani, fokozott figyelemmel az eb közterületre való kijutásának megakadályozására!</strong></span></p><p class="text-align-justify"><em><span>Együttműködésüket köszönjük!</span></em></p><p class="text-align-justify"><span>(</span><em><span>A fotó illusztráció, forrás: https://eu.usatoday.com</span></em><span>)</span></p>