<p class="text-align-justify left-border"><strong>Újabb mérföldkőhöz érkezett a Magyarország Kormánya által indított Gondosóra program: azok a 80 év feletti magyar állampolgárok, akik még nem rendelkeznek Gondosórával, előzetes igénylés nélkül megkapják az ingyenes jelzőkészüléket minden vármegyében – jelentették be azon a sajtótájékoztatón, amit 2025. május 22-én, csütörtökön tartottak Szentendrén a Pest Vármegyei Kormányhivatal épületében. A kormányszóvivő beszámolt arról, hogy már több mint 750 ezren vesznek részt a Gondosóra programban.</strong></p><p class="text-align-justify">Vitályos Eszter emlékeztetett arra, hogy <strong>a Gondosóra program a kormány által elindított, ingyenesen igénybe vehető, 65 év felett alanyi jogon hozzáférhető jelzőkészülékes szolgáltatás, amelynek célja, hogy az idősek szükség esetén egyetlen gombnyomással jelezni tudják, ha segítségre szorulnak.</strong></p><p class="text-align-justify"><strong>„Azoknak a honfitársainknak, akik ezt az eszközt napi szinten használják, egy rendkívül biztonságérzetet is ad”</strong> – emelte ki, jelezve, hogy napi 3000 jelzés érkezik a diszpécserközpontba.</p><p class="text-align-justify">A program keretében az eszköz kapcsolatot teremt a bajba jutott felhasználó és egy 0-tól 24 óráig működő diszpécserszolgálat között, amely az év minden napján készen áll a segítségnyújtásra, legyen szó akár rosszullétről, akár balesetről, vagy csak egy hétköznapi probléma megoldásáról.</p><p class="text-align-justify"><strong>A „gondosóra” már több mint 40 ezer életet mentett meg és csaknem félmillió alkalommal nyújtott támogatást hétköznapi helyzetekben</strong> – tette hozzá a kormányszóvivő.</p><p class="text-align-justify">Tarnai Richárd, Pest vármegye főispánja hangsúlyozta, hogy <strong>a kormányzat folyamatosan fejleszti a szolgáltatást</strong>, idén januártól például már személyesen a kormányablakokban is igényelhető az eszköz, nem csak online és az ingyenes zöldszámon.</p><p class="text-align-justify">Hozzátette, hogy Pest vármegyében 224-en igényelték január óta ezt a szolgáltatást, tehát nagyon népszerű.</p><p class="text-align-justify">„Ismét szintet lépünk” – fogalmazott a főispán, jelezve: a sajtótájékoztatót követő időszakban elkezdik valamennyi 80 év feletti embernek külön igénylés nélkül biztosítani a Gondosórát.</p><p class="text-align-justify">Juhász Roland, a program vezetője bejelentette, hogy <strong>a 80 év felettieknek mostantól minden vármegyébe igénylés nélkül kiküldik a jelzőeszközt, amelyet a Magyar Posta fog kézbesíteni nekik.</strong></p><p class="text-align-justify">A csomag átvételét követően csupán egy egyszerű aktiválás szükséges, amihez a Gondosórát töltőre kell helyezni, majd el kell indítani egy teszthívást: ehhez a készülék nyomógombját legalább 4 másodpercig nyomva tartva lehet felvenni a kapcsolatot a diszpécserszolgálattal adategyeztetés és a kontaktszemélyek megadása érdekében. A hozzátartozók pedig az ingyenes Gondosóra applikáción keresztül kísérhetik figyelemmel szeretteik biztonságát.</p><p class="text-align-justify"><br>További információ: <a href="https://gondosora.hu/" target="_blank">gondosora.hu</a></p><p class="text-align-justify">Ingyenes zöldszám: +36 80 80 40 50<br>&nbsp;</p><p class="text-align-justify"><em>Borítókép: Vitályos Eszter, a térség országgyűlési képviselője, kormányszóvivő, Tarnai Richárd, a Pest Vármegyei Kormányhivatal főispánja, Juhász Roland, a Gondosóra program megvalósításáért felelős Kormányzati Szolgáltató Központ Nonprofit Kft. ügyvezetője - Szentendre, 2025. május 22.</em></p>