<p class="text-align-justify left-border"><strong>Szeretettel hívunk mindenkit 2026. augusztus 1-jén szombaton 20 órára a Nightingale Jazz Collective együttes koncertjére, melyet a visegrádi királyi palota kápolna teraszán rendezünk meg.</strong></p><p class="text-align-justify"><span>A Nightingale Jazz Collective pécsi születésű, professzionális jazz-zenészekből álló formáció, amelynek tagjai az elmúlt évtizedeket a világ különböző pontjain töltötték. Az élet azonban úgy alakult, hogy az elmúlt években mindannyian visszatértek Pécsre, ahol közösen alapították meg zenekarukat. Repertoárjukat a modern mainstream jazz határozza meg, sajátos hangzással és sokszínű megközelítéssel szólaltatnak meg jazz standardeket, valamint saját szerzeményeket is.</span></p><p class="text-align-justify"><span>Tagok:</span></p><p class="text-align-justify"><span>Hofecker Dániel - trombita</span><br><span>Nagy Balázs - szaxofon</span><br><span>Keresztes Zoltán - zongora</span><br><span>Hasznos Ákos - basszusgitár</span><br><span>Nyírő Áron - dob</span></p><p class="text-align-justify"><span>Hofecker Dániel Ausztriában, a gráci művészeti egyetemen végzett, ahol jazztrombita-, valamint zeneszerző–hangszerelő diplomát szerzett. Azóta számos versenyen ért el sikereket, és olyan magyar, illetve osztrák együttesek állandó tagja, mint a Budapest Jazz Orchestra vagy a The Coquette Jazz Band. Saját formációja a New Day Sextet.</span></p><p class="text-align-justify"><span>Nagy Balázs a budapesti jazz tanszak elvégzése után olyan zenekarokkal dolgozott és dolgozik együtt, mint a Budapest Jazz Orchestra, a Pege Aladár Quartet vagy a Stúdió 11, BJC Big Band. Jelenleg Magyarország egyik legfoglalkoztatottabb szaxofonosa.</span></p><p class="text-align-justify"><span>Keresztes Zoltán a Liszt Ferenc Zeneművészeti Egyetem zeneszerzés szakán szerzett diplomát. Kínából költözött haza, ahol zeneszerzőként, hangszerelőként és zenei igazgatóként dolgozott, többek között a Han Show produkcióban. Emellett számos szimfonikus zenekarral működött együtt Európában és a Távol-Keleten.</span></p><p class="text-align-justify"><span>Hasznos Ákos a budapesti jazz tanszak elvégzése után a brit pop–jazz szcéna aktív szereplőjévé vált. Számos lemezen hallható játéka, valamint helyi fesztiválokon és klubokban is rendszeresen fellépett. 2024-ben költözött vissza Pécsre, ahol zenélés mellett zenetanárként is dolgozik.</span></p><p class="text-align-justify"><span>Nyírő Áron Amsterdamban tanult jazzdobolást. Az elmúlt években különböző jazz zenekarokban játszott világszerte, a Jávori Vilmos jazz dob versenyen harmadik helyezést ért el.</span></p>