<p class="left-border">Óvodánk Visegrád központjában, a város Fő utcájában található. Számos történelmi és természeti szépséggel körülvéve, melyeket igyekszünk minél többször (séták, kirándulások és különböző programok alkalmával) kihasználni.</p>

<p><strong>Gyermekléptékű óvodai világunkban minden tevékenységünket átszővi környezetünk hatása. Értékközvetítő és teremtő pedagógiával mintát adunk arra, hogyan lehet a gyermek cselekvőkész, fogékony, problémaérzékeny a valóságos természeti és humán környezetében.</strong></p>

<p>Az óvoda épületét egy, a 30-as években épült családi házból alakították át. <strong>Az óvoda a mai napig 3 csoportszobával rendelkezik, melynek befogadóképessége az évek során 75 főre bővült. Óvodánkra jellemző a családias jelleg, amely nemcsak az intézmény épületében mutatkozik meg, hanem a felnőttek és a gyermekek egymáshoz fűződő jó viszonyában is. Csoportjaink összetételénél törekszünk az osztatlan csoportok kialakítására.</strong></p>

<p>Intézményünk 1981 óta kétnyelvű német nemzetiségi óvodaként működik. Környezetünk is tükrözi a nemzetiségi arculatot, a nemzetiség kultúráját, szokásait, hagyományait. Célunk elsősorban a gyermeki személyiség fejlesztése kétnyelvű környezetben, az érdeklődés felkeltése a nyelv iránt, a pozitív érzelmi viszony kialakítása, a hagyományok ápolása.</p>

<p>Mai rohanó világunkban az óvodáskorú gyermekeknek szükségük van olyan érzelmi biztonságot nyújtó és nevelő környezetre, ahol szeretik és meghallgatják. Ahol értelmét sok játékkal és tapasztalatszerzési lehetőség biztosításával fejlesztik. <strong>Olyan óvodát kívánunk működtetni, amelyben a gyermekek kiélhetik mozgásigényüket, kíváncsiságukat, ahol támogatják, elfogadják egyéni szükségleteiket, fejlesztik képességeiket, készségeiket, kibontakoztatják tehetségüket, és segítik őket nehézégeik leküzdésében.</strong></p>

<p>Cím:&nbsp;2025 Visegrád,&nbsp;Fő u. 18.<br />
Tel.: +36 26 398-130&nbsp;&nbsp;<br />
Website:&nbsp;<a href="http://www.fellegvarovoda.hu" target="_blank">http://www.fellegvarovoda.hu</a><br />
e-mail.:&nbsp;<a href="mailto:fellegvarovoda@gmail.com" target="_blank">fellegvarovoda@gmail.com</a></p>
