<p>Áprilisban a tervezőasztalon zajlott a legtöbb munka:<br>- a hónap elejére elkészültek a vízjogi létesítési engedély módosításához szükséges tervek, melyeket április 2-án nyújtott be a kivitelező a Fővárosi Katasztrófavédelmi Igazgatósághoz;</p>  <p>- a hajóállomás környékére vonatkozó tervek is módosításra kerültek, melyeket április 8-án nyújtott be a kivitelező a hatósághoz;<br>- megkezdődött a tárolóépület áttervezése is, hiszen a magasabb mobilfalhoz több mobilelem szükséges, ehhez pedig nagyobb tárolóépületet kell építeni;<br>- április 30-ig elkészül a csapadékvíz-elvezetés terve;<br>- a komplett kiviteli terv május 30-ig kerül átadásra.<br><br>Az íróasztalokon is volt feladat bőven, hiszen a szakaszolás és a határidő kitolása a szerződések módosítását tette szükségessé:<br>- módosítani kellett a támogatási szerződést, az 1. szakaszra vonatkozó megállapodást már alá is írta Visegrád polgármestere és a támogató;<br>- módosítani kellett a kivitelezővel kötött vállalkozási szerződést. A szerződésmódosítást, annak mellékleteit, valamint az időközben kért hiánypótlást Cabello Dávid projektmenedzser átadta a Miniszterelnökség Közbeszerzési Felügyeleti Főosztályára jóváhagyásra.<br><br>Miért nem történtek kivitelezői munkák a hajóállomás környékén?<br>Korábban több fórumon elhangzott, hogy a hajóállomás környékén megkezdődhet a kivitelezés, mivel ezen a szakaszon a kiviteli tervek már az új mértékadó árvízszintre készültek. A kiviteli terv készítője azonban olyan ellenőrző geotechnikai feltárásokat írt elő a kivitelezés megkezdéséhez, melyeket a kivitelező, a 11 sz. főút alatti – ismeretlen nyomvonalon haladó - középnyomású gázvezeték miatt biztonsággal nem tudott elvégezni. Úgy döntött, hogy a támfalra vonatkozó, korábban elkészített kiviteli tervet visszavonja, és résfalas, réspilléres alapozást alkalmazó módosított tervet készíttet, mely nem teszi szükségessé a főút megbontását.<br>Az alapozási technológiaváltás azonban ezen a szakaszon is szükségessé tette a vízjogi engedély módosítását, melyet a kivitelező április 8-án – pótlólagosan – benyújtott az illetékes hatósághoz.<br><br>Áprilisban elvégzett kivitelezői munkák:<br>A kivitelezési munkákra vonatkozó, jogerős vízjogi létesítési engedély, illetve jóváhagyott kiviteli tervek nélkül az építkezés nem kezdhető meg, ezért áprilisban csak az ezek hiányában végezhető munkákhoz foghatott hozzá a kivitelező. Ilyen a korábban elbontott partvédelem helyreállítása a kápolna mögötti szakaszon. Itt először vasbeton támgerendákat készített a kivitelező, majd megkezdte a gyeprács visszahelyezését, mely munka jelenleg is folyamatban van. Ezen kívül az MVZ Visegrád Konzorcium folytatta a közművek feltárását az új nyomvonalon, valamint elvégezte a fakivágás után a terület rekultivációját.<br><br>Májusban várható kivitelezői munkák:<br>Időközben megérkezett az engedély az aluljárók eltömedékelésére, ezért várhatóan május közepén elkezdődik a hajóállomásnál lévő aluljárónál a munka. Közben a lavírsík készítése és közművezetékek feltárása zajlik majd az árvízvédelmi mű nyomvonalán, mely az alapozási munkák megkezdésének előfeltétele.</p> 