<p class="text-align-justify">Kedves Visegrádiak!</p><p class="text-align-justify">A mai rohanó világban különösen felértékelődnek azok a pillanatok, amikor egy kicsit meg tudunk állni, a dolgos hétköznapokat félretenni, és gondolatainkban elmélyülni. A nagyböjt időszaka pont egy ilyen különleges alkalom. Krisztus feltámadására, a húsvét megünneplésére készülünk. <strong>Amellett, hogy várjuk a szeretteinkkel történő találkozást és együttlétet, nem szabad megfeledkeznünk az ünnep igazi lényegéről:</strong></p><p class="text-align-justify"><em>„Mert úgy szerette Isten a világot, hogy az ő egyszülött Fiát adta oda, hogy aki hisz benne, az el ne vesszen, hanem örökké éljen.” (János evangéliuma, 3. fejezet,16. vers)</em></p><p class="text-align-justify">Ez az őszinte áldozatvállalás amellett, hogy a reményt jelenti, példaként is kell, hogy szolgáljon! <strong>Törekedjünk arra, hogy a lehető legtöbb jót tegyük egymásért, másokért.</strong> A lehetőség adott mindannyiunk számára, igazán nemes cselekedet élni vele.</p><p class="text-align-justify">Polgármesterként azt vallom, hogy a közösséget is az tartja össze és viszi előre, ha minden tagja – a fiataloktól a legidősebbekig – tudja, hogy számíthat egymásra. <strong>Ebben a folyton változó világban, a sokszor embert próbáló helyzetekben különösen nagy jelentősége van az odafigyelésnek és a másokkal való törődésnek.</strong> Vannak olyan helyzetek, amikor egy jó szó is sokat jelent. Biztosan mindenkinek van olyan élménye, amikor segítő kezet nyújtott egy másik embernek és boldogság töltötte el a szívét, hogy ezt megtehette. Jézus Krisztus megváltására van szükségünk ahhoz, hogy ezeknek a cselekedeteknek a súlyát átérezzük és igaz hittel megéljük. A hit hozzásegít a belső örömökhöz és a lelki békéhez.</p><p class="text-align-justify"><strong>A húsvét jó alkalom arra, hogy kifejezzük hálánkat a Jóistennek mindazért, amit ebben a földi létben megkaptunk és ő általa, az ő ajándékaként megélhetünk.&nbsp;</strong></p><p class="text-align-justify">Azt kívánom minden kedves visegrádi polgárnak, hogy teljen szeretetben, békességben az ünnep, és éljék át annak minden csodáját!</p><p class="text-align-right"><em>Eőry Dénes</em><br><em>polgármester</em></p><p class="text-align-center"><strong>Áldott húsvéti ünnepeket kívánunk!</strong></p><p class="text-align-center"><em>"Gyermekkoromnak szép emléke,</em><br><em>Köszöntelek, húsvét vasárnap!</em><br><em>Száll a szívemre égi béke,</em><br><em>Ünnepén a Feltámadásnak."</em><br><br><em>Benedek Elek</em></p><p>&nbsp;</p><p class="text-align-right"><em>Visegrád Város Önkormányzata</em></p><p class="text-align-right"><em>(borítókép: Jézust leveszik a keresztről – stáció Visegrádon</em><br><em>Fotó: Bánk Erik fotográfus)</em></p>