<p>„ Fábián Zoltán (1925) működésének tekintélyes részét képezte a dunakanyari tevékenysége. Különösen sikeresek voltak a visegrádi rendezvényei. Emlékezetem és a meghívók tanúsága szerint 1965-ben szervezte meg az „Őrtorony Irodalmi és Művészeti Kört”, amely Visegrádon tartotta összejöveteleit.</p>  <p>Kéthetente, péntek esténként: irodalom, zene, festészet. Visegrádról és környékéről – főleg Dunabogdányból – jártak oda az érdeklődők. Nagyon jó segítőtársa volt Héjj Miklós, a visegrádi múzeumigazgató, valamint a helyi művelődési ház vezetője, Kálazy László és felesége. Meleg baráti kapcsolat szövődött közöttük. Mondhatom, hogy forró hangulatú estek voltak, még ma is emlékezetesek. Eleinte egy presszóban tartottuk az műsorokat, később aztán romlott a helyzet, ezért a Művelődési Házba mentünk át. A meghívókat lapozgatva programok, nevek tűnnek fel. Szerzői estje volt e tájon a különös tisztelettel és szeretettel övezett Áprily Lajosnak. Megható volt a személyes jelenléte, és a saját hangján hallani a verseit. Feledhetetlen a Vadlúd voltam. Könnyeztünk.- Volt szerzői estje Fábián Zoltánnak is. Jól tudta felolvasni az írásait. Biztosan elfogult vagyok vele szemben, talán jobban figyeltem rá, jobban izgultam érte, hát&nbsp;úgy emlékszem, nagyon forró hangulatú este volt. Hosszan tapsolták és több ráadást is kértek tőle. Nem tudok minden estet felsorolni, a meghívók is hiányosan maradtak meg nálam, de él az ott járt emberek emlékezetében. Szerették.”</p> <div>Emlékét őrzi az általános iskolások részére meghirdetett&nbsp;&nbsp; mese és prózamondó verseny, melynek megrendezését minden évben más iskola vállalja fel január 30-a, az író születésnapja táján<br>/Fábián Mária Magdolna F.Z. testvérének írása a Visegrádi Hírek 1995. februári számában jelent meg. „Zoltán és a Dunakanyar” címmel. /</div> 