<p class="lead left-border"><strong>A jelentős nappali felmelegedés és a csapadékhiány miatt ismét országos tűzgyújtási tilalom lép életbe. Az intézkedést a Nemzeti Élelmiszerlánc-biztonsági Hivatal (Nébih) a Belügyminisztérium Országos Katasztrófavédelmi Főigazgatóságának egyetértésével 2025. augusztus 10-től rendeli el. A tüzek megelőzésében kiemelt szerepe van a lakosság felelős magatartásának, az erdőtüzek többségét ugyanis továbbra is emberi figyelmetlenség, például eldobott csikk okozza.</strong></p><p>Magyarország területén ismét teljesen kiszáradt a biomassza az erdőkben és az erdőkkel szomszédos területeken egyaránt. A következő napokban magas középhőmérséklet és csapadékmentes időjárás várható, a kiszáradt erdőtalajok pedig a kisebb csapadékokat is azonnal elnyelik.&nbsp;</p><p>A fenyves állományok, erdőfelújítások, erdőtelepítések különösen veszélyeztetettek. Az extrém száraz biomassza miatt gyors tűzterjedés alakulhat ki már kisebb szél vagy lejtőhatás esetén is. Megnőhet a keletkező tüzek intenzitása, a felszíni tüzek 15-30 méteres lángmagasságú koronatűzzé fejlődhetnek. Nő a tüzek ugrótűz potenciálja, ami tovább gyorsíthatja a tűzterjedést.&nbsp;</p><p>A tilalom idején tilos tüzet gyújtani a külterületi ingatlanokon fekvő erdőkben és fásításokban, valamint azok 200 méteres körzetében.&nbsp;<br><br>Az aktuális tűzgyújtási tilalomról és a tűzgyújtási szabályokról a <a href="http://www.erdotuz.hu/" target="_blank">www.erdotuz.hu</a> &nbsp;vagy a <a href="http://www.katasztrofavedelem.hu/" target="_blank">www.katasztrofavedelem.hu</a> honlapon elhelyezett térképen tájékozódhatnak.<br><br>A hatóság kéri a lakosságot, hogy fokozottan ügyeljenek a tűzgyújtási tilalom betartására, hiszen felelős magatartásukkal hatalmas környezeti és vagyoni kárt előzhetnek meg!&nbsp;</p><p>1 másodperc odafigyelés 100 órás tűzoltást és 100 éves erdészeti helyreállítást előzhet meg!</p><p class="text-align-justify">(<em>A fotó illusztráció.</em>)</p>