<p class="text-align-justify left-border"><strong>Március elsejétől már hivatásos tűzoltók jelenléte nélkül, önállóan is beavatkozhatnak a Visegrád Város Önkéntes Tűzoltó Egyesület tagjai. Ez a tizenötödik olyan önkéntes tűzoltó egyesület Pest vármegyében, amely önállóan, a hivatásos egységek jelenléte nélkül beavatkozhat. Az erről szóló dokumentumot február huszonnyolcadikán adta át az egyesület elnökének Fülep Zoltán tűzoltó dandártábornok, a BM Országos Katasztrófavédelmi Főigazgatóság országos tűzoltósági főfelügyelője Visegrádon.</strong></p><p class="text-align-justify">A beiktatási ünnepségen Fülep Zoltán arról beszélt, hogy Dunakanyarban számos önkéntes tűzoltó egyesület működik, köztük önállóan beavatkozók is. A főfelügyelő emlékeztetett arra, ez nemcsak lehetőség, hanem kötelezettség is, az egyesület vállalta, hogy évi háromezer órányi készenlétet ad, és a tagok riasztást követő tíz percen belül elindulnak a kárhelyszínre. Nem szabad elfelejteni, hogy az önkéntesség mindig a szabadidőről, a családi összejövetelekről való lemondást is jelenti. Akik ezt vállalják, mások biztonságát helyezik előtérbe. A tábornok ezért külön köszönetet mondott az egyesületi tagok családjainak a biztos háttérért, a megértésért.</p><p class="text-align-justify">A tűzoltósági főfelügyelő köszöntőjét követően dr. Vitályos Eszter kormányszóvivő, kormányzati kommunikációért felelős államtitkár, országgyűlési képviselő kiemelte, hogy az önálló beavatkozás egyben az elismerést is jelenti. Gyorsabb reagálást, hatékonyabb kárelhárítást és nagyobb biztonságot jelent a város és a környező települések számára. Köszöni a visegrádi önkéntesek kiállását, hősiességeiket és az áldozatvállalásukat.</p><p class="text-align-justify">Eőry Dénes, Visegrád polgármestere felidézte az egyesület történetét, beszélt azokról az évekről, amikor még diákként megismerkedhetett a tűzoltói hivatással. A város első embere felhívta a figyelmet az elmúlt időszakban bekövetkezett történelmi nagyságú árvíz idején végzett védekezésre, amely bizonyította, hogy bizony a vész óráiban nagy szükség van az összefogásra. A polgármester biztosította a jelenlévőket arról, hogy az önkormányzat a továbbiakban is támogatja az egyesületet, és mindent megtesz a fejlődésért, fejlesztésért, a megkezdett munka folytatásáért.</p><p class="text-align-justify">A köszöntőket követően Fülep Zoltán tűzoltó dandártábornok átadta Meggyesi Balázs parancsnoknak az együttműködési megállapodás dokumentumát. Ezt követően Branyiczky Márk tűzoltó dandártábornok, a Pest Vármegyei Katasztrófavédelmi Igazgatóság igazgatója szintén a parancsnoknak átadta az önálló beavatkozásra jogosító dokumentumot, majd Tekes Tamás tűzoltó törzsőrmesternek a mentori parancsot.</p><p class="text-align-justify">Meggyesi Balázs, az egyesület parancsnoka az önálló beavatkozásra feljogosító dokumentum átvételét követően megköszönte mind az országos, mind a vármegyei katasztrófavédelemnek a támogatást. Külön köszönet jár a település vezetőjének és a váci katasztrófavédelmi kirendeltségnek, hogy hittek az egyesület fejlődésében, bizalmat szavaztak nekik, hiszen támogatás nélkül nem sikerült volna ilyen rövid idő alatt elérni ezt a szintet. Ahogyan eddig is tették a dolgukat, ezután is minden erejükkel hozzájárulnak a város és a Dunakanyar biztonságáért.</p><p class="text-align-justify">A rendezvény végén Branyiczky Márk tűzoltó dandártábornok, a Pest Vármegyei Katasztrófavédelmi Igazgatóság igazgatója kiemelte, Pest vármegyében mindig is erős volt az önkéntesség, a vármegye közbiztonságának megteremtésében és egyben biztosításában fontos szerep jut az egyesületeknek. 2025-ben 2530 alkalommal avatkoztak be önállóan, vagy működtek közre az egyesületek a káresemények felszámolásában.</p><p class="text-align-justify">A visegrádi önkéntes tűzoltó egyesület nagyon fiatal, de annál ambíciózusabb egyesület: 2015-ben alakult meg, ma már huszonhét fővel dolgoznak a térség biztonságáért. A megalakulásuk óta mindig jelen vannak a népszerű Visegrádi Palotajátékokon is. Az egyesület saját maga is szervez gyakorlatot a szentendrei hivatásos tűzoltóság szakmai ellenőrzése és iránymutatása mellett. Az érdeklődő és arra alkalmas fiatalok számára lehetőséget biztosítanak arra, hogy tűzoltói alapképzésben vegyenek részt. Az egyesület február 21-én sikeresen végrehajtotta a váci katasztrófavédelmi kirendeltség által szervezett rendszerbeállító és minősítő gyakorlatot.</p><p class="text-align-justify">Az egyesület jelenleg huszonhét tagot számlál, egy 1200 literes Mercedes Benz 1120 típusú gépjárműfecskendővel, egy Ford Tranzit gyorsbeavatkozó gépjárművel, valamint egy Saab és egy BMW (műszaki mentő felszerelésekkel málházott) személygépjárművekkel ügyel a két vállalt település, Visegrád és Dunabogdány több mint ötezer lakosának biztonságára. A riasztást követően tíz percen belül megkezdik a vonulást. 2025-ben negyvenhat alkalommal támogatták a hivatásos tűzoltók munkáját káresemények felszámolásakor.</p><p class="text-align-justify"><br><em>Fotók és forrás: Pest VMKI</em></p>