<p class="text-align-justify left-border"><strong>Az idei évben ünnepeljük a Szent György Lovagrend alapításának 700. évfordulóját. Ez alkalomból készült el a Szent György hava című novella, melyet lovag Bíró Szabolcs írt, és lovag Papp János színművész tolmácsolásában hallgathatnak meg. Fogadják szeretettel ezt a különleges alkotást!</strong></p><drupal-media data-entity-type="media" data-entity-uuid="2b48622e-6f99-4e8e-b67e-88bb6bf44690" data-align="center">&nbsp;</drupal-media><p class="text-align-justify">A királyi alapítású lovagrendek közül történelmünk sodrában megmaradt írásos dokumentumok (statútumok) bizonysága szerint időbeni sorrendben első volt a magyarországi Szent György Lovagrend.</p><p class="text-align-justify">A rendalapítás korábbi eseményeinek véglegesítése 1326. április 24-én, Szent György napján, Boleszló esztergomi érsek, a magyar püspöki kar és a magyar király jelenlétében történt. A Róbert Károly által alapított Szent György Lovagrend alkotta a merényletektől fenyegetett király erőskezű testőrségét. Lovagi szolgálatuk kettős identitású volt, mert a rend félig egyházi, félig világi kötődésű jelleggel rendelkezett. Az udvari rendtartás reprezentatív feladatainak ellátása mellett a lovagrend vitéz tagjai vigyázták az udvartartás szereplőinek biztonságát. Ők őrizték a visegrádi fellegvárba szállított Szent Koronát, de ők látták el a király kíséretét, és az akkori udvari szabályok ellenőrzését is. A Szent György Lovagrend mind a kánonjog, mind pedig a világi jog szerint hiba nélkül alapíttatott, alapítása soha semmissé nem nyilváníttatott, törvényes fennállása soha meg nem szűnt.<br><br>A Lovagrend 1990-ben, Visegrádon, nyugvásából felkéltetett, a rendi alkotmánya már modern korunk igénye szerint került megalkotásra. A lovaggá ütés (consecratus) szertartása kezdetben a budapesti Szent István Bazilikában történt, napjainkra azonban a visegrádi királyi palota évente ismétlődő ünnepi eseményeinek egyik kiemelkedő rendezvényét adja.</p><p class="text-align-justify">Modern világunkban a lovagrend felavatott tagjai a következő szakterületeken tevékenykedhetnek<br>- hagyományápolás keretében a kiemelkedő történelmi évfordulók és események megünneplése,<br>- a lovagkor harcművészetének bemutatása és megőrzése, melynek minden évben megrendezésre kerülő, kiemelkedő eseménye a Visegrádi Nemzetközi Palotajátékok (<a href="http://www.palotajatekok.hu/" target="_blank" rel="nofollow">www.palotajatekok.hu</a>)<br>- a középkor történelmének kutatása, a kutatási anyagok publikálása,<br>- oktatás (különös tekintettel az ifjúsági korosztályra),<br>- tudományos ismeretterjesztés, tudományos ülések szervezése és rendezése,<br>- karitatív tevékenység keretében adományok gyűjtése, és eljuttatásának megszervezése, különös tekintettel a határainkon túli rászorulók részére,<br>- hazai-, valamint határainkon túli kapcsolatok kiépítése, és azok ápolása, társrendekkel együttműködve.</p><p class="text-align-justify"><strong>A Lovagrend jelmondata: „IN VERITATE IUSTUS SUM HUIC FRATERNALI SOCIETATI” (Valósággal igaz vagyok e testvéri közösség iránt)</strong></p>