<p class="text-align-justify">A Nemzeti Népegészségügyi és Gyógyszerészeti Központ és a BM Országos Katasztrófavédelmi Főigazgatóság közös közleménye</p><p class="text-align-justify left-border"><strong>A HungaroMet Magyar Meteorológiai Szolgáltató Nonprofit Zrt. előrejelzése alapján az országos tisztifőorvos az eredetileg augusztus 4-én éjfélig érvényben lévő harmadfokú hőségriasztás időtartamát augusztus 7-ig, péntek 24:00 óráig meghosszabbította az ország teljes területén.</strong></p><p class="text-align-justify">A következő napokban is tartós hőségre kell számítani, amely mindenkit megviselhet, ezért ezekben a napokban különösen fontos, hogy figyeljünk saját egészségünkre és egymásra.</p><p class="text-align-justify">A tartósan magas hőmérséklet minden ember szervezetét megterheli. Különösen veszélyeztetettek az idősek, a kisgyermekek, a várandósok, a krónikus – elsősorban szív- és érrendszeri, légzőszervi, illetve anyagcsere-betegséggel élő – betegségben szenvedők, valamint a szabadban dolgozók. A magas hőmérséklet növeli a kiszáradás, a hőkimerülés és a hőguta kialakulásának veszélyét, ezért kiemelten fontos az alapvető óvintézkedések betartása.</p><p class="text-align-justify">A legfontosabb a rendszeres folyadékpótlás. Ne várjuk meg, amíg szomjasnak érezzük magunkat, hanem a nap folyamán rendszeresen fogyasszunk vizet, lehetőség szerint a megszokottnál nagyobb mennyiségben. A cukrozott üdítőitalok, az alkohol és a túlzott koffeinfogyasztás fokozhatják a folyadékvesztést, ezért elsősorban a víz fogyasztása javasolt.</p><p class="text-align-justify">Különös figyelmet kell fordítani az idősekre, akiknél a szomjúságérzet később jelentkezhet, ezért esetükben nagyobb a kiszáradás veszélye. Kérjük a hozzátartozókat, hogy naponta többször érdeklődjenek az egyedül élő idősek hogyléte felől, segítsék őket a rendszeres folyadékfogyasztásban, és lehetőség szerint abban is, hogy a nap legmelegebb óráit hűvös környezetben töltsék.</p><p class="text-align-justify">Napközben árnyékoljuk a lakást vagy a helyiségeket, az ablakokat lehetőség szerint tartsuk zárva, és csak a késő esti, éjszakai vagy kora hajnali órákban szellőztessünk. Ezek az egyszerű megoldások nemcsak a lakás hűvösen tartását segítik, hanem az energia hatékony felhasználásához is hozzájárulnak. Légkondicionáló használata esetén ügyeljünk arra, hogy a külső és a belső hőmérséklet közötti különbség ne haladja meg a 8-10 °C-ot, és gondoskodjunk a berendezés rendszeres tisztításáról. Akik otthonukban nem tudják biztosítani a megfelelő hőmérsékletet, lehetőség szerint keressenek fel légkondicionált közösségi helyiségeket.</p><p class="text-align-justify">A legmelegebb órákban – jellemzően 11 és 15 óra között – lehetőség szerint kerüljük a tartós napon tartózkodást és a megerőltető fizikai tevékenységet. Ha mégis a szabadban tartózkodunk, viseljünk világos, jól szellőző ruházatot, fejfedőt és napszemüveget, használjunk magas faktorszámú fényvédő készítményt, és rendszeresen keressünk árnyékos helyet.</p><p class="text-align-justify">Természetes vizekben csak kijelölt fürdőhelyen fürödjünk. Felhevült testtel ne ugorjunk a vízbe, hanem fokozatosan hűtsük le testünket. A gyermekeket a vízparton és a vízben egyetlen pillanatra se hagyjuk felügyelet nélkül.</p><p class="text-align-justify">Gyermeket, idős vagy mozgásában korlátozott személyt, illetve háziállatot még rövid időre sem szabad a gépjárműben hagyni. Az utastér néhány perc alatt életveszélyesen felmelegedhet, még árnyékban, vagy résnyire lehúzott ablak mellett is. Amennyiben valaki ilyen helyzetet észlel, azonnal értesítse a 112-es segélyhívó számot.</p><p class="text-align-justify">A fejfájás, a szédülés, a gyengeség, a zavartság, a hányinger, az izomgörcsök vagy az eszméletvesztés a hőkimerülés vagy a hőguta figyelmeztető tünetei lehetnek. Ilyen esetben vigyük az érintettet hűvös, árnyékos helyre, kezdjük meg testének hűtését, és ha állapota engedi, adjunk neki folyadékot. Ha a tünetek súlyosak vagy romlanak, hívjuk a 112-es segélyhívó számot.</p><p class="text-align-justify">A hőség elleni védekezés közös felelősségünk. Kérjük a lakosságot, hogy ezekben a napokban mindenki fordítson kiemelt figyelmet a saját egészségére és a környezetében élőkre. Az egymásra figyelés, a megfelelő folyadékpótlás és az alapvető óvintézkedések megtétele segíthet megelőzni a hőség okozta egészségkárosodásokat.</p>