<p>Lakossági fórum keretében adott tájékoztatást Visegrád Önkormányzata az árvízvédelmi beruházás kivitelezésének megkezdéséről.<br>A 2014. április 10-én a Duna Moziban megtartott fórumon Félegyházi András Visegrád polgármestere köszöntötte az érdeklődőket. Elmondta, hogy nagy előrelépés történt 2014. márciusában, amikor a két éve tartó közbeszerzési eljárás lezárult. A 4. forduló eredményes volt, így megköthette a kivitelezői szerződést a Magyar Vízépítő Zrt.-vel az önkormányzat.</p>  <p>A lakossági fórum folytatásában Szabó Gábor, a generáltervezést végző Tér-Team vezetője vette át a szót, hogy bemutassa a terveket. Elmondta, hogy a mértékadó árvízszint fölött egy méter magasságig fogják a védvonalat megépíteni. A városközponti szakaszon mobil gátrendszer épül, amely szádfal-alapozást kap. Az úgynevezett külsőségi szakaszon hagyományos földgát épül, pontosabban a meglévőt fogják erősíteni, magasítani. Ehhez társul&nbsp; még az Apátkúti-patakmeder rendezése, a zöldfelület és a sétány helyreállítása.<br>Nemes Zoltán, a Vízépítő Zrt. képviselője a kivitelezési munkákról adott tájékoztatást. Elmondta, hogy hamarosan megkezdik a külterületi szakaszon a gát nyomvonalán a növényzet és a humusz eltávolítását. Ezután indul a töltés megerősítése helyi anyagok felhasználásával és a minősítésnek megfelelő bányákból szállított töltőanyagokból. A töltést lépcsősen erősítik meg, hogy megfelelően tudják tömöríteni a behordott töltőanyagot, majd itt hármas rézsűt fognak kialakítani, amely megfelel az aktuális előírásoknak és lényegesen erősebb lesz a jelenleginél. A töltéstest helyreállítása után következik majd a füvesítés és egyes helyeken burkoló lapokkal fedik be a töltést. A gátat különböző műtárgyak, közművek keresztezik. A kisebb vízfolyások átvezetését is meg kell oldani. A töltés elkészülte után kihelyezik a különböző tartozékokat, sorompókat. A Vízépítő Zrt. szakembere elmondta, hogy a mobilgát szállítását követően egy próbaszerelést fognak végezni, ami bárki számára megtekinthető lesz.<br>A rövid tájékoztatást követően lakossági kérdések következtek. Ennek keretében választ kaptak az érdeklődők többek között arra, hogy hol lesz a felvonulási helyszín, kihez fordulhatnak egyéni kérdéseikkel kéréseikkel, elég lesz-e az egy év a megvalósításra. A lakossági fórumot a Danubia Televízió rögzítette. <a onclick= "window.open(this.href,'','resizable=yes,location=no,menubar=no,scrollbars=yes,status=no,toolbar=yes,fullscreen=no,dependent=no,status'); return false" href= "http://danubia-televizio.hu/index.php?page=musor&amp;id=9&amp;vid=1942">Megnézem&gt;&gt;&gt;</a></p> 