<p>A decemberi közmeghallgatáson tájékoztattuk az érdeklődőket, akik személyesen megjelentek vagy később a Danubia Televízió közvetítését megnézték, hogy az Önkormányzat az elmúlt évtizedekben elvégzett munkához hasonlóan, szorgalmazza és igyekszik elősegíteni a lepencei strandfürdő és környezetének mielőbbi újjáépítését, közönség előtti megnyitását.</p>

<p>Sokak számára ismert a terület jelenlegi állapota:</p>
<img alt="A lepencei strandfürdő jelenlegi állapota" data-align="center" data-entity-type="file" data-entity-uuid="25e2ae67-556a-4290-8a14-6d0a87079af8" height="370" src="/sites/default/files/inline-images/03.jpg" width="775" />
<p>Az egykori fürdő területe magánkézben van. Az üzleti világban nem szokatlan a meglepetésszerű, nagy hírértékű attrakció váratlan bejelentése, természetesen üzleti céllal, a marketing és kommunikációs szempontokat szem előtt tartva. Ilyen bejelentésre került sor február közepén, ahol a tulajdonos-beruházó, a Dreamland Holding Zrt. több fórumon is közzétette a tervezett fejlesztésről készült leírást és az előzetes látványterveket. A fejlesztés a Samsara park, amely a lepencei fürdő közel 5 hektáros területén valósul meg mintegy nyolcmilliárd forintból. Keleties hangulatvilágú villákat és más épületeket alakítanak ki, ezzel együtt pedig felújítják a Dunakanyar ikonikus strandjának kaszkádos medencerendszerét és a korábbi strandterületet is.</p>

<p>A tulajdonos a kormányzati támogatások megvonását követően úgy döntött, hogy a korábbi szándéka szerint, saját forrásait az előzetesen tervezettnél intenzívebben használva, még ebben az évben szeretné megkezdeni a fürdő újjáépítését, mely várhatóan 2025-ben nyitja meg kapuit a látogatók előtt.</p>

<p>Visegrádon már a 90-es évek első felében határozott igény fogalmazódott meg (<em>ami azóta többször álomszerűvé vált</em>) a lepencei strandfürdő felújítására és egész éves nyitva tartására vonatkozóan. Erről számos, különféle terv készült az elmúlt évtizedekben. Az már korábban tisztázódott, hogy önmagában a strand nem működtethető pénzügyileg fenntarthatóan, ezt alátámasztotta a Visegrád Város Önkormányzata által megrendelt tanulmány is.</p>

<p>A fürdő fenntartható működtetésének biztosítása érdekében elengedhetetlen, hogy a terület egy részén olyan szálláshelyeket alakítson ki a tulajdonos – a szolgáltatási színvonal emelésével – amelyek tovább színesítik a jelenleg meglévő turisztikai kínálatot.</p>
<img alt="Látványterv" data-align="center" data-entity-type="file" data-entity-uuid="770315e8-80d6-4ffb-88ed-8e39b35b3254" height="436" src="/sites/default/files/inline-images/Strand%20%C3%A9s%20sz%C3%A1ll%C3%A1shely%20l%C3%A1tv%C3%A1nyterv.jpg" width="785" />
<p>Nagyobbrészt olyan területről van szó, amelyen korábban is állt az építészeti hagyományainkhoz alapvetően nem illeszkedő épület, építmény. &nbsp;A tervezett beruházás ezen része rendkívül nagy hangsúlyt kapott a megjelent hírekben. A szállás férőhelyek megépítésére vonatkozó tervekről az elmúlt években bizottsági és testületi üléseken több alkalommal is tárgyaltunk, több elképzelést is megismertünk, a partnerségi egyeztetéseken többször hallottunk, és a beépítést, a szállodai funkció fejlesztését jóváhagytuk a fürdő újjáépítése és mielőbbi megnyitása érdekében. Jelen tudásunk alapján, önmagában a strand nem életképes 3-5 hónapos nyitvatartással, csak a 12 hónapos elérhetőséggel és a szálláshely funkcióval együttesen.</p>

<p>Az épületek, építmények a városi építészeti hagyományok, a városkép szempontjából semleges övezetben valósulnak meg, ugyanakkor léptékük, anyaghasználatuk, homlokzati színezésük és stílusuk egyaránt olyan, amely egy turisztikai övezetben elfogadható építészeti iránynak tekinthető. A jelenleg ismert látványtervek nem véglegesek, azoknak végig kell menniük az építési hatósági eljárás folyamatán és így bizonyos fokig módosulhatnak. A végleges tervek elfogadásához az Országos Építészeti Tervtanács jóváhagyása is szükséges. Az építészeti megoldások mellett arra is törekszünk, hogy a területen a lehető legnagyobb mértékben a takarást biztosító növényzet, zöldövezet és erdő megmaradjon.</p>

<p>A tulajdonos ismert arról, hogy turisztikai fejlesztéseit egy-egy tematika mentén valósítja meg, ennek a következetes fejlesztési gyakorlatnak egy eleme jöhet létre a Lepence völgyben. A társaság elmúlt időszakban elkészült beruházása a tokaji Minaro Hotel és a szántódi BalaLand Hotel és Familypark is. A megkötött megállapodásunk értelmében a visegrádiak 30%-os kedvezménnyel strandolhatnak majd. A fejlesztéssel megvalósulhat az, hogy közel két évtized után ismét bejuthatunk a lepencei strandra és annak számos, korábban ismert elemével felújított formában találkozhatunk. A Visegrád és Környéke Turisztikai és Marketing Egyesület nagy örömmel fogadta a hírt, hiszen ismét elérhetővé válik egy emblematikus turisztikai attrakció, a Lepence völgyi termálfürdő a Dunakanyar szívében, Visegrádon.</p>

<p class="text-align-right"><em>Visegrád Város Önkormányzata</em></p>
