<p>Régészeink a török hódoltság korából származó település nyomaira bukkantak az alsóvár feltárásánál.</p><p>A visegrádi műemlékegyüttes megújítását célzó Visegrád Reneszánsza fejlesztési program nagyszabású régészeti feltárással indul. A völgyzárófal alsó részénél, az alsóvár udvarának feltárása során találtak rá a török hódoltság idejéből származó 12 nagyobb, hulladékkal feltöltött, helyenként 3 m mély vermekre. Feltételezhetően az alsóvárat a 15 éves háborút (1591-1606) követően az 1620-as években hagyhatták fel, ekkor töltődtek fel a gödrök is a török településrész szemétanyagával. Az ásatások során több 16-17. századi kerámia, talpastálak, ibrik és más konyhai, valamint tálalásra használt edény töredékei kerültek elő állatcsontok és pár szórványosan előbukkanó emberi csont mellett. A kerámiák között külön érdekesek a bepecsételt pipák és egy női kozmetikumokhoz köthető ezüst készlet.</p><p>A kerámialeletek között apró töredékek képviselik a keletről származó fajanszedények, valamint a német nyelvterületről származó díszkerámiák csoportjait. A fémtárgyak között muskéta golyók, ágyú- és tábori ágyú lövedékeken túl nagy számban mutatkoznak lábbeli vasalatok, egy kisebb fokos feje és több csontnyelű kés. Az előkerült éremanyag szintén a terület 17. századi elhagyásáról árulkodik. Középkori és 16. századi érmék mellett leginkább akcsék, II. Mátyás (1608-1619) és II. Ferdinánd (1619-1637) dénárjai kerültek elő. Érdekesség, hogy a törökök által használhatott épületekben többségében hamisított érméket találtak, melyek közül figyelmet érdemel egy 17. századi francia ezüst Écu másolata.</p><p>A feltárás a fellegvárnál és a királyi palota melletti egykori ferences kolostor területén folytatódik, ahol a régészek további jelentős leletekre számítanak. A munkát a Várkapitányság megbízásából, a Magyar Nemzeti Múzeum Mátyás Király Múzeumának és Nemzeti Régészeti Intézetének munkatársai végezték el. A Visegrád Reneszánsza fejlesztési program részeként a Várkapitányság munkatársai reneszánszkori formájában építik újjá Visegrád történelmi épületeit. A rekonstrukció leglátványosabb eleme a fellegvár és a királyi palota megújítása lesz.</p>