<p>2009. augusztus 29-én, Visegrád millenniumi ünnepsége keretében, Bokor Sándor Parajd, és Hadházy Sándor Visegrád polgármestere aláírta a két település testvérvárosi szerződését.</p>

<p><strong>A megállapodás előzményei:</strong></p>

<p><strong>1990</strong>. januárjában tettük meg az első lépéseket azzal, hogy a visegrádi iskola tantestülete kapcsolatfelvétel szándékával kereste meg a parajdi iskolát. Az azóta eltelt 20 év több száz gyermek és felnőtt találkozásával, közös táborozással, intézmények szakmai együttműködésével tette tartalmassá mindkét település kulturális életét.</p>

<p><strong>Az alábbiakban rövid összegzését adjuk a megvalósult programoknak:</strong></p>

<p><strong>1990</strong>. Kapcsolatfelvétel. Visegrádi delegáció (felnőtt, gyerek) részvétele a parajdi iskola névadó ünnepségén.<br />
<strong>1991</strong>. Tavasszal parajdi felnőtt küldöttség látogatása Visegrádon; Barátság levél" aláírása, visegrádi iskolazászló felavatása.<br />
Nyáron parajdi iskolások táborozása Visegrádon; közös program „Álom a vár alatt" bemutatása, parajdiak szereplése „Székely lakodalmas"<br />
Ősszel visegrádiak részvétele (felnőttek) az Áprily Emlékház avatásán.<br />
<strong>1992</strong>. Májusban a parajdi iskola delegációjával (felnőttek) közösen vettünk részt Brassóban a 155 éves Áprily Liceum ünnepségén Budapesten, az írószövetség által a Frankéi Leó utcában Áprily Lajos és Jékely Zoltán tiszteletére elhelyezett emléktábla avatásán parajdi résztvevővel közösen koszorúztunk.<br />
<strong>1993</strong>. Októberben, szorgalmi időszakban visegrádi gyerekek és felnőttek töltöttek 10 napot Parajdon. Téma: ismerkedés az ottani oktatási rendszerrel, közös iskolai programok, a Székelyföld történelmi-irodalmi emlékeivel. 4 fős múzeumi delegáció csatlakozott a csoporthoz.<br />
<strong>1994</strong>. Nyári találkozás Visegrádon, közös foci tábor Pócsmegyeren. Résztvevők csak fiúk voltak.<br />
<strong>1996</strong>. A millecentenáriumra meghirdetett „Magyar testvériskolák nemzetközi találkozóján" vettünk részt Nádasdon közös kiállítással, szerepléssel, főzéssel, faültetéssel. Ezt megelőzően az augusztus 20-i visegrádi ünnepségen is szerepeltek a parajdi gyerekek.<br />
<strong>1997</strong>. Visegrádiak népes csapata Parajdon. Táborozás a bogdáni havason. Fő téma: Parajd népművészeti emlékei, élő népművészete. Visegrádi iskolások néptánca a parajdi pedagógus napon.<br />
Ősszel 4 fős parajdi delegáció vett részt a visegrádi iskola 10. éves jubileumi Áprily Hét rendezvényén, tanítási órát, előadást, gyerekfoglalkozást tartottak. Ebből az alkalomból kiállításon mutatta be a régészekből, építészekből álló csoport a nyári parajdi falufelmérés anyagát.<br />
<strong>1998</strong>. Háromnapos visegrádi tartózkodás után közös táborozás Balatonbogláron. Fö célunk a játékos, gondtalan nyaralás, a Balaton örömeinek élvezete.<br />
<strong>1999</strong>. Székelyföld megismerése mellett Gyimes felfedezése volt a közös programunk.<br />
<strong>2000</strong>-ben Visegrád várossá avató ünnepségén az iskola igazgatója, Cseresnyés Attila képviselte Parajd közösségét.<br />
<strong>2001</strong>. A millenniumi év kapcsán az államalapítás állt visegrádi, esztergomi programjaink középpontjában, de emlékezetes marad az Ópusztaszeri Történelmi Emlékpark, Szeged, Baja, Mohács megismerése is.<br />
<strong>2002</strong>. Parajd után felejthetetlen napokat töltöttünk Moldvában, Brassóban.<br />
<strong>2003</strong>. A parajdi gyerekek először vonultak fel a Palotajátékokon, ezt követően közös táborozás volt az ország legészakibb falujában, Pusztafalun. A Rákóczi-évforduló kapcsán kirándultunk Sárospatakra, Kassára, hazautazáskor útba ejtettük Debrecent.<br />
<strong>2004</strong>. Részt vettünk a parajdi Falunap rendezvényén, majd Gyimesben és a Bogdánban táboroztunk.<br />
<strong>2005</strong>. Palotajáték után hévízi táborhellyel a Balaton-felvidék természeti, művészeti értékeinek megismerése volt táborozásunk célja.<br />
<strong>2006</strong>. A hagyományos program mellett Háromszéki táborozásunk során nagy magyarjaink (Benedek Elek, Mikes Kelemen, Körösi Csorna Sándor) emlékhelyeit látogattuk meg.<br />
<strong>2007</strong>. A Szentendrei-szigeten Horány volt közös természetvédő táborunk helyszíne. Közös munkánk eredményként az „Álom a vár alatt" előadása valósult meg.<br />
<strong>2008</strong>. A parajdi gyerekekkel közösen ismerkedtünk Brassó és az erdélyi szász városok, erődtemplomok csodálatos emlékeivel, tábori programjaink központi témája a reneszánsz volt.<br />
<span><strong>2009</strong></span>. Visegrád város millenniuma alkalmából népes gyermek és felnőtt küldöttség köszöntötte városunkat. Az iskolások háromnapos kirándulás keretében megismerték az ugyancsak ezeréves megyéket Veszprém, Székesfehérvár és Zalavár megtekintésével. Az augusztusi testvérvárosi napokon a gyerekek „Mátyás király és a székely ember lánya" című mesét jelenítették meg, a felnőttek tánccal és eredeti sófalvi zenével léptek fel, az augusztus 29-i ünnepségen került sor a testvérvárosi megállapodás aláírására.</p>

<p><em><strong>Reméljük, hogy az elkövetkező években az iskolai kapcsolatra alapozva újabb közösségek élnek a testvérvárosi lehetőségekkel, s városunk mind szélesebb köre ismeri meg Erdély kimeríthetetlen kulturális-, történelmi-, művészeti kincsét.</strong></em></p>
