<p>Visegrádon a Fő u. 83.sz. házban született 1927. június 13-án. Édesapja Zoller József zenetanár és karmester volt, a második világháború előtt Budapesten tanított. Édesanyja Nieberl Erzsébet énekelt és zongorázott. Zoller Attila az első hegedűleckéket édesapjától kapta 1931-ben, 1936-tól trombitaleckéket vett, 14 éves korától már a visegrádi zenekarban játszott trombitásként. 17-18 éves korában érdeklődése olyan hangszer felé fordult, amely a klasszikus zenében nem tartozott a legnépszerűbbek közé, 1945-ben, a háború utolsó évében kezdett gitározni tanulni.</p>  <p>Májustól Budapesten kezdett zenélni klubokban, kávéházakban. 1946-48 között a magyar tangóharmonika király, Tabányi Mihály zenekarában gitározott. Ezzel a zenekarral Zoller már jazz zenét is játszott. 1948. októberében megelégelte a mind nehezebbé váló hazai politikai, gazdasági és kulturális helyzetet és Ausztriába emigrált. Először báli zenekarokban zenélt. Hamarosan megismerkedik a harmonikán játszó Vera Auerrel, vele, egy dobossal és egy zongoristával alakítja meg első jazz zenekarát. Vera Auer és Zoller Attila emberi és zenei kapcsolata mintegy hét esztendeig tartott. Az „Osztrák jazz-népszavazás 1950/51” keretében a gitárosok között Zoller Attilának ítélték az első helyet. 1953 októberétől 1954 márciusáig Frankfurt am Mainban, a német jazzélet egyik fontos központjában dolgozik, jazz kapcsolatai bővülnek Hollandiában és Párizsban szerzett élményekkel. 1955. július 28-án Kölnben rögzítették két szólóprodukcióját, ami tovább növeli hírnevét. 1956 elején háromhetes amerikai turnén vesz részt, majd visszatérve Németországba újabb lemezfelvételek és koncertek várják. 1958-ban második, 1959-ben harmadik&nbsp; amerikai turnéján új barátokat szerez, új hatások érik. Ekkor enged a csábításnak és New Yorkban marad. Erről így nyilatkozik: „1959. végén vissza akartam térni Németországba, de közbejött valami, amire nem gondoltam. Megismerkedtem egy vonzó leánnyal és 1960. februárjában összeházasodtunk.” Felesége Helen Gottenberg. Pályája felfelé ívelése nem törik meg, 1964-ben egy másik magyar gitárossal, Szabó Gáborral holtversenyben lett első a világ vezető jazz lapjának népszerűségi versenyén. 1966-67-ben pályája csúcsán van, a legtöbb lemezfelvételt ekkor készítik vele, a világ legjobb jazz muzsikusaival szerepel koncerteken és lemezein.<br>1966. novemberében, osztrák állampolgárként jöhet 18 évi távollét után ismét Magyarországra.</p> <p>1967-ben a swing nagymestere, Benny Goodman zenekarában játszik. Az elkövetkező években több turnén vesz részt, többek között fellép Japánban is. 25 esztendő után, 1972. június 3-án a Magyar Rádió meghívására magyar színpadon is fellép, majd ezt követően 1974-75-ben szintén. Zoller Attila életében jelentős szerepet játszott az oktatás. Utolsó New York-i koncertje – 1975. január 1. - után alapítja meg iskoláját, ahol az elméleti képzést neves szakemberekre bízza. Ő maga a gyakorlatban mutat új irányokat mégpedig a kimondottan haladó tanulóknak. 1980-as években több szóló koncertet ad Európa több városában. Már Magyarországon is ismert és nagy tekintélynek örvend a jazzt ismerők körében. 1990. november 30-án a Magyar Televízió 2-es csatornája 23 perces kisfilmet mutat be „Zoller Attila Budapesten” címmel.1995. június 9-én átveszi a New Englandi Művészeti Alapítvány Életműdíját.<br>Orvosai rákbetegséget állapítanak meg nála. Pár hónappal halála előtt sok barátja és tisztelője az Amerikai Gitár Múzeumban egy rendezvényt szervezett tiszteletére, amire többek között közelgő 70. születésnapja adta az alkalmat. 1997. december 5-én a Magyar Rádió Márványtermében került sor arra a koncertre, amely Zoller Attila egyik utolsó kívánsága volt. Szülőhazája közönsége előtt szeretett volna búcsúzni a koncertélettől. Másnap, l997. december 6-án a művész telt ház előtt lépett fel szülővárosában, Visegrádon. 1998. január 25-én halt meg az Egyesült Államokbeli Vermontban. Hamvait, utolsó kívánságának megfelelően a West River folyóba szórták.</p> 