<p class="text-align-justify"><span>Kedves Visegrádiak!</span></p><p class="text-align-justify"><span>Bizonyára mindannyian hallottak azokról a tragikus eseményekről, amelyek Visegrád testvértelepülésén, Parajdon jelenleg is zajlanak. Az elmúlt időszakban számos egyeztetés történt azzal kapcsolatban, hogy városunk milyen módon tud segíteni ebben a lesújtó helyzetben. Eőry Dénes Visegrád, és Nyágrus László Parajd polgármestere abban állapodtak meg, hogy a körülmények ismeretében <strong>a lehető legtöbb támogatást akkor tudjuk biztosítani, ha Visegrád Város Önkormányzata és a Szent György Lovagrend csatlakozik az Ökumenikus Segélyszervezet által meghirdetett országos szintű adománygyűjtő akcióhoz.</strong></span></p><p class="text-align-justify"><span><strong>A legégetőbb kérdés és egyben elsődleges feladat azoknak az embereknek a megsegítése, akik a sóbányában dolgoztak és egyik napról a másikra elveszítették munkahelyüket. Jelenlegi ismereteink szerint mintegy 130 érintett családról van szó.&nbsp;</strong></span></p><p class="text-align-justify left-border--thin"><span>A Képviselő-testület szerda reggel rendkívüli ülést tart, melyen döntést hozunk arról, hogy Visegrád Városa milyen mértékű anyagi támogatást nyújt Parajd és az ott élők megsegítésére. Eőry Dénes polgármester és Horváth Zoltán városi főépítész egyhavi illetményüket ajánlották fel, továbbá önkormányzati képviselők is csatlakoztak az adománygyűjtéshez.</span></p><p class="text-align-justify"><span>Több visegrádi polgár érdeklődött azzal kapcsolatban, hogy milyen módon tudna segíteni parajdi testvéreinknek? Ahogyan fentebb is olvashatták, jelenleg a legnagyobb segítség számukra az anyagi támogatás! Az Ökumenikus Segélyszervezet honlapján egy külön menüpont található, ahol meghatározott vagy egyedi összegű adományt lehet nyújtani, és szintén ugyanitt banki utalásra is van lehetőség:</span></p><p class="text-align-justify"><span><strong>Összefogás Székelyföldért: </strong></span><a href="https://segelyszervezet.hu/kampanyok/osszefogas-parajdert" target="_blank">https://segelyszervezet.hu/kampanyok/osszefogas-parajdert</a></p><p class="text-align-justify"><span>Ugyancsak segítség, ha ismerőseik körében is terjesztik az oldal elérhetőségét, hiszen minél többet adunk, annál nagyobb eredményt érhetünk el a segítségnyújtás során!&nbsp;</span></p><p class="text-align-right"><br><em><span>Visegrád Város Önkormányzata</span></em></p>