<p>A Duna áradásai komoly fenyegetést jelentenek Visegrád partmenti részeire. Egy pályázatnak köszönhetően a következő években az Önkormányzat egy biztonságos árvízvédelmi rendszert építhet ki. Az árvízvédelmi pályázat bemutatását honlapunkon is elolvashatják.&nbsp; &nbsp;</p>

<p><strong>Az árvízvédelmi pályázat bemutatása:</strong></p>

<p>A projekt közvetlen célja, hogy a KEOP 2.1.2 állami és önkormányzati árvízvédelmi fejlesztések kétfordulós pályázat keretén belül megvalósuljon Visegrádon az árvíz által veszélyeztetett területek védelme.</p>

<p>Visegrád Város Önkormányzata kötelező önkormányzati feladatként látja el a közigazgatási területén élő lakosok és az ott található történelmi valamint kulturális értékek védelmét árvízvédelmi szempontból is. Az érintett dunai folyamkilométer szakaszon jelenleg egyáltalán nincs árvízvédelmi gát, ezért az Önkormányzat a Duna áradása esetén az árvízvédelmi feladatokat eseti védekezéssel tudja megoldani. A veszélyeztetett partszakasz, illetve part menti terület hossza csaknem 2 km, de rendkívüli esetben a védekezési vonal eléri a 2,8 km-t.&nbsp;</p>

<p>Az árvízzel veszélyeztetett terület teljes nagysága: 49 ha. Érintett többek között a Fő utca, a Mátyás-palota, a 11. sz. főközlekedési út és a csatornarendszer egyes elemei. Az árvízvédelmi területen élő lakosság száma 1734 fő. A turistaforgalmat bonyolító szállodák vendégei és az itt található egyedülálló történelmi értékek védelme érdekében a műszaki megoldás lényege elsőrendű védvonal – árvízvédelmi töltés – kiépítése az Alsó-öböl környezetében (szintje a mértékadó árvízszint + 1,0 m, (107,01+1,00m), kerekítve 108,00mB), emellett a városközponti szakaszon parapetfal építése kb. 107,30mB szintig, és azon mobil árvízvédelmi fal elhelyezése.</p>

<p>A mobil elem üzemeltetési és karbantartási feladat-<span>&nbsp;</span> és költségvonzattal jár, mely az Önkormányzat számára még vállalható terhet jelent, és a megoldás a visegrádi partszakasz esetében meghatározó látványkövetelményeknek is megfelel, mert a létesítmények nem takarják el a folyót. Az árvízvédelmi létesítmények megvalósítási területe kerekítve 3,4 ha + 2,7 ha, illetve 1720m + 1336 m. A tervezett árvízi fejlesztéssel kb. 49 ha nagyságú beépített terület mentesíthető.</p>

<p>Az előkészítő szakasz az útvonalterv szerint 2009. márciustól 2009. decemberig tartott. Ez alatt az idő alatt kellett elkészíteni a szükséges tanulmányokat (környezeti hatástanulmány, örökségvédelmi hatástanulmány, Részletes Megvalósíthatósági Tanulmány a második fordulós pályázat benyújtásához), el kellett végezni a tervezői feladatokat (vízjogi engedélyes tervek készítése), le kellett folytatni a szükséges hatósági eljárásokat.</p>

<p>Az ütemezés szerint a második fordulóra 2010. szeptemberig benyújtott pályázat megvalósítása 2011. március és 2012. december között zajlik. Ebben az időszakban történik a kiviteli tervek készítése, majd a műszaki megvalósítás és a projektzárás, vagyis a teljes árvízvédelmi rendszer megvalósulása.</p>

<p>&nbsp;</p>
