<p>Visegrád testvérvárosa, Obergünzburg Bajorország déli részén, Kelet-Allgäuban található. A város az Alpok előterében, a Günz folyócska völgyében, 750-900 m tengerszint feletti magasságon fekszik. Zöld lombok, fenyőerdők és a távolban hófödte hegycsúcsok, ligetekben megbúvó gazdaságok, legelésző tehenek látványa fogadja az ideérkezőt.</p>

<p>Visegrád és Obergünzburg között 865 km a távolság, de mégsem tűnik hosszúnak, hiszen mindig barátok közé érkezünk.</p>

<p>A két város kapcsolata 1988-ig nyúlik vissza. Verena Wulf tanárnő magyarországi cserepartnert keresve jutott el Visegrádra. Ezután a két iskola diákjai cserelátogatásai rendszeressé váltak. 1995-ben egy ilyen alkalommal Herbert Schmied polgármester felvetette a két település partnerkapcsolatának lehetőségét. Visegrád Város Önkormányzata meghívta Obergünzburg képviselőit a Visegrádi Nemzetközi Palotajátékokra. A jó hangulatú találkozó során a Visegrádi Német Kisebbségi Önkormányzat képviselőivel beszéltek a testvérvárosi együttműködés kereteiről.</p>

<p>A szerződéskötésre 1995. augusztus 4-én, Obergünzburgban került sor. Herbert Schmied aláhúzta, hogy a II. világháború 50. évfordulója alkalmából, a megbékélés jegyében, az addig kevéssé ismert Közép-, Kelet-Európai országra kívánták irányítani a figyelmet. (Obergünzburgnak a Csehországi Trest városával is van testvérvárosi kapcsolata.)</p>

<p>Városaink lakói rendszeresen meglátogatják egymást, de volt már kiállítás is Obergünzburgban, ahol Visegrádon alkotó művészek munkáit mutatták be, vagy énekkar, tánccsoport lépett fel a partnerváros lakói előtt.</p>

<p>2005-ben, a 10 éves jubileum alkalmából, Visegrád Díszpolgári címét Herbert Schmied vehette át, Tiszteletbeli Polgárrá pedig Karl-Heinz Klee-t, a Német-Magyar Baráti Társaság elnökét választotta&nbsp; az akkori Képviselő-testület.<br />
<br />
<a href="http://www.oberguenzburg.de/" rel=" noopener" target="_blank">www.oberguenzburg.de</a></p>
