<p>Visegrád Város Önkormányzata a szükséges engedélyek beszerzését követően, 2017. június 14. napján megindította közbeszerzési eljárását a korábban megépített védmű folytatását jelentő, a városközponti szakasztól a VIFA-ig terjedő gát megépítésére.</p>

<p>Ahogy arra korábbi tájékoztatásunkban is felhívtuk a figyelmet, a közbeszerzési eljárást számos, tőlünk független tényező hátráltathatja, nehezítheti, végső soron kimondhatjuk, elhúzhatja. Sajnos ez alól a gát második szakaszára kiírt közbeszerzési eljárás sem volt kivétel, hiszen az eredeti eljárást megindító felhívást két alkalommal volt kénytelen a Képviselő-testület módosítani; több észrevétel, három előzetes vitarendezési kezdeményezés is érkezett az érdeklődő gazdasági szereplőktől - szokatlan módon az eljárás alatt és nem a döntéssel szemben - és<br />
hiánypótlási felhívással is kellett élnünk az ajánlattevők felé.</p>

<p>Tehát elmondhatjuk, hogy ami egy közbeszerzésben megakaszthatja az eljárást, azzal mi, akik pedig az eljárás gyors lebonyolításában vagyunk érdekeltek, mind találkoztunk.</p>

<p>A fentebb sorolt okok miatt többször módosított ajánlattételi határidő 2017. július 24-én lejárt s a bíráló bizottság 2017. augusztus 21-én hozott döntése értelmében az érvényes ajánlatot beadó két ajánlattevő közül a legjobb ár-érték arányú ajánlatot benyújtó MVZ Visegrád Konzorciumot jelölte meg nyertesnek. A bíráló bizottság az értékelés során nemcsak az ajánlati árra, hanem a projekt terv kivitelének minőségére és a vállalt jótállás mértékére is figyelemmel volt.</p>

<p>A közbeszerzések során kötelezően alkalmazandó szerződéskötési moratórium időközben lejárt, jogorvoslati kérelem a döntéssel szemben nem érkezett, jelenleg a szerződés aláírása van folyamatban.</p>

<p class="text-align-right"><em>Visegrád Város Önkormányzata</em><br />
&nbsp;</p>
