<p class="text-align-justify left-border"><span><strong>Az elmúlt hónapokban, egy a városunk hosszútávú jövőjét meghatározó zöld-kék infrastruktúra fejlesztési koncepció elkészítésén dolgoztunk együtt Pilisszentlászló polgármesterével, Tóth Attilával.</strong></span></p><p class="text-align-justify"><span>Az éghajlatváltozás problémája globális kihívás, melyre a válaszokat leghatékonyabban helyi szinten lehet megadni. Az egyre gyakrabban megjelenő komolyabb problémát okozó szélsőséges időjárási események következményeit az önkormányzatok tapasztalják meg közvetlenül, ezért tapasztalatból tudjuk, hogy egy jelentőseb mennyiségű hirtelen lezúduló csapadék milyen villámárvizeket tud okozni. Továbbá a biológiai sokféleség (biodiverzitás) megőrzése kritikus az ökológiai egyensúly fenntartásához, mivel ez biztosítja az ökoszisztémák működését, a természeti erőforrások megújulását és a klíma szabályozását.</span></p><p class="text-align-justify"><span><strong>Térségi összefogásban, egymással együttműködve tudnánk az általunk vezetett településen jelentkező éghajlattal, időjárással, a klímaváltozás által is súlyosbított, az egyenetlen csapadékeloszlásból adódó vízgazdálkodási problémát kezelni, közös zöld-kék infrastruktúra (ZKI) fejlesztéssel, mindezt természet alapú megoldások alkalmazásával (TAM).</strong> A térségi gondolkodást tovább erősíti az a gondolat is, hogy a hegyekről lezúduló víz nem ismeri a települések közigazgatási határait sem.</span></p><p class="text-align-justify"><span>Ezzel a megközelítési iránnyal, egyrészt vizet tudnánk tartani az erdőben, másrészt a patakok, vízfolyások lefolyását lassítva a belterületen jelentkező problémák mértékét is tudnánk mérsékelni. <strong>Erre ad most egy valós eszközt az önkormányzatok kezébe a novemberben megjelent KEHOP Plusz zöld-kék infrastruktúra fejlesztést célzó pályázati felhívás.</strong></span></p><p class="text-align-justify"><span><strong>Visegrád és Pilisszentlászló esetében</strong> az Apátkúti-patak völgyének problémáinak kezelésére már évekkel korábban elindultak ilyen irányú fejlesztési elképzelések és tervezések, illetve a most megjelent pályázat társadalmasítási folyamatának lezárulta után az elmúlt hónapokban több szakmai fórumon vagyunk már túl, melynek során <strong>szoros partneri viszonyt alakítottunk ki közösen a Pilisi Parkerdő Zrt.-vel és a Duna–Ipoly Nemzeti Parkkal, a komplex, természetes vízmegtartásra alapuló vízgyűjtő szintű integrált megoldások alkalmazása mellett.</strong></span></p><p class="text-align-justify"><span><strong>Az elkészült koncepciótervvel kapcsolatos véleményüket 2026. január 19. napjáig küldhetik meg a&nbsp;</strong></span><a href="mailto:foepitesz@visegrad.hu"><span><strong>foepitesz@visegrad.hu</strong></span></a><span><strong> e-mail címre.</strong></span></p><p class="text-align-justify"><span>A véleményezhető koncepcióterv (műszaki dokumentáció) letölthető a lap alján.</span></p><p class="text-align-right"><em><span>Eőry Dénes</span></em><br><em><span>polgármester</span></em></p>