<p class="text-align-justify left-border"><span><strong>A sportkedvelők ismét egy új élménnyel gazdagodnak Visegrádon: megnyílt a Visegrádi pumpapálya, mely nemcsak a fiataloknak, hanem minden korosztálynak izgalmas és biztonságos szórakozást nyújt.</strong></span></p><p class="text-align-justify"><span>Visegrád Város Önkormányzatának hozzájárulásával és segítségével a Pro Visegrád Kft. két alkalommal nyújtott be pályázatot az Aktív Magyarország Program keretében meghirdetett Országos Bringapark Program felhívásra. A második, 2023. decemberében beadott pályázat nyert támogatást és 2024. június 21-én megérkezett a támogatói okirat. A gondos tervezést és előkészítést követően a novemberi munkaterület átadással megkezdődött a kivitelezés. A téli időjárás miatt a munkálatok szüneteltek, majd ez év kora tavaszán ismét megkezdődtek és április végére rendben lezajlottak, a pálya építése befejeződött köszönhetően az érdekelt felek kiváló együttműködésének. <strong>A kerékpáros pumpapálya a Visegrádi Sportcentrum területére vonatkozó, hosszú távú fejlesztési koncepció része.</strong> A létesítmény szervesen illeszkedik a Ferencz Marcel Kossuth-, Ybl Miklós-, és Pro Architectura-díjas építész által 2022-ben a sportpálya fejlesztésére vonatkozóan elkészített beépítési tanulmánytervhez, melyet a Képviselő-testület jóváhagyott. Mivel az itt élő családok szívesen kerékpároznak a Visegrádi Sportcentrumban és annak környezetében, ezért a helyszín ebből a szempontból is a legmegfelelőbbnek bizonyult.</span></p><p class="text-align-justify"><span><strong>A gyermekek és fiatalok mozgásgazdag életmódra való nevelése szempontjából jelentős sikerként értékelhető a beruházás, mely az elmúlt egy évben széleskörű támogatást kapott anyagi értelemben véve is.</strong> Az elnyert pályázati forrás és az Önkormányzat által biztosított önerő mellett a turisztikai szereplők (Thermal Hotel Visegrád, Hotel Visegrád, Royal Club Hotel Visegrád, Hotel Honti), vállalkozók (Atlantis-Visegrád Club Kft., Burg Parking Kft., Basalt-Középkő Kft., SRT Sportmarketing Kft., Fellegvár Parking Kft.), magánszemélyek, lelkes lokálpatrióták és a környékbeli településeken élő civil adományozók segítették a kerékpáros pumpapálya létrejöttét. Jó szívvel állt a kezdeményezés mellé és pénzügyi támogatást nyújtott Eőry Dénes polgármester, valamint tiszteletdíjuk felajánlásával Visegrád Képviselő-testületének tagjai. Köszönet érte!</span></p><p class="text-align-justify"><span>A beruházás sikeres megvalósításában, a tervezett ütemek határidőre és zökkenőmentesen történő teljesítésében kiemelkedő szerepe volt a kivitelező cégnek, az Önkormányzat Városgazdálkodási Csoportjának, valamint a visegrádi és városunk határain túlról a Dunakanyarból érkező támogatóknak, vállalkozásoknak és magánszemélyeknek.</span></p><p class="text-align-justify"><span>A helyi sportolási lehetőségek nemcsak a visegrádiaknak fontosak, de a városba látogatók is előszeretettel keresik ezeket. Népszerűek például azok a vezetett E-bike túrák, melyek során természeti kincseink és történelmi örökségeink fedezhetőek fel. &nbsp;A kerékpáros pumpapálya megnyitásával mind az egy napra érkezők, mind a szállásainkat igénybe vevő vendégek számára egy újabb elemmel bővül a program paletta. <strong>A modern, aszfaltozott felületű, nagyjából 400 m2-es területet egyszerre több bringás is használhatja, a hullámokkal és íves kanyarokkal tagolt pályaszakaszokon az egyensúlyérzék és az ügyesség kiválóan fejleszthető. A pálya kialakítása során a tervezők figyelmet fordítottak arra, hogy a kezdők és a haladók is megtalálják a számukra ideális vonalvezetést. Különlegességét az adja, hogy a speciálisan kialakított hullámok lehetővé teszik, hogy a bringás a testének és kerékpárjának mozgását irányítva pedálozás nélkül haladhasson rajta. A 119 méter hosszú pumpapálya gyermekeknek, fiataloknak és felnőtteknek egyaránt szórakoztató és biztonságos mozgásformát kínál, használható BMX-szel, mountain bike-kal, rollerrel, gördeszkával és tanulóbiciklivel is.</strong> A terep kialakítása miatt a gyakorlott bringások trükköket gyakorolhatnak, míg a kezdők játékos formában tanulhatják meg a kerékpározás alapjait. A visegrádi kerékpáros pumpapálya tökéletes példa arra, hogy hogyan ötvözhető a természet közelsége a modern sportolási lehetőségekkel. A pálya használata ingyenes és bárki számára elérhető. A jövőben tervezett programok között kerékpáros versenyek, oktatások és közösségi rendezvények is szerepelnek.</span></p><p class="text-align-justify"><span><strong>Példaértékű széles körű társadalmi összefogás történt.</strong> A kormányzati támogatásnak, valamint a visegrádi és további dunakanyari családok, egyéni vállalkozók, kis és nagyvállalkozások, gazdasági szereplők támogatásának köszönhetően épülhetett meg a pumpapálya. Legyen ez a sikeres projekt egy újabb bizonyíték a magunk számára – és válasz az örök kételkedőknek – <strong>hogyha a közösség minden szintjén összefogunk, akkor fantasztikus dolgokat tudunk véghez vinni!</strong></span></p><p class="text-align-justify"><span>A kerékpáros pumpapálya átadására 2025. május 21-én került sor, az eseményt megtisztelte jelenlétével <strong>dr. Vitályos Eszter térségünk országgyűlési képviselője, aki örömét fejezte ki azzal kapcsolatban, hogy „</strong></span><em><span><strong>sok év nehézség és szervezés után végre átadhatjuk a bringa pumpapályát és hogy ez az Aktív Magyarország Program keretében, kormányzati támogatással valósulhatott meg.</strong> Az Önkormányzat komoly önerőt tett hozzá a fejlesztéshez és ugyancsak kiemelendő az a helyi és térségi összefogás, ami végigkísérte a beruházást. Dr. Vitályos Eszter elmondta, hogy nincsen aktív Magyarország, ha nincsenek aktív közösségek, és nincsenek aktív önkormányzatok. A visegrádi önkormányzatnál az elmúlt években nagy aktivitást tapasztalt és reményét fejezte ki, hogy ez az aktivitás a jövőben is megmarad.”</span></em></p><p class="text-align-justify"><span>A köszöntőt és szalagátvágást követően Palotai Gábor, Tisza Gergő és Szatmári Dániel egy többszörös országos bajnok, kerékpáros és rolleres csapat tagjai a helyes pályahasználatot mutatták be a jelenlévőknek és ismertették a legfontosabb biztonságtechnikai tudnivalókat. A három sportoló a nemzetközi kerékpár versenyek aktív és eredményes résztvevője. Nyertek már versenyt Erdélyben és a legzordabb körülmények sem jelentenek számukra akadályt. Bemutatójukat a gyerekek és a felnőttek is nagy érdeklődéssel figyelték.</span></p><p class="text-align-right"><br><em><span>Cseke László a Pro Visegrád Kft ügyvezetője,</span></em><br><em><span>Horváth Zoltán városi főépítész</span></em></p>