<p class="text-align-justify left-border"><span>Idén ismét megrendezésre kerül a Visegrádi Építésztábor, amely a nyolcvanas években Makovecz Imre által meghonosított építőtábor és közösségteremtés elveit követve 2014 óta új, kis léptékű építményeket alkot az önkormányzattal együttműködve. <strong>Ebben az évben a Nagy Lajos utca és a Széchenyi utca találkozásánál levő tér megújítását tűzte ki célul a városvezetés, amihez a Visegrádi Rózsák Egyesületével együtt alkottunk programot tavasszal, majd ötletpályázatot írtunk ki Kárpát-medencei építészképzések hallgatói közt, amelyre 14 pályamű érkezett be. Ezt követően egy szakmai zsűri részvételével a táborozók közösen választották ki, mely pályaművet szeretnék megépíteni az augusztus 3. és 13. közt megrendezésre kerülő építőtáborban.</strong></span></p><p class="text-align-justify"><span>A nyertes pályamű az Arabesque nevet viseli, amelyhez inspirációként szolgált egy XVII. századi török utazó, Evlija Cselebi Visegrádról készült leírása, amelyben a korabeli fellegvárról és településről ír, valamint az azt körülvevő rózsaligetekről. A terv részét képezi a téren található szökőkút újraélesztése, valamint egy ehhez tartozó pavilon építése, amely kiváló kiindulási pontként fog szolgálni a kirándulni indulók számára. A pavilonhoz tartozik egy rózsatám is, ahol méltó helyet kaphatnak az Egyesület virágai.</span></p><img src="/sites/default/files/inline-images/epitesztabor-2025-belso.jpg" data-entity-uuid="5a463d7e-b07c-4473-9b54-29163b296f0e" data-entity-type="file" width="3721" height="1449"><p class="text-align-justify"><span>A tábor tíz napja során Csíkszeredától Pécsig, több mint 50 építész hallgató fog megfordulni az építkezésen, ahol az egyetemen megtanult tudásukat próbára tehetik, megismerhetik más képzések hallgatóit, kiváló szakmai beszélgetéseken vehetnek részt, és nem utolsó sorban élvezhetik Visegrád egyedülálló hangulatát, amelyet felmérésekkel, vázlatokkal, helyszíni rajzolásokkal szeretnénk megörökíteni, és a tábor zárásaként kiállítani az elkészült építményre.&nbsp; Az elmúlt négy évtized táborai több új építészgeneráció számára nyújtottak kiváló közösségépítő lehetőséget, ami nagyban meghatározta a későbbi (és jövőbeli) szakmai életüket, ezért idén is ebben az élményben szeretnénk részesíteni az idelátogatókat, hogy számukra is emlékezetes „visegrádi tábor” élményt adhassunk.</span></p><p class="text-align-right"><br><em><span>Erhardt Anna és Pallos Bence</span></em><br><em><span>a Visegrádi Építésztábor szervezői</span></em></p>