<p><span><span><span><span>Visegrád Város Önkormányzatának Képviselő-testülete a <em>35/2023. (II. 23.)</em> számú határozatával döntött arról, hogy – hasonlóan Dunabogdány, Leányfalu, Pilisszentlászló és Szentendre településekhez – csatlakozni kíván a Dunakanyari Rendészeti Társuláshoz.</span></span></span></span></p>

<p><span><span><span><span>A megállapodás értelmében a Társulásban résztvevő települések (<em>a Magyarország helyi önkormányzatairól szóló 2011. évi CLXXXIX. törvény által nyújtott lehetőségeiknél fogva</em>) egyes önkormányzati feladataikat a Dunakanyari Rendészeti Társulásra ruházzák át. Ezek közé tartozik egyebek mellett a közterületek rendjének védelme; a közterületek jogszerű használatának ellenőrzése; a közterület rendjére és tisztaságára vonatkozó jogszabály által tiltott tevékenység megelőzése, szankcionálása; az önkormányzati vagyon védelme; a közúti közlekedés igazgatása és támogatása; az ár- és belvízvédelemmel összefüggő tevékenység; valamint a közreműködés az állat-egészségügyi és ebrendészeti feladatok ellátásában.</span></span></span></span></p>

<p><span><span><span><span>A társult tagok Szentendre Város Önkormányzat által saját költségvetési szerve útján a többi társult tag részére történő feladatellátásban állapodtak meg, a társulási feladatokat ellátó költségvetési szerv megnevezése: Szentendrei Rendészeti Igazgatóság.</span></span></span></span></p>

<p><span><span><span><span>Munkájuk során a Rendészet munkatársai a vonatkozó jogszabályok alapján járnak el, feladataikat a társulásban résztvevő Önkormányzatok útmutatásait figyelembe véve teljesítik. Az intézkedések következtében kiszabott közigazgatási bírság összegei 100%-ban az adott Önkormányzat számlájára kerülnek.</span></span></span></span></p>

<p><span><span><span><span>A megállapodás értelmében a Rendészet munkatársai Visegrádon is rendszeresen végeznek majd – a KRESZ szabályainak betartására is vonatkozó – ellenőrzést, amire a turisztikai szezonban évről-évre tapasztalható jelentős gépjárműforgalom és nagyszámú látogató miatt feltétlenül szükség van.</span></span></span></span></p>

<p><span><span><span><span>Fentieket figyelembe véve arra kérjük a visegrádi lakosokat, hogy a közlekedési és parkolási szabályokat minden körülmények között tartsák be, ezzel is jó példát mutatva a városunkba érkezőknek.</span></span></span></span></p>

<p><span><span><span><span>Önkormányzatunk semmiképpen nem szeretné, ha helyi lakost kellene figyelmeztetni, vagy többszöri szabálysértés esetén, bírsággal sújtani a szabályok figyelmen kívül hagyása miatt.</span></span></span></span></p>

<p><span><span><span><span>Együttműködésüket előre is köszönjük!</span></span></span></span></p>

<p class="text-align-right"><em><span><span><span>Visegrád Város Önkormányzata</span></span></span></em></p>
