<p class="text-align-justify"><em><strong>Eőry Dénes polgármester húsvéti gondolatai:</strong></em></p><p class="text-align-justify">Kedves Visegrádiak!</p><p class="text-align-justify">A nagyböjt csendesebb, elmélyülésre hívó napjait követően elérkezünk a keresztény világ legnagyobb ünnepéhez, a húsvéthoz, amely nem csupán hagyományaink és szokásaink része, hanem lelki értelemben is az év egyik legfontosabb időszaka: a megváltás, a feltámadás és az új élet ünnepe.</p><p class="text-align-justify">A keresztény hit szerint Jézus Krisztus szenvedése, kereszthalála és feltámadása az emberiség legnagyobb reményének forrása. A nagypéntek fájdalma és csendje után húsvét vasárnapja az örömhírt hozza: az élet győzedelmeskedett a halál felett. Ez az üzenet ma is aktuális. Arra tanít bennünket, hogy a legnehezebb próbatételek, veszteségek és bizonytalanságok után is van feltámadás, van újrakezdés – egyénileg és közösségként egyaránt.</p><p class="text-align-justify"><span>Visegrád történelme, templomaink, egyházi közösségeink mind arról tanúskodnak, hogy városunk életében mindig fontos szerepet játszott a hit és az abból fakadó erkölcsi rend. A húsvéti időszak különösen alkalmas arra, hogy újra felfedezzük a keresztény tanítások lényegét: az önfeláldozó szeretetet, a megbocsátást, az irgalmat és az egymásért vállalt felelősséget. Ezek az értékek nemcsak a templom falain belül, hanem a mindennapi életünkben is irányt mutatnak.</span></p>