<p>A Zöld Út-Építő Kft . 2020. április 7-én elkezdte a Visegrád megvédését szolgáló gátrendszer II. üteméhez tartozó, úgynevezett külsőségi szakasz és az Apátkúti-patak új, zsilipes műtárgyának megépítését. A kivitelezési munkálatok részeként a régi földgátat átépítik, sajnos ennek nyomvonalában ott található a Városi Sportcentrum íjászpályája, műfüves focipályája és csónaktárolója. Ezek áthelyezése a jövő egyik feladata lesz.</p>

<p><strong>Mi ennek az oka? Miért kellett a nyomvonalon változtatni?</strong><br />
Ez a „probléma” az alábbi okra vezethető vissza: Az eredeti tervek a még 2009-ben érvényes Mértékadó Árvízszintet vették fi gyelembe, ezt azonban 2014-ben a Belügyminiszter a 74/2014. (XII. 23.) BM rendeletével módosította. Ekkor már a kivitelezési szerződést megkötötte az Önkormányzat a közbeszerzési eljárás nyerteseként, az I. ütem kivitelezését végző Konzorciummal. A módosítás ezt a szerződést is érintette, mivel a projektet szakaszolni kellett. A szakaszolást követően a külsőségi földmű, az Apátkúti-patak műtárgya, valamint egy 370 m hosszúságú, belvárosi szakasz került át a II. ütembe. A II. ütem kivitelezésének előkészítési szakaszában az építendő elsőrendű árvízvédelmi műtárgy leendő kezelőjeként a Közép-Duna-völgyi Vízügyi Igazgatóság 2018. április 4-én új műszaki megoldásokat írt elő a földmű kialakításával kapcsolatban, amit az új Nagyvízi Mederkezelési Terv (NMT) előírásai alapján határozott meg az Önkormányzat, mint Beruházó számára. A Nagyvízi Mederkezelési Terv (NMT) egyik legfontosabb kritériuma, hogy a meder és a gát között egy 10 méter széles, úgynevezett fenntartási sávot kell kialakítani. Ennek a későbbi fenntarthatóság szempontjából is nagy szerepe van. A végleges tervek meghatározását egyébként számos más tényező is befolyásolta. A fentiekben felvázolt körülmények miatt fog tehát új nyomvonalon megvalósulni a gátrendszer külsőségi földmű szakasza. A 2018-ban elfogadott végleges tervek alapján az elmúlt hónapokban sürgőséggel zajlottak az előkészítő munkálatok (pl. tulajdonosi hozzájárulások és különböző engedélyek beszerzése a fakivágáshoz, bozótirtáshoz), melyek eredményeképpen végre megkezdődhetett az építkezés.</p>

<p class="text-align-right"><em>Eöry Dénes<br />
polgármester</em></p>
