<p class="text-align-justify left-border"><strong>A Belügyminisztérium felhívja a lakosság figyelmét, hogy 2026. augusztus 3-án érvényüket vesztik a 2000. január 1-e előtt kiállított, könyv formátumú, határidő nélküli, ezáltal jelenleg érvényes személyazonosító igazolványok.</strong></p><p class="text-align-justify">Az érintettek többsége idős ember, akik közül sokan hosszú évek óta ugyanazt az okmányt használják, ezért előfordulhat, hogy nem értesültek a változásról. <strong>Mivel az érvényesség megszűnéséről a hatóság külön értesítést nem küld, a családtagok és hozzátartozók segítsége kiemelten fontos.</strong></p><p class="text-align-justify"><strong>Kérjük a hozzátartozókat, hogy ellenőrizzék idős családtagjaik személyazonosító igazolványát. Amennyiben az érintett még régi, könyv formátumú személyazonosító igazolvánnyal rendelkezik, mielőbb kezdeményezze annak cseréjét.</strong> Az új, kártyaformátumú személyazonosító igazolvány bármely kormányablakban igényelhető, időpontfoglalással vagy anélkül. A személyazonosító igazolvány cseréjekor a régi okmányt be kell mutatni, az új átvételekor pedig le kell adni. A 70. életévüket betöltött állampolgárok részére az állandó személyazonosító igazolvány kiállítása díjmentes.</p><p class="text-align-justify">A kormányablakok bővebb kapacitás mellett, soron kívüli ügyintézést biztosítanak az érintett idős állampolgároknak, akik így rövidebb várakozási idő alatt intézhetik el a személyazonosító igazolvány cseréjét.</p><p class="text-align-justify">Amennyiben az érintett egészségi állapota, mozgáskorlátozottsága miatt nem tud személyesen megjelenni, a lakóhely szerint illetékes kormányhivatalnál mobil kormányablakos (mobil okmányirodai) ügyintézés is kezdeményezhető A kérelmet a lakóhely szerint illetékes kormányhivatalhoz kell benyújtani (<a href="https://kormanyhivatalok.hu/node/47532" target="_blank">https://kormanyhivatalok.hu/node/47532</a>), szükség esetén orvosi igazolás csatolásával. A kérelem elbírálását követően a hivatal egyezteti a helyszíni ügyintézés időpontját, így a személyazonosító igazolvány cseréjére az érintett lakcímén vagy egyéb fellelhetőségi helyén (pl. idősek otthona) is lehetőség nyílhat.</p><p class="text-align-justify"><em><strong>A Belügyminisztérium kéri a lakosságot, hogy az okmánycserét ne halasszák az utolsó pillanatra. Az időben elindított ügyintézéssel elkerülhető, hogy az érintettek érvényes személyazonosító okmány hiányában nehezebben intézhessék mindennapi ügyeiket.</strong></em></p>