<p class="text-align-justify"><span><strong>Pro Urbe Visegrád kitüntetés – Kacsán György</strong></span></p><p class="text-align-justify"><span lang="X-NONE">Kacsán György 1952-ben született Békéscsabán. Esztergomban érettségizett 1971-ben, majd főiskolai tanulmányait rajz, földrajz szakon végezte Egerben. Tanárai Katona Zoltán és Seres János festőművészek voltak. Grafikus tervezőművészi diplomát az Iparművészeti Egyetem tervezőgrafika szakán szerzett 1982-ben. Mestere</span><span>i</span><span lang="X-NONE"> Kass János Kossuth- és Munkácsy Mihály-díjas grafikus, szobrász, érdemes és kiváló művész, valamint Zsótér László&nbsp;</span><span>Ferenczi díjas&nbsp;</span><span lang="X-NONE">grafikus</span><span>művész</span><span lang="X-NONE"> volt</span><span>ak</span><span lang="X-NONE">.&nbsp;</span><span>M</span><span lang="X-NONE">indkét felsőoktatási intézménybe későbbi feleségével, Hegyi Márta grafikus tervezőművésszel járt.</span></p><p class="text-align-justify"><span lang="X-NONE">A Képzőművészeti Alap tagjaként 198</span><span>3</span><span lang="X-NONE"> és 1990 között szabadúszó grafikusként dolgozott. 1984-ben a Magyar Tudományos Akadémia megbízásából Hegyi Mártával és Wieszt József grafikusművészekkel&nbsp;</span><span>közösen</span><span lang="X-NONE"> alkották meg&nbsp;</span><span>a Pilgrim Scular című grafikai albumot, mely</span><span lang="X-NONE"> Kőrösi Csoma Sándor&nbsp;</span><span>születése 200. évfordulójának állított emléket, és&nbsp;</span><span lang="X-NONE">a nemzetközi megemlékezések állomáshelyein – közel 40 helyszínen – többek között Londonban, Washingtonban, a Vatikánban és Tokióban állítottak ki. Óriási elismerés, hogy a</span><span> grafikai</span><span lang="X-NONE"> albumot reprezentatív ajándékként megkapta az amerikai elnök, az angol királynő</span><span>,</span><span lang="X-NONE"> a japán császár, Indira Gandhi,</span><span> a Dalai Láma,</span><span lang="X-NONE"> és a római pápa is.</span></p><p class="text-align-justify"><span lang="X-NONE">1991-ben alapított</span><span>ák&nbsp;feleségével</span><span lang="X-NONE"> az Eper Grafikai Stúdiót. A stúdióban magyar és multinacionális cégek&nbsp;</span><span>megbízásából&nbsp;</span><span lang="X-NONE">arculat</span><span>o</span><span lang="X-NONE">k,</span><span> kiadványok</span><span lang="X-NONE">, könyvek, művészeti albumok, termék csomagolások tervezésével foglalkoznak.</span></p><p class="text-align-justify"><span lang="X-NONE">10 éven keresztül tervezték a Szépművészeti Múzeum nagy nemzetközi kiállításainak arculatát és a hozzá&nbsp;tartozó összes kiadványt, Ügyfeleik voltak többek között a Nemzeti Múzeum a Nemzet</span><span>i</span><span lang="X-NONE"> Galéria, az Iparművészeti Múzeum, a MALÉV, a MATÁV, az UNILEVER, a DANON, a Nokia, a KOMÉTA, és számos kisebb, nagyobb magyar cég.</span></p><p class="text-align-justify"><span lang="X-NONE">Kacsán György&nbsp;</span><span>munkásságához</span><span lang="X-NONE"> számos hazai és nemzetközi&nbsp;</span><span>szakmai&nbsp;</span><span lang="X-NONE">díj fűződik:</span></p><ul><li><p class="text-align-justify"><span lang="X-NONE">Gutenberg-díj</span></p></li><li><p class="text-align-justify"><span lang="X-NONE">„Az év legszebb könyve”</span></p></li><li><p class="text-align-justify"><span lang="X-NONE">„Az év legszebb naptára” díj, melyet több alkalommal is elnyert.</span></p></li><li><p class="text-align-justify"><span>5&nbsp;</span><span lang="X-NONE">World Star csomagolási világdí</span><span>j</span></p></li><li><p class="text-align-justify"><span>2002-ben a</span><span lang="X-NONE"> millecentenáriumi pályázaton megnyerte a Koronázási Városok arculati díját.</span></p></li><li><p class="text-align-justify"><span lang="X-NONE">2008-ban Visegrád megújult városarculatát tervezte, a „Visegrád logóval” országos pályázaton nyert kiemelt fődíjat Visegrád számára.</span></p></li></ul><p class="text-align-justify"><span>É</span><span lang="X-NONE">letének meghatározó&nbsp;</span><span>fő&nbsp;</span><span lang="X-NONE">helyszínei történelmi városok: Esztergom, Eger, Buda és Visegrád. Feleségével 1995-ben vették meg a Fő utcában található – akkor még romos, lepusztult – többször&nbsp;</span><span>is&nbsp;</span><span lang="X-NONE">átépített műemlék ingatlant. Barátjuk E. Kovács Péter történész segítségével sikerült megszerezni az épület eredeti, 1728-ban készült tervrajzát, és rekonstruálni annak barokk kori állapotát. A ház a városkép szerves részévé vált, 1999 óta az otthonuk. Elmondása szerint a</span><span> történelmi helyszín és a</span><span lang="X-NONE"> Duna közvetlen közelsége nagyban befolyásolta a döntést, hogy Visegrádot válasszák lakhelyül. Két fiúk született</span><span>.</span><span lang="X-NONE"> Dani, aki film</span><span>rendező és dramaturg,</span><span lang="X-NONE"> jelenleg másoddiplomáját szerzi az operatőri mesterképzésen, valamint Marci, aki informatikus és tudományos munkatárs a HUN-REN Magyar Kutatási Hálózatnál.</span></p><p class="text-align-justify"><span lang="X-NONE">Kacsán György grafikusművész több&nbsp;</span><span>mint két&nbsp;</span><span lang="X-NONE">évtizedes tevékenysége mély lenyomatot hagyott Visegrád&nbsp;</span><span>vizuális </span><span lang="X-NONE">arculatán. Nem tévedünk, ha azt mondjuk, hogy máig meghatározza azt.&nbsp;A Város kiadványain, a Visegrádi Hírekben, a tájékoztató táblákon, a házszámtáblákon, a zászlókon, és a település honlapján az ő alkotása – Visegrád logója – szerepel, ami az évek során nemcsak meghatározóvá, hanem közismertté is vált az itt lakók és az ide látogatók körében. A 2010-es években megújította a Visegrádi Nemzetközi Palotajátékok arculatát és éveken keresztül ő tervezte az összes, a rendezvényhez kapcsolódó kiadványt. 2023-ban megtervezte a „Visegrád 700 emlékév” arculati kézikönyvét. Ekkor került a városkapura a Visegrád logó.</span></p><img src="/sites/default/files/inline-images/01_nincs-kep-cim_egyertelmu.jpg" data-align="center" data-entity-uuid="678107d8-bf30-4c2b-8f24-9154a373d678" data-entity-type="file" width="484" height="338"><p class="text-align-justify"><span lang="X-NONE">Számos munkáj</span><span>át</span><span lang="X-NONE"> térítésmentesen készített</span><span>e</span><span lang="X-NONE"> el annak érdekében, hogy a Város megjelenése, arculata igényes, Visegrád nevéhez és múltjához méltó legyen. Ötleteivel és tervezésével jó szívvel segíti a helyi oktatási intézményeket és civil szervezeteket. Munkájában és művészetében mindig maximalista</span><span>.&nbsp;M</span><span lang="X-NONE">indenből a lehető legjobbat, a legjobb minőségben szeretné kihozni.</span></p><p class="text-align-justify"><span lang="X-NONE">Kacsán György azon visegrádi művészek egyike, akinek neve, tevékenysége és alkotásai beírták magukat a város történelmébe. Olyan hozzáadott értéket teremtett Visegrád számára, ami hozzájárul az egységes, minőségi&nbsp;</span><span>vizuális&nbsp;</span><span lang="X-NONE">megjelenéshez, és minden visegrádi polgárt büszkévé tehet a lakóhelyére.</span></p><p class="text-align-justify"><span>Úgy gondoljuk, hogy Kacsán György magas színvonalú, lelkiismeretesen végzett tevékenysége által mindenképpen méltó arra, hogy a város kifejezze tiszteletét és megbecsülését.</span></p><hr><p class="text-align-justify"><span><strong>Niedermüller József díj, közösségi kategória – Schandlné Herr Margit</strong></span></p><p class="text-align-justify"><span>Schandlné Herr Margit szakközépiskolai tanulmányait a Gödöllői Török Ignác Óvónői Szakközépiskolában végezte, hiszen már gyermekkorától egyértelmű volt számára, hogy a pedagógus pályát választja. Ennek köszönhetően már 18 évesen, 1983. szeptember elsejétől, az akkor még Visegrádi Napköziotthonos Óvodában kezdte meg pedagógusi munkáját. Tanulmányait tovább folytatva, óvodapedagógus diplomáját 1989. június 13-án szerezte meg a Kecskeméti Tanítóképző Főiskolán.</span></p><p class="text-align-justify"><span>Szakmai hitvallása, hogy a gyermeki személyiség kibontakoztatásához elengedhetetlen a feltétel nélküli elfogadás, a szereteten alapuló nevelés. Gyermekszeretete és az óvodapedagógus pálya iránti elköteleződése mindenki számára példaértékű. A Visegrádon eltöltött évtizedek alatt mindig elfogadóan, nyitottan, őszintén, szeretetteljesen fordult a rábízott gyermekek és családjaik felé.</span></p><img src="/sites/default/files/inline-images/schandlne-herr-margit_0.jpg" data-align="center" data-entity-uuid="dc2e6707-1042-48cb-946a-c4a0862a1aef" data-entity-type="file" width="526" height="346"><p class="text-align-justify"><span>Maria Montessori szavait idézve:</span></p><p class="text-align-justify"><em><span>„Egy gyermek, akinek szeretetre, biztonságra és figyelemre van szüksége, mindig megérzi, ha ezt szívből adják neki.”</span></em></p><p class="text-align-justify"><span>Megszámlálni is nehéz, hány gyermek szívében maradt meg e hosszú idő alatt kedves mosolya, ölelése, bátorító szavai, olyan emlékek, amelyeket életük végéig őriznek majd. A Visegrádi Fellegvár Óvodában töltött 42 éve során generációk nőttek fel gondoskodó kezei alatt. Alig akad ma Visegrádon olyan család, ahol neve ne csengene ismerősként.</span></p><p class="text-align-justify"><span>Margit a precíz, pontos, feladatát mindig igényesen teljesítő óvónők közé tartozott. Az óvodai feladatok kulcsfontosságú szerepet töltöttek be életében, épp úgy, mint a zene szeretete vagy a mindennapos tánc, amelyek részét képezték nevelő munkájának.&nbsp;</span></p><p class="text-align-justify"><span>Ezen túlmenően minden helyzetben, minden pillanatban, minden gyermekhez volt egy odaillő dalocskája, mondókája, melyek rövid időn belül a gyerekek kedvencévé váltak. Számtalan továbbképzésen vett részt a témában, mind magyar, mind német nyelven a megújulás jegyében. A nemzetiségi kultúra értékeinek megőrzése sváb gyökereiből adódóan természetessé tette számára annak ápolását, továbbörökítését. Jó példa erre az óvodai nemzetiségi nevelésben végzett munkája, valamint aktív részvétele a helyi, visegrádi nemzetiségi közéletben. Hosszú évek óta állandó tagja mind a visegrádi egyházi, és az egykori nemzetiségi, ma már Független Énekkarnak.&nbsp;Az óvoda kapuja továbbra is nyitva áll előtte, hiszen a német nemzetiségi tánccsoport a későbbiekben is számít lelkes, odaadó munkájára.</span></p><p class="text-align-justify"><span>Az óvodában eltöltött évek nemcsak a gyermekeknek adtak jó alapot az élethez, hanem kollégáinak is példát mutatott emberségből, türelemből és szeretetből. Barátként is számíthattak segítő támaszára. Hivatása nem ért véget nyugdíjba vonulásával, benne él mindazokban, akiknek a kezét fogta, akiknek utat mutatott.</span></p><p class="text-align-justify"><span>Több évtizedes pályafutása, példamutató szakmai és emberi hozzáállása méltóvá teszi őt a Niedermüller díjra, melyet most Visegrád Városa számára adományoz.</span></p><img src="/sites/default/files/inline-images/03_nincs-kep-cim_egyertelmu.jpg" data-align="center" data-entity-uuid="1fda1b95-8280-4c15-ac8f-3913e807fb08" data-entity-type="file" width="498" height="367"><p class="text-align-center">Ezúton is gratulálunk a kitüntetetteknek!</p><p class="text-align-center"><em><span>A fotókat készítette Visegrád Város Önkormányzata megbízásából Bánk Erik fotográfus.</span></em></p>