<p class="text-align-center hatteres"><strong>Cselekvéssé alakítják a jövőért érzett aggódást:&nbsp;</strong><br><strong>harmadszor díjazta az E.ON a Föld bajnokait</strong></p><ul><li><p class="text-align-justify"><span><strong>Minden tizedik magyar óvodához-iskolához eljutott az E.ON Föld bajnokai pályázata a 2023-as indulás óta: harmadjára adták át a díjakat a környezeti szemléletformálásban legeredményesebb közösségeknek</strong></span></p><p class="text-align-justify">&nbsp;</p></li><li><p class="text-align-justify"><span><strong>Fiatalok ezreit és pedagógusok százait vonta be a környezetért végzett cselekvésbe a Föld bajnokai program</strong></span></p><p class="text-align-justify">&nbsp;</p></li><li><p class="text-align-justify"><span><strong>A pályázat legnagyobb erénye, hogy képes tettekre váltani a bolygó jövőjéért érzett aggodalmat a fiatalok körében</strong></span></p><p class="text-align-justify">&nbsp;</p></li><li><p class="text-align-justify"><span><strong>A környezeti nevelés sikerének kulcsa a gyerekek, a pedagógusok és a szülők hosszú távú együttműködése</strong></span></p></li></ul><p class="text-align-justify"><span>Felnőhet egy generáció, amelynek már nem a környezetért érzett passzív aggodalom, hanem a cselekvő jövőformálás az alapvető hozzáállása, ha a fenntarthatóságra és a saját felnőttkorára gondol. Ez lehet a legfontosabb eredménye annak a folyamatnak, amelyet az E.ON a Föld bajnokai pályázattal elindított. A kezdeményezés révén – amely mára közvetve vagy közvetlenül minden tizedik magyar óvodához-iskolához eljutott – eddig mintegy 9000 gyermek tapasztalhatta meg, hogy a körülöttünk levő környezet megóvható, és hogy a világ olyan lesz, amilyenné a döntéseinkkel, cselekedeteinkkel közösen formáljuk.</span></p><p class="text-align-justify"><span><strong>A legtöbb, amit tehetünk: környezettudatos döntések</strong></span></p><p class="text-align-justify"><span>Az E.ON Hungária Csoport reprezentatív kutatásának eredményei egyértelműen jelzik, hogy a fenntarthatóság központi témája lesz a következő évtizedeknek. Az életminőség javításához az emberek kétharmada szerint nélkülözhetetlen a fenntartható energia- és környezetvédelmi megoldások fejlesztése. A relatív többség (48%) szerint átlagemberként – akár pedagógusként vagy szülőként is – ez a legfontosabb, amit ma megtehetünk, hogy jobb legyen a világ 25 év múlva, ha környezettudatos döntéseket hozunk.</span></p><img src="/sites/default/files/inline-images/klimakutato-eloadasa.jpg" data-align="center" data-entity-uuid="19d907c4-727f-4c01-b46f-6cb63d143e57" data-entity-type="file" alt="Ürge-Vorsatz Diana klímakutató, a Föld bajnokai zsűri tagja előad a Föld bajnokai gálán" width="701" height="468"><p class="text-align-center"><em>Ürge-Vorsatz Diana klímakutató, a Föld bajnokai zsűri tagja előad a Föld bajnokai gálán</em></p><p class="text-align-justify"><span>A megvalósítás igazolja a kutatási eredményeket: a Föld bajnokai pályázat keretében gyerekek, pedagógusok, illetve nem ritkán szülők közös erővel teszik közösségi élménnyé a környezettudatosságot. A fiatalok megtanulják, hogy a környezet állapotát ők maguk is képesek befolyásolni a tetteikkel, az egyes projektek hatása pedig túlmutat az óvodai és iskola mikroközösségeken. A gyermekek egy olyan jövőért dolgoznak, amely akár 25 év múlva, az ő felnőttkorukban is élhető és környezeti értékekben gazdag lehet.</span></p><p class="text-align-justify"><span><strong>Cselekvéssé alakított szorongás</strong></span></p><p class="text-align-justify"><span>A mai óvodás-iskolás korosztályban van egy érzékelhető környezeti szorongás a klímaválság és a többi súlyos fenntarthatósági krízis miatt – a pályázat kiírói tudatosan törekszenek arra, hogy ezt az érzelmet cselekvéssé formáló projekteket díjazzanak. A kunpeszéri erdőtelepítés során például őshonos fafajokat ültetnek a gyerekek – Ürge-Vorsatz Diána, fizikus, klímakutató zsűritag szerint az Európa-szerte pusztító, idén az előző évekhez képest csaknem megduplázódott kiterjedésű erdőtüzek egyik fő oka, hogy az elmúlt évtizedekben sokfelé fokozottan tűzveszélyes invazív fajokból létesítettek erdőket. Az itt honos fafajok visszatelepítése a megelőzés hatékony eszköze lehet.</span></p><p class="text-align-justify"><span><strong>Föld bajnokai: 13 nyertes intézmény, többezer gyermek</strong></span></p><p class="text-align-justify"><span>Ez már az egymást követő harmadik év, amikor a Dunántúl, Pest vármegye és Budapest áramhálózatát üzemeltető energiacég díjazza az óvodai-iskolai közösségeket. Az idei pályázatra mintegy<strong>&nbsp;350 nevezés érkezett</strong>, amelyből&nbsp;<strong>13 projekt&nbsp;</strong>részesült elismerésben és&nbsp;<strong>egyenként legfeljebb 2,5 millió forintos támogatásban</strong>. A pályázat mára az egész országon átívelő mozgalommá nőtt az eddigi&nbsp;<strong>1200 pályaművel, 42 nyertes intézménnyel és összesen 75 millió forint támogatással.</strong></span></p><p class="text-align-justify"><em><span>„A jövőnk a környezetet kímélő energiaszolgáltatásokon is múlik, ezért fontos, hogy hassunk a holnap felnőttjeire. A Föld bajnokai pályázat ösztönzi és elmélyíti a gyermekek környezettudatosságát, lehetőséget ad arra, hogy a bolygó jövője miatt érzett aggodalmukat tettekre váltsák. Mindennek generációkon keresztül ható, pozitív következményei egybeesnek az E.ON stratégiai céljaival: a környezet iránti felelősséggel, a fenntartható jövő tudatos tervezésével"</span></em><span>&nbsp;– fogalmazott&nbsp;<strong>Guntram Würzberg</strong>, az E.ON Hungária Csoport elnök-vezérigazgatója, a pályázat szakmai zsűrijének elnöke.</span></p><p class="text-align-justify"><span><strong>Jövőformáló pedagógusok</strong></span></p><p class="text-align-justify"><em><span>„A klímaváltozás a szeretteinknek okoz fájdalmat”&nbsp;</span></em><span>– mondja Nagy Réka újságíró, klímakommunikációs szakértő, zsűritag. Ezért is fontos, hogy mindenki tegyen ellene. A szakember ugyanakkor a realisztikus optimizmus fontosságára is felhívja a figyelmet: ebben kulcstényező, hogy a környezeti neveléssel foglalkozó pedagógusok bízzanak a jövő formálhatóságában, reális megoldásokat keressenek, és ezt a hozzáállást adják tovább a diákjaiknak.</span></p><p class="text-align-justify"><em><span>„A gyerekek ugyanis kettős világban élnek: beszippantja őket a digitális közeg, de nagy hatással van rájuk a természeti környezet is, ha lehetőségük van rá, hogy személyes élményeken keresztül ismerjék meg”</span></em><span>&nbsp;– erősít rá a pedagógusok hatására Szomolányi Katalin, a Planet Fanatics Network ügyvezetője, zsűritag.</span></p><p class="text-align-justify"><span>Ezt a szellemiséget közvetíti a&nbsp;</span><a href="https://www.eon.hu/hu/rolunk/fenntarthatosag/felelosseggel-a-tarsadalomert/a-fold-bajnokai.html" target="_blank"><span>Föld bajnokai pályázat</span></a><span>, amely a díjazott projektek bemutatása révén évről évre a generációk közti ismeretátadásra is lehetőséget biztosít. Az eredmény egy, a környezetről felelősen gondolkodó, cselekvő és megoldástudatos nemzedék lehet.</span></p><p class="text-align-justify"><span>A projekteket az E.ON nem csupán anyagi és szakmai eszközökkel támogatja, de szorosan nyomon is követi, rendszeresen beszámolva az eredményekről. És persze közben már készülnek a folytatásra: jövőre is várják a Föld új bajnokainak jelentkezését.</span></p><p class="text-align-justify"><span>A pályázatokat neves szakértőkből álló zsűri bírálta el:&nbsp;<strong>Dr. Ürge-Vorsatz Diána fizikus</strong>, klímakutató, az IPCC alelnöke,&nbsp;<strong>Nagy Réka újságíró</strong>, klímakommunikációs szakértő,&nbsp;<strong>Szomolányi Katalin</strong>, a Planet Fanatics’ Network ügyvezetője,&nbsp;<strong>Pokorny Lia</strong>&nbsp;színésznő, fenntartható receptgyűjtemény szerzője, valamint a zsűrielnök,&nbsp;<strong>Guntram Würzberg</strong>, az E.ON Hungária Csoport elnök-vezérigazgatója. &nbsp;</span></p><p class="text-align-justify"><span>&nbsp;A győztes pályamunkák a következők:</span></p><p class="text-align-justify"><span><strong>Óvodák</strong></span></p><ul><li><p class="text-align-justify"><span>Decsi Tesz-Vesz Óvoda “Tesz-Vesz Tanya”</span></p></li><li><p class="text-align-justify"><span>Gyáli Tátika Óvoda, Bartók Béla úti Telephely “Pötyi és barátai”</span></p></li><li><p class="text-align-justify"><span>Ongai Bársonyos Óvoda és Bölcsőde “Zöld Varázslók”</span></p></li><li><p class="text-align-justify"><span>Piliscsabai Szent László Óvoda “Szeresd az ég madarait!”</span></p></li><li><p class="text-align-justify"><span>Szombathelyi Hétszínvirág Óvoda “Hétszínvirág - Zöldvilág”</span></p></li></ul><p class="text-align-justify"><span><strong>Általános iskolák</strong></span></p><ul><li><p class="text-align-justify"><span><strong>Apátkúti Erdei Általános Iskola “Denevérállomás”</strong></span></p></li><li><p class="text-align-justify"><span>Budapest School Általános Iskola és Gimnázium “Oázist az iskolánkba!”</span></p></li><li><p class="text-align-justify"><span>Kelenvölgyi Általános Iskola “Fenntartható kertprojekt” - közönségdíjas</span></p></li><li><p class="text-align-justify"><span>Kunpeszéri Általános Iskola “Klímabarát erdő (sz)építése”</span></p></li><li><p class="text-align-justify"><span>Pilisborosjenői Német Nemzetiségi Általános Iskola “Öko-Banditák a jövőért”</span></p></li><li><p class="text-align-justify"><span>Váci Juhász Gyula&nbsp;Általános Iskola “Spongya kert”</span></p></li></ul><p class="text-align-justify"><span><strong>Középiskolák</strong></span></p><ul><li><p class="text-align-justify"><span>Budapesti Gennaro Verolino Óvoda, Általános Iskola, Készségfejlesztő Iskola és Kollégium “Színes Szívek a Zöld Jövőért”</span></p></li><li><p class="text-align-justify"><span>Debreceni Csokonai Vitéz Mihály Gimnázium “Lendülettel a fenntartható jövőért”</span><br>&nbsp;</p></li></ul><img src="/sites/default/files/inline-images/fold-bajnokai-csoportkep.jpg" data-align="center" data-entity-uuid="f8c8a541-b27a-43d9-aa49-0b0347215c8c" data-entity-type="file" alt="A Föld bajnokai győztes óvodák, iskolák, gimnáziumok pedagósai és a zsűri tagjai a díjátadón" width="701" height="467"><p class="text-align-center"><em>A Föld bajnokai győztes óvodák, iskolák, gimnáziumok pedagósai és a zsűri tagjai a díjátadón</em></p><p class="text-align-justify"><span><strong>Ízelítő a projektekből</strong></span></p><p class="text-align-justify"><span>A&nbsp;<strong>tolnai Decsen mini baromfiudvar és konyhakert</strong>&nbsp;révén tanulják a felelős állattartást és növénytermesztést az ovisok. A&nbsp;<strong>gyáli óvoda ökotáborában meseösvény létesül&nbsp;</strong>oktatószigetekkel, kerti tóval és süngarázzsal, hogy igazán közel hozza a kicsikhez az élővilág összetettségét.&nbsp;<strong>Vácon Magyarország első iskolai szivacskertje</strong>&nbsp;segít a felelős és fenntartható vízhasználat elsajátításában.</span></p><p class="text-align-justify"><span><strong>A kelenvölgyi iskola tankertje megújuló energiás, vizes élőhelyes és méhbarát&nbsp;</strong>elemekkel bővül. A&nbsp;<strong>kunpeszéri iskola</strong>&nbsp;közössége mert nagyot álmodni, és&nbsp;<strong>klímabarát erdőt&nbsp;</strong>telepít. <strong>Visegrádon monitorállomással figyelik meg az iskola pincéjében élő&nbsp;védett denevéreket</strong>. A budapesti Gennaro Verolino középiskola az&nbsp;<strong>iskolai növénytermesztés</strong>&nbsp;köré építi befogadó fenntarthatósági programját, amelyben óvodások, kisiskolások, autizmus spektrumzavarral és középsúlyos értelmi fogyatékossággal élő fiatalok is bekapcsolódnak. Egy debreceni gimnázium pedig<strong>&nbsp;fenntarthatósági vetélkedőt</strong>&nbsp;indít a régió összes középiskolája számára.</span><br>&nbsp;</p><p class="text-align-justify"><em><span>(Borítókép: 2025-ben 13 intézmény valósíthatja meg fenntarthatósági programját a Föld bajnokai pályázat győzteseként)</span></em></p>