<p class="text-align-justify left-border"><span><strong>Tegnap a késő esti órákban a Duna elérte a jelenlegi árhullám legmagasabb szintjét, azaz tetőzött. Ezt követően lassú apadás kezdődött, ami jelenleg is tart.&nbsp;</strong></span></p><p class="text-align-justify"><span>Ma reggel a benzinkút és a Reneszánsz Étterem között elbontottuk a csapadékvíz elvezetőkre és csatorna szemekre biztonsági okokból elhelyezett homokzsák körbekerítést és a kútgyűrűket.</span></p><p class="text-align-justify"><span>Szivattyúzásra még jelenleg is szükség van az átereszeknél és az Apátkúti pataknál. Utóbbi esetében, az apadás függvényében (előreláthatólag 1-2 napon belül) fogjuk kinyitni a zsilipeket.&nbsp;</span></p><p class="text-align-justify"><span>A készültségi szintekre vonatkozó szabályok szerint eljárva fog történni az árvíz utáni rendrakás és takarítás, valamint az árvízvédelmi mobilfal lebontása és a tárolóépületbe történő elhelyezése.</span></p><p class="text-align-justify"><span>Konkrét információkkal még nem tudunk szolgálni a közlekedéssel kapcsolatban. A jelenlegi számítások szerint a rév közlekedés Visegrád és Nagymaros között legkorábban kedden, de inkább szerdán indulhat meg. A 11-es számú főút forgalom előtti megnyitására Dömös felé várhatóan a hét elején kerül sor. Amint biztosabbat tudunk, tájékoztatni fogjuk Önöket, ugyanakkor érdemes figyelemmel követni az Útinform, a Volánbusz, és a rendőrség honlapját.</span></p><p class="text-align-justify left-border left-border--thin"><span><strong>Ismét megragadjuk az alkalmat arra, hogy mindenkinek megköszönjük az árvízvédelmi feladatokban és munkákban való részvételt! Az elmúlt egy hétben volt munka bőven, de az új rendszernek köszönhetően nem volt szükség több százezer homozsák megtöltésére. Ez mindenképpen óriási könnyítést jelentett mindannyiunk életében!</strong></span></p><p class="text-align-justify"><em>(Borítókép: Bánk Erik fotográfus)</em></p><p class="text-align-right"><em><span>Visegrád Város Önkormányzata</span></em></p>