<p class="text-align-justify"><span>A ma elvégzett méréseket követően a vízügyi szakemberek arról tájékoztattak, hogy várhatóan nem lesz szükség a forgalom korlátozására a 11-es számú főúton, a Várkertnél és a Mogyoróhegy utca alján, ugyanis az úttesten esetlegesen megjelenő víz mennyisége elmarad a korábban várttól.</span></p><p class="text-align-justify"><span>Ugyancsak elhangzott, hogy továbbra sem jelentkezett különleges intézkedésre okot adó árvízi jelenség, mindössze néhány biztonsági intézkedést kellett végrehajtani (pl. kútgyűrűk elhelyezése a csapadékvíz elvezetőkön és csatorna szemeken). A védekezési terület megfigyelését szakemberek és önkéntesként szolgálatot teljesítők végzik.</span></p><p class="text-align-justify"><span>Többen érdeklődtek azzal kapcsolatban, hogy miért nem lett felállítva a mobilgát a teljes árvízvédelmi mobilfalas szakaszon? Ennek oka, hogy a parapetfal a mindig alkalmazott plusz 40 cm-es biztonsági magassággal készült el, így a folyamatosan csökkenést mutató, előrejelzett legmagasabb vízállás nem indokolta a felállítást.</span></p><p class="text-align-justify"><span><strong>Az Országos Vízügyi Főigazgatóság honlapján található információk szerint szeptember 21-én éjszaka várható a Duna tetőzése Nagymarosnál.</strong></span></p><p class="text-align-right"><br><em><span>Visegrád Város Önkormányzata</span></em></p>